
			„A béke nem terror vagy félelem eredménye. 
A béke nem a temetők csendje. 
A béke nem az erőszakos elnyomással 
elért némaság. 
A béke mindenki nagyvonalú és háborítatlan hozzájárulása mindenki más javáért. 
A béke dinamizmus. 
A béke nagylelkűség. 
Jog és kötelesség.” 
(Óscar Romero)

		

	
		
			Bevezető gondolatok

			A modern kori Latin-Amerikával kapcsolatos kutatásokon belül a közép-amerikai földhíd általában marginális szerepet tölt be, kivéve azokat a vészterhes időszakokat, amikor a konfliktusok a régióra irányítják a figyelmet. Ilyen volt az 1980-as évek, amikor három országban, Nicaraguában, El Salvadorban és Guatemalában is polgárháború zajlott. Ahogy a fegyveres konfliktusok elcsitultak az 1990-es években, úgy a figyelem is lanyhult, s inkább csak a 2010-es évektől jelentek meg átfogó elemzések,1 amikor is a helyi és transznacionális bandák térnyerése, az emberölések kiemelkedően magas száma, a kábítószer-csempészet, a korrupció, a jelentős elvándorlás újra a régióra irányította a figyelmet.

			A könyv célja, hogy rámutasson, milyen politikai, társadalmi, gazdasági és környezeti biztonsági kihívásokkal szembesül a közép-amerikai térség a 21. században. Mindezt szelektált történelmi háttér keretében teszi, amely elsősorban az utóbbi 50 évre terjed ki. A kötet hat, spanyol gyarmati háttérrel rendelkező, a közép-amerikai földhídon elhelyezkedő ország, Guatemala, Honduras, El Salvador, Nicaragua, Costa Rica és Panama politikai, társadalmi és gazdasági folyamatait elemzi. Kitér a külkapcsolatokra, különös tekintettel az Amerikai Egyesült Államokkal való változó, de mindig alárendelt viszonyra, továbbá a Kínai Népköztársaságra, amely az USA közelsége és a Tajvant elismerő országok miatt szeretné megerősíteni gazdasági és diplomáciai jelenlétét a földhídon.

			A Barry Buzan és Ole Wæver által jegyzett regionális biztonsági elméletben2 az amerikai kontinens két részre oszlik. Az észak-amerikai biztonsági komplexum része Kanada, az Amerikai Egyesült Államok, Mexikó, a Karib-térség és külön alrendszert alkotva a közép-amerikai földhíd. Utóbbi saját biztonsági dinamikával rendelkezik, de – mint jelen kötet is alátámasztja – kitett a komplexumban zajló folyamatoknak, és nagyban függ a nemzetközi viszonyoktól, mint például a világgazdasági változások, a nemzetközi rendszer polaritása és az Amerikai Egyesült Államok szerepe a világban. 

			Magyar nyelven elérhetőek átfogó tudományos, a szubkontinens történetét a prehispán időszaktól a 20. század második feléig nyomon követő kötetek;3 a régió történetének bizonyos időszakára vagy országcsoportjaira fókuszáló könyvek;4 továbbá országmonográfiák: Brazília, Kuba és Mexikó esetében.5 Ez a könyv hiánypótló céllal, tankönyvjelleggel íródott. Egy nagyjából 500 ezer km2-nyi területre fókuszál a megközelítőleg 20 millió km2-es Latin-Amerikán belül. Ezáltal mód nyílik a vizsgált folyamatok mélyebb elemzésére, amelyet a korábban kiadott átfogó kötetekben a terjedelmi korlátok nem tettek lehetővé. Minden országelemzés magyar alfejezettel zárul, amelynek célja az adott államot a bilaterális kapcsolatok, a történelmi találkozási, avagy metszéspontok segítségével közelebb hozni az olvasókhoz. A könyv magyar célközönségnek, elsősorban egyetemi hallgatóknak készült. Haszonnal forgathatják továbbá oktatók, kutatók és a latin-amerikai régió iránt érdeklődők.

			Guatemala

			A maják egy része elmenekült az európai hódítók elől, és – a mai Guatemala területén – Petén dzsungelében telepedtek le, ahol egészen a 17. század végéig megőrizték önállóságukat. Az utolsó Itza-uralkodó erőszakos halála és Nojpetén­nek, a birodalmi központnak a lerombolása (1697) időben nagyjából egybeesett II. Károly, Spanyolország utolsó Habsburg-uralkodójának halálával (1700).6 Bár a maja civilizációval sokan inkább Mexikót kapcsolják össze, azonban – a jelenlegi politikai határok alapján – Guatemalára, Belizére, El Salvadorra és Hondurasra is kiterjedt. Guatemala gazdag maja emlékekben (például tikali piramisok, quiriguái sztélék) és természeti látványosságokban (a Semuc Champey, a Yaxhá-lagúna, a vulkáni Atitlán-tó). „Az Atitlán-tó, a tűzhányók és kertek ezüstöszöld ragyogása a meztelen nap sugárkévéit áteresztő ködben, a hegyormokra tűzött fehér felhőfoszlányok – ó, Guatemala, köszönet neked, ezt a látványt sohasem felejtjük el!”7 

			Gazdaság

			Guatemala perifériaországként kapcsolódik a világgazdasághoz; legfőbb kiviteli cikkei mezőgazdasági termékek. A banán (9,9%), a kávé (5,9%) és a cukor (6%) együtt az export egyötödét tette ki a 2010-es évek végén (2019).8 Érdemes hozzátenni, hogy a banán, a kávécserje és a cukornád sem őshonos az amerikai kontinensen, termesztésük a gyarmati időszakban – a banán esetében még később, nagy mennyiségben csak a 20. században – kezdődött. 

			Guatemala legfontosabb kereskedelmi partnere az Amerikai Egyesült Államok. A guatemalai export döntő többsége Észak- és Közép-Amerikába irányul. A Kínai Népköztársaság nem tartozik a guatemalai kivitel fontosabb célországai közé, viszont import tekintetében a második.9

			Ennek nemcsak gazdasági, hanem politikai jelentősége is van, hiszen Guatemala azon kevés állam közé tartozik, amely továbbra is Tajvant ismeri el, és a Kínai Népköztársasággal nem tart fenn diplomáciai kapcsolatot. Utóbbi erősödő gazdasági jelenléte azonban külkapcsolatai újragondolására késztetheti a közép-amerikai ország vezetését.

			A mezőgazdaság az ország GDP-jének 14%-át adja, míg a lakosságnak közel egyharmada dolgozik ebben a primer szektorban. Kukoricát termelnek a legnagyobb termőterületen, utána következik a kávé, a cukornád és a bab a terület nagysága alapján.10

			Guatemala a közép-amerikai államokkal ellentétben rendelkezik kőolaj­készlettel. Vannak arany- és ezüstlelőhelyei. A Motagua folyó völgyében továbbá jelentős, talán a világ egyik legnagyobb jádelelőhelye található.11 Bár mindezek fontos bevételi forrást jelenthetnének, kitermelésükkel kapcsolatban számos kérdés merül fel, különösen környezetvédelmi megfontolások és a helyi lakosság életminősége szempontjából. Tanulságos lehet az ún. Marlin Project. Ennek hátterében a Montaña Exploradora de Guatemala cég áll, a kanadai Glamis Gold leányvállalata,12 amelyet azzal a céllal hoztak létre, hogy aranyat és ezüstöt termeljen ki San Marcos tartományban. A projektet a Világbank 45 millió dolláros kölcsönnel támogatta, s mellette állt ki a guatemalai kormány is. Ugyanakkor súlyos kritikákkal illették mind a helyiek, mind magas rangú egyházi vezetők. Aggodalomra ad okot a várható vízigény (egy helyi földműves napi vízfogyasztása 30 liter körül mozog, míg a bánya 250 ezer litert használna óránként); a gépek üzemeltetéséből és az anyagszállításból adódó környezetkárosítás, továbbá a szinte elkerülhetetlen ciánszennyezés, amely a talajvízbe kerülve hosszú távú egészségkárosodáshoz vezet.13

			1. ábra. Guatemala exportjának célországai

			Forrás: OEC: Country Profile: Guatemala (2019b)

			A guatemalaiak közel 10%-a él külföldön, elsősorban Mexikóban, az Amerikai Egyesült Államokban, Kanadában és a közép-amerikai földhíd államaiban. A hazautalt összegek a GDP 9,9%-ának feleltek meg 2014-ben,14 és százalékos arányuk azóta folyamatosan nőtt, elérve a 14,7%-ot 2020-ban,15 ezáltal mind gazdasági, mind társadalmi szempontból jelentősek. 

			Történelmi háttér és politikai élet

			Guatemalát nem demokratikus politikai irányítás jellemezte története során, gyakoriak voltak a caudillók és/vagy diktátorok az ország élén. Bár akadtak hosszan regnálók, mint például Justo Rufino Barrios (1873–1885), a több mint 20 éven át elnöklő, ezáltal Közép-Amerikában rekordernek számító Manuel Estrada Cabrera (1898–1920) és Jorge Ubico tábornok (1931–1944),16 inkább a gyakori hatalomváltás tekinthető általános tendenciának. 1930 és 1996 között, azaz a gazdasági világválság és a guatemalai polgárháború lezárása között 24 elnöke volt az országnak, közülük mindössze hatan tudták kitölteni teljes elnöki ciklusukat.17 

			Az 1931-ben az elnöki székbe kerülő Jorge Ubico hatalmát végül az 1940-es évek közepén tüntetések és sztrájkhullám törte meg. A Guatemala élére kerülő triumvirátust rövid időn belül fiatal tisztek által szervezett puccs döntötte meg 1944-ben (októberi forradalom). Ennek eredményeképpen választásokat tartottak, szavazhattak a 18. életévüket betöltött írástudó nők és a férfiak (írástudók és analfabéták). Ez a politikai nyitás egybeesett az általános latin-amerikai folyamatokkal: a második világháború vége demokratizálódási hullámot indított el, amely Latin-Amerika számos országában politikai változásokat indukált, például választások formájában. Guatemala szempontjából szintén fontos volt, hogy a szomszédos El Salvadorban 1944-ben buktatták meg Maximiliano Hernández Martínez diktátort.

			Az 1945-ös választásokat nagy fölénnyel, a szavazatok 85%-ával Juan José Arévalo filozófiaprofesszor nyerte meg.18 Ugyanebben az évben került sor az új alkotmány kidolgozására, amely nagyban az 1910-es mexikói forradalom vívmányán, az 1917-es mexikói alkotmányon alapult. Az 1945-ös alapcharta legelső cikke a következőképpen fogalmaz: „Guatemala független, szuverén és szabad köztársaság; elsődleges célja, hogy garantálja lakosainak a szabadságot, a kultúrához való hozzáférést, a gazdasági jólétet és a társadalmi biztonságot.” A harmadik, Társadalmi garanciák című fejezetben rögzítették, hogy „a munka egyéni jog és társadalmi kötelezettség”, továbbá hogy a munkakerülés büntetendő. Szerepel benne az is, hogy „az államnak védenie kell a termelési tényezőket, azaz a tőkét és a munkát”, és hogy bevezetik a kötelező társadalombiztosítást (lásd az Alkotmány 55., 56. és 63. cikke).19 Arévalo nagy hangsúlyt fektetett továbbá az oktatásra és a kultúrára, elnökségének 5 éve alatt több könyv jelent meg, mint az azt megelőző 50-ben.20 

			1930 és 1966 között mindössze egyetlen guatemalai elnöknek sikerült az ország élén maradnia egészen az elnöki ciklus végéig: Arévalónak. Azonban neki is folyamatos kihívásokkal kellett szembenéznie, elnöki periódusa alatt több mint 20 puccsot kíséreltek meg ellene. A következő elnök Arévalo védelmi minisztere, az 1944-es októberi forradalom egyik kulcsfigurája, Jacobo Árbenz lett (1950–1954). Elsődleges céljai között szerepelt az ország gazdasági kiszolgáltatottságának csökkentése, a guatemalai gazdaság fejlesztése és az állampolgárok életszínvonalának növelése.21 Mindehhez elengedhetetlen volt a földkérdés rendezése, amelyet a megműveletlen területek felosztásával kívánt elérni. Az 1952-es agrárreform a 90 hektár feletti földeket érintette. Ki­­sajátíthatóvá váltak a 90–300 hektár nagyságú birtokok, „abban az esetben, ha nem művelték meg területük legalább kétharmadát; a 300 hektár fölötti birtokoknak pedig a megműveletlen területeire vonatkozott”.22 A törvény kárpótlást állapított meg, amelyet a volt tulajdonosok 25 éven keresztül kaptak volna. Közel 100 ezer parasztcsalád jutott földhöz.23

			A földreform leginkább a United Fruit Companyt (UFCO) sújtotta. A cég a 19. század legvégén jelent meg Guatemalában. Helyzete a 20. század közepén talán az „állam az államban” kifejezéssel szemléltethető leginkább. Az ország legnagyobb földbirtokosa, a Közép-amerikai Vasúttársaság részvényeinek 46%-át birtokolta, ellenőrzése alatt állt Guatemala telefon- és rádióhálózata, és saját karhatalommal rendelkezett. Az adóterhek csökkentése végett a cég saját földterületeinek értékét jócskán alábecsülte, azonban a földosztással kapcsolatos kártérítést a guatemalai állam a becsült/bevallott érték alapján számította. Így az UFCO rosszul járt (volna). 1953-ban 95 ezer hektár, 1954-ben további 70 ezer hektár földet veszített, de még ekkor is az ország legnagyobb földbirtokosának számított.24

			A United Fruit Company érdekeinek,25 és általánosságban az amerikai (USA) érdekeknek a védelme az intervenció alapvető mozgatórugói közé tartozott. Az Amerikai Egyesült Államok szerette volna a pár évvel korábban, 1948-ban Bogotában alapított Amerikai Államok Szervezetét felhasználni arra, hogy a guatemalai belpolitikai helyzetet megváltoztassa (caracasi X. pánamerikai konferencia). Az USA fellépése nyilvánvalóvá tette a guatemalai vezetés számára, hogy fegyveres beavatkozásra számíthat. Éppen ezért Árbenz megpróbált a szocialista országok felé nyitni. Mivel Guatemala már a két világháború között is vásárolt fegyvereket Csehszlovákiától, szeretett volna lőszert venni a már meglévő eszközökhöz. Mivel Csehszlovákia ilyen munícióval nem rendelkezett, második világháborús, zsákmányolt német fegyvereket ajánlott fel megvételre, természetesen szovjet beleegyezéssel. Ezeknek a kedvező ár mellett az az előnye is megvolt, hogy nehezebb volt bizonyítani a kelet-európai eredetet. A guatemalai vezetés a vásárlást titokban akarta tartani, azonban az üzletre fény derült, s a szocialista blokkból beszerzett fegyverek „bizonyítékként szolgáltak” a szovjet befolyásra és veszélyre, egyúttal ürügyként az USA-intervencióra. A sors fintora, hogy Árbenz kormánya a megérkezett fegyvereket sosem használta.26

			A guatemalai akciót (Operation Success) hondurasi és salvadori segítséggel27 a CIA készítette elő. A fegyveres intervenció vezetését egy Hondurasban élő guatemalai ezredesre, Carlos Castillo Armasra bízták.28 Kevesebb mint 1000 fős csapata amerikai légi támogatást kapott az akcióhoz. Árbenz minden bizonnyal túl­becsülte a támadók erejét, és az ellenállás helyett – maga is katonatiszt volt – lemondott. Castillo Armas bevonult a fővárosba, és átvette a hatalmat. A puccsot a helyszínen élte át egy fiatal argentin orvos, Ernesto (Che) Guevara, aki nem sokkal később Mexikóban csatlakozott a Batista-diktatúra megdöntésére készülő kubaiakhoz.29

			Castillo Armas rövid életű elnöksége – 1957-ben az ezredest meggyilkolták – 180 fokos fordulatot hozott: megszüntette az 1945-ös alkotmányt, a kisajátított földeket visszaadta eredeti tulajdonosuknak (lásd UFCO), és bilaterális védelmi szerződést kötött az Amerikai Egyesült Államokkal. A guatemalai forradalom végével kiüresedett a politikai közép és balközép, az országban jobb- és baloldali erők maradtak, amelyek közül 1954-től folyamatosan a jobboldal volt hatalmon.30 A politikai élet polarizálódása és egyben beszűkülése (a progresszív csoportok nem juthattak hatalomra), egyúttal a társadalmi problémák megoldatlansága vezetett el az 1960-ban kirobbanó polgárháborúhoz. 

			A közép-amerikai konfliktusok közül a guatemalai polgárháború tartott a leghosszabb ideig, 1960-tól 1996-ig. A 36 év alatt a megközelítőleg 11 milliós lakosságból mintegy 200 ezren veszítették életüket, 1 millióan menekültek külföldre, az országon belül százezrek kényszerültek lakóhelyük megváltoztatására.31 Az évek során a küzdelem egyre véresebb és kegyetlenebb lett. A 60-as években Méndez Montenegro elnöksége alatt zajlott az ún. Operation Guatemala ellenforradalmi akció, amelynek célja a gerillák megsemmisítése volt: több száz gerillát és több ezer, a mozgalomhoz nem kötődő parasztot öltek meg. A hatalom hálás volt a műveletet vezető katonatisztnek, Carlos Manuel Arana Osorio ezredesnek, aki később Guatemala managuai nagykövete lett, majd megszerezve a Somoza család támogatását 1970-ben Guatemala elnöki székébe került. Míg 1972-ben a politikai gyilkosságok számát havi 30–50-re lehetett becsülni, addig 1980-ra ez a szám 80–100-ra, 1981-re 250–300-ra nőtt.32 A legjelentősebb felkelőcsoportok összefogtak, és 1982-ben megalakították az Unidad Nacional Revolucionaria Guatemalteca (UNRG) szervezetet. Ennek tagja volt az ­Ejército Guerrillero de los Pobres (EGP), a Fuerzas Armadas Rebeldes (FAR), az Organización del Pueblo en Armas (ORPA) és a guatemalai kommunista párt, a Partido Guatemalteco del Trabajo (PGT).

			Míg Nicaraguában sikerült a polgárháborút 1990-re lezárni, valamint 1992-ben El Salvador esetében is megegyeztek a harcoló felek, a guatemalai béketárgyalások tovább elhúzódtak, egészen az 1990-es évek második feléig. A fegyveres konfliktus sikeres lezárásában mind külső, mind belső tényezők szerepet játszottak. A hidegháború végével szertefoszlottak azok az ideológiai megfontolások, amelyek az Amerikai Egyesült Államok külpolitikáját a hidegháború idején meghatározták, az USA nem feltétlenül támogatta már a kontinens antikommunista erőit. Fontossá váltak más közép-amerikai államok jó példái is, hiszen mind Nicaragua, mind El Salvador képes volt saját fegyveres konfliktusait lezárni. Továbbá figyelembe kell venni, hogy Guatemalában az elhúzódó harcok óriási károkat okoztak, a lakosság egyre inkább békére és biztonságra vágyott. 

			A békefolyamat részeként az UNRG politikai párttá alakult, és indult az 1999-es választásokon. Elnökjelöltje, Álvaro Colom a szavazatok 12,96%-át kapta meg, ezzel harmadik helyen végzett. A párt későbbi jelöltjeinek már jóval kisebb volt a támogatottsága, a voksok 2-3%-át szerezték meg. Köztük volt Rigoberta Menchú kicse indián emberjogi aktivista, aki a 2011-es elnökválasztáson indult. Érdemes megemlíteni, hogy Álvaro Colom az 1999-es választási vereség után saját pártot alapított Unidad Nacional de la Esperanza néven. A 2003-as elnökválasztásokon második helyen végzett, 2007-ben viszont nyert, így Guatemala elnöke lett 2008 és 2012 között. Abban, hogy Colóm és felesége, Sandra Torres 2011-ben elvált, minden bizonnyal szerepet játszhatott, hogy az ország alkotmánya tiltja a hivatalban levő elnök közeli rokonainak az elnökválasztáson való részvételét. „Elváltam, hogy összeházasodhassam a néppel” (me divorcié para casarme con el pueblo) – nyilatkozta Torres. Végül is a 2011-es megmérettetésen mégsem indulhatott, 2015-ben viszont második helyen végzett a komikus-színész-rendező Jimmy Morales mögött. 2019-ben az első körben Sandra Torres szerezte a legtöbb szavazatot, azonban a második fordulóban veszített az olasz-guatemalai Alejandro Giammattei ultrakonzervatív, az abortuszt és az azonos neműek házasságát ellenző, a halálbüntetést támogató politikussal szemben. 

			Giammattei eredeti foglalkozása orvos, sclerosis multiplexben szenved; bottal jár. Korábban a büntetés-végrehajtási rendszer igazgatója volt (2005–2007), ekkor került sor az ún. Páva-műveletre (Operación Pavo Real), amelynek során guatemalai fegyveres erők különleges egységei elfoglalták az ország leghírhedtebb börtönét (Granja Penal de Pavón), hogy az ott zajló illegális tevékenységeknek véget vethessenek. Mások szerint az akció a törvényen kívüli kivégzések álcázására szolgált. Többen, köztük Giammattei is börtönbe került, 10 hónap után azonban szabadlábra helyezték. Azt ígérte, elnökként újra bevezeti a halálbüntetést, és leszámol a bűnbandákkal. 

			Visszatérve a 20. század utolsó évtizedére a békefolyamat előrehaladtával, a 90-es években elindultak a guatemalai polgárháborúval kapcsolatos általános jellegű feltáró vizsgálatok. 1994-ben hirdette meg Juan Gerardi püspök más katolikus vezetőkkel együtt a Recuperación de la Memoria Histórica (REMHI) projektet. Célul tűzték ki, hogy feltárják a múltban történt atrocitásokat, és dokumentálják a polgárháború eseményeit. A REMHI 1998-ban adta ki négykötetes munkáját Guatemala: soha többé! (Guatemala: Nunca más) címmel. A 75 éves Gerardi püspököt két nappal a kötet bemutatása után meggyilkolták. „Az üzenet nyilvánvaló volt. A polgárháború véget ért. Azonban új küzdelem kezdődött, harc a múlt, egyúttal a jövő birtoklásáért.”33 1999-ben a békefolyamat által létrehozott Comisión para el Esclarecimiento Histórico szintén a polgárháborúval kapcsolatos szintézist jelentetett meg. Ez egy 12 kötetes könyv, amely a Guatemala: a csend emléke (Guatemala: Memoria del Silencio) címet viseli, és a REMHI folytatásának tekinthető. A jelentés kimondta, hogy a polgárháború alatt a hadsereg, illetve a paramilitáris erők (ilyen a Patrullas de Autodefensa Civil) követték el az atrocitások több mint 90%-át, és hogy a maja népesség ellen népirtás zajlott.34

			Nemzetközileg is nagy figyelmet kapott 1980-ban a spanyol nagykövetség megtámadása. Ennek pontos okai és körülményei ugyanakkor tisztázatlanok. Valószínűsíthető azonban, hogy a fővárosba tüntetni indult földművesek egy csoportja összetűzésbe keveredett a rendőrséggel, majd menekülés közben a nagykövetség falai közé vette be magát. A karhatalom emberei a nagykövet tiltakozása ellenére megtámadták az épületet, ahol tűz ütött ki. A követségen tartózkodók – több mint 30 fő – néhány kivétellel bent égtek. Az akciót túlélte az ablakon kiugró követ, Máximo Cajal López, aki az 1980-as és 1990-es évek spanyol külpolitikájának egyik kulcsfigurája lett.35 Az incidenst követően Spanyol­ország megszakította a diplomáciai kapcsolatokat Guatemalával. A nexust csak 1984-ben normalizálták.

			Az 1980-as évek első felében készült a When the Mountains Tremble című Skylight Pictures-film, amely egy 22 éves kicse indián lány – Rigoberta Menchú – családjának a történetét mutatja be dokumentumfilm formájában. Ugyan az alkotás egyes részleteivel kapcsolatban felmerültek olyan kritikák, hogy nem teljes mértékben egyeznek meg a tényekkel, mégis ez a film sokat tett azért, hogy a nemzetközi figyelem Guatemalára és a guatemalai eseményekre irányuljon, ezáltal kialakuljon egyfajta presszió a békés rendezés irányába. 1992-ben Rigoberta Menchú első bennszülöttként kapta meg a Nobel-békedíjat. Maga az év is nagyon beszédes, hiszen 1992 Kolumbusz első útjának 500. évfordulója volt. Menchú a következőképpen fogalmazott: „Amit én teszek, az csak egy picike adalék, egy homokszem. Nem hiszek a hősökben, és szerintem senki sem hősiesebb a másiknál. Egyszerűen, ha a sors kiválaszt valamire, akkor azt meg kell tenned, nincs más opció.”36 Az 1983-as filmnek a 21. században forgatták le a folytatását: Granito: How to Nail a Dictator (2011). Menchúhoz köthető Efraín Ríos Montt bíróság elé állítása. Montt 1982–1983-ban, a polgárháború talán legvéresebb időszakában vezette az országot. 2013-ban a bíróság genocídium és emberiség elleni bűncselekmények miatt összesen 80 évre ítélte. A guatemalai legfelsőbb bíróság azonban megsemmisítette az ítéletet. Az ügy újrakezdődött, Montt viszont 91 évesen, 2018-ban elhunyt. 

			A filmekre visszatérve a polgárháborúval és annak utóéletével kapcsolatban számos alkotás készült, amelyeknek köszönhetően a közép-amerikai események nagyobb nyilvánosságot kaptak. Gerardi életét például feldolgozta egy 2010-es guatemalai film, amelyet a későbbi elnök, Jimmy Morales rendezett, és testvére, Samuel Morales játszotta benne a feddhetetlen egyházi vezetőt. A sors fintora, hogy a Morales testvérek nem sokkal később korrupciós botrányba keveredtek. A hab a tortán, hogy Morales az elnökválasztás előtt a „ni corrupto, ni ladrón” azaz, a „sem korrupt, sem tolvaj” szlogennel kampányolt. 2020-ban került a közönség elé a The Art of Political Murder (A politikai gyilkosság művészete) című, szintén Gerardi életéhez köthető HBO-alkotás. 

			Társadalom

			Guatemala alapvetően rurális ország, 1960-ban lakosságának kevesebb mint egyharmada élt városban (31,12%), 2010-re a fele (49,32%),37 jelenleg a lakosság 51%-a.38 A legnépesebb maga a főváros, a közel 3 milliós Guatemalaváros. 1776-ban alapította III. Károly spanyol uralkodó, miután földrengés következtében a korábbi főváros elpusztult (Antigua Guatemala). Azonban ezt az új várost sem kímélték a földmozgások (például 1917–1918, 1976). Az ország jelentősebb kikötői: az Atlanti-óceán felé néző Puerto Barrios és az eredetileg belga telepesek által lakott Santo Tomás de Castilla, amelynek kikötői kapacitásait az 1976-os földrengés után kezdték el fejleszteni; a Csendes-óceán partján Champerico, Puerto San José és a mindössze 40 éves Puerto Quetzal, amelynek kialakítása 1980-ban kezdődött.

			A névadás nem véletlen. A quetzal fontos szereppel bírt a prehispán kultúrákban – például Quetzalcoatl isten –, Guatemalának nemzeti madara. Fogságban csak nagyon ritkán szaporodik, így a szabadság szimbólumává is vált. Megjelenik Guatemala címerén, zászlaján, és egyúttal az ország fizetőeszköze is a quetzal nevet viseli. A madárhoz számos legenda kötődik. Ilyen például, hogy az európai hódítók csak akkor tudták legyőzni Tecún Umán kicse harcost, amikor a feje felett köröző quetzalt megölték. 1960 óta – elnöki rendelet alapján – Tecún Umán nevét viseli egy, az ország nyugati részén, a mexikói határon fekvő város. Jelentős legális és illegális migráció jellemzi; a Guatemala–Mexikó migrációs folyosó egyik állomása.

			A guatemalai társadalom számos törésvonal által szabdalt. A lakosság alapvetően két nagy csoportra osztható: őslakos (elsősorban maja) és nem őslakos (ún. ladino). A 17,2 milliós lakosság (2020) a CIA becslése alapján a következőképpen oszlik meg: 56% mesztic (ladino), 41,7% maja, 1,8% xinca (nem maja, bennszülött etnikum), 0,1% garífuna (afrokaribi és arawak leszármazott)39 és 0,4% egyéb.

			A társadalmi egyenlőtlenségek óriásiak, a Gini-index 44,5% volt (2018).40 A jövedelmek 53,6%-ával rendelkezett a társadalom felső 20%-a, míg a legszegényebb 20% csak a 4,5%-ával.41 A 0–4 év közötti gyerekek 47%-a alultáplált. Ha a lakosság legszegényebb 20%-át nézzük, akkor ez az arány 66% (2013–2018).42 Ha valaki vidéki és/vagy őslakos, valószínűbb, hogy a szegények közé tartozik. 2014-ben, tehát egy olyan évben, amikor még csak éppen elkezdődtek a gazdasági problémák a régióban, s Latin-Amerika mögött sikeres évtized állt, amely számos országban a szegénység visszaszorításában is megmutatkozott, Guatemalában a lakosság 59,3%-a élt a szegénységküszöb alatt.43 „A bennszülött többség (a lakosság 40–60%-a) továbbra is kirekesztett mind politikai, mind gazdasági tekintetben.”44 A felfelé irányuló társadalmi mobilitás csekély. 

			2. ábra. A lakosság etnikai megoszlása (%)

			Forrás: CIA (2020a): i. m.

			Guatemala emberi fejlettségi mutatója (Human Development Index, HDI) alapján a közepesen fejlett országok közé tartozik, csak a 127. helyet érte el a 189 országot tömörítő HDI-listán (2020).45 Bár a születéskor várható átlagos élettartam sokat javult az elmúlt 120 évben (23,7 év 1900-ban; 38 év 1950-ben; 67,7 év 2000-ben),46 és 2019-re elérte a 74,3 évet, elmarad például a kubai, a Costa Rica-i és a hondurasi értékektől.47 Az 1000 lakosra jutó orvosok száma mindössze 0,36. Összehasonlításképpen a régió­ban Hondurasban a legrosszabb a helyzet, míg Costa Ricában a legjobb.48

			1. táblázat. Fejlettségi mutatók összehasonlításban

			Forrás: UNDP (2020a): i. m. 343–346; CIA (2020a): i. m.; World Bank: Physicians (per 1,000 people) (2020e)

			A latin-amerikaiak nagyjából 90%-a katolikusnak számított 1900 és az 1960 között.49 Az arányok azonban a 21. századra jelentősen megváltoztak, különös tekintettel Közép-Amerikára. Guatemalában a katolikusok arányát 50%-ra, más keresztény felekezetekét 41%-ra becsülte a Pew Research Center (2013–2014-es adatok). Pár évvel később a Bertelsmann Stiftung országelemzése már 50-50%-os megoszlásról írt.50 

			A 20. században a kormányok jelentős eredményeket értek el az állami oktatás kiépítése terén, ami például tetten érhető az analfabéták arányának (88,1% 1900-ban; 70,6% 1950-ben; 38,85% 1990-ben és 31,4% 2000-ben) csökkenésében,51 viszont még 2015-ben is csak a lakosság 81,5%-a volt írástudó. Ez az arány a nőknél rosszabb: 76,3%.52 Az oktatásra fordított összegek alacsonyak, 2017-ben a guatemalai GDP 2,7%-ának feleltek meg, ezzel Guatemala a világ országai között a 145. helyet foglalta el.53 

			A lakosság azonban nem az oktatást tekinti az ország legégetőbb problémájának. Egy 2018-as felmérés szerint a legnagyobb kihívásnak a bűnözést/a közbiztonság hiányát tartják; második helyen a gazdasági problémák, a harmadikon pedig a munkanélküliség szerepelt, amelyet szorosan követett a korrupció kérdése. Sokan jelölték meg az erőszakot/bandákat, továbbá a politikai helyzetet mint kihívást.54 A korrupció nem véletlenül szerepelt előkelő helyen, hiszen növekvő tendenciát mutat. A Korrupcióérzékelési Indexen (Corruption Perceptions Index, CPI) Guatemala a 100.-nál rosszabb helyeken szokott végezni, azaz a mezőny hátsó részében. 2012 óta besorolása folyamatosan romlik:

			2. táblázat. Guatemala a CPI-indexen

			Forrás: CPI: Corruption Perceptions Index. Berlin, Transparency International, 2011–2021.

			Az ENSZ által felállított büntetlenség elleni nemzetközi bizottság (Comisión Inter­nacional contra la Impunidad en Guatemala, CICIG) a guatemalai kormány kérésére érkezett az országba, és 2007-től a helyi hatóságokkal együtt kezdett el dolgozni bűnügyek, többek között korrupciós esetek felgöngyölítésében. Amikor azonban hozzáfogtak a 2015-ös választási kampány finanszírozását vizsgálni, ami közvetlenül érintette a hivatalban levő elnököt, Jimmy Moralest, Morales azzal vágott vissza, hogy nem hosszabbította meg a CICIG mandátumát, amely így 2019 szeptemberében lejárt.55 

			3. táblázat. A lakosság bizalma különböző testületekben (%)

			Forrás: Latinobarometro: Informe 2018. Santiago de Chile, Corporación Latinobarómetro, 2018c. 50, 53, 54.

			A lakosság bizalma nagyon alacsony mind a politikai pártok/politikusok, mind – a polgárháborús időszak miatt – a fegyveres és rendvédelmi szervek irányában. A guatemalai érték mindegyik megjelenített kategóriában alacsonyabb a latin-­amerikai átlagnál. A legkisebb eltérés a politikai pártok esetében mutatkozik, azonban ezek támogatottsága általában is igen csekély a régióban, alig haladja meg a 10%-ot.

			A guatemalaiak többsége nem bízik a politikusokban, kiábrándult az ország politikai életéből, és pesszimista a jövővel kapcsolatban. A Latinobarometro felmérésében a megkérdezettek 52,2%-a vélekedett úgy, hogy az ország nem halad előre, 28% szerint pedig Guatemala rossz úton jár, visszafejlődik.56 

			Kihívások

			Guatemala természeti katasztrófák által (földrengés, vulkánkitörés, föld­csuszamlás, hurrikán) sújtott ország. Gyakran csak az ezekkel kapcsolatos hírek jutnak el Magyarországra. A Guatemalavárostól nagyjából 40 km-re fekvő Fuego-vulkán (Volcán del Fuego) 2018-as kitöréseiről több cikk is olvasható a magyar sajtóban. A júniusi katasztrófában több mint 300 ember vesztette életét, több ezer embert telepítettek ki, és „az okozott gazdasági károkat 219 millió dollárra (61 milliárd forintra) becsülték”.57

			Az országnak azonban nem csak a természeti erőkkel kell megküzdenie. Nagy kihívást jelent a kábítószer-csempészet és az ezzel összefonódó egyéb bűncselekmények, mint a korrupció és a pénzmosás. Guatemala kábítószer-termelő is, becslések szerint nagyjából 4500 hektárnyi területen termeltek mákot elsősorban heroin előállítása céljából,58 azonban elsősorban tranzitállam, itt halad át a Dél-Amerikából érkező és Mexikón keresztül az Amerikai Egyesült Államokba csempészett kábítószer jelentős része. Az átjuttatott kokain éves mennyiségét 400 tonnára becsülik.59 Az ország északi részén elterülő, Mexikóval szomszédos és Guatemala egyharmadát kitevő Petén megyét a U.S. Drug Enforcement Administration kiemelt kábítószercsempész-folyosóként kezeli 1998 óta.60 A 2010-es évek második felétől a kábítószer egyre gyakrabban az összeomlás szélén álló Venezuelából érkezett repülőgépeken, amelyek az őserdőben kialakított leszállópályákon landoltak. A növekedés a venezuelai helyzet romlása mellett azzal is kapcsolatban lehet, hogy a szomszédos Hondurasban a radarrendszert izraeli segítséggel fejlesztették, nehezebb tehát az ország légterébe észrevétlenül bejutni.61 

			2005 és 2010 között 100 ezer guatemalaira több mint 40 emberölés jutott, ezzel az ország az egyik legrosszabb helyet foglalta el világviszonylatban.62 A szám 2018-ra 22,5-re mérséklődött,63 amely az utóbbi 25 év legjobb eredménye. Felmerül a kérdés, hogy az eddigi kedvező tendencia folytatódni fog-e, vagy legalább az elért eredmények fenntarthatóak lesznek-e a koronavírus-járvány okozta gazdasági, politikai és társadalmi válság és feszültség mellett.

			A szervezett bűnözésből mind a helyi szervezetek, úgymint a Mendoza, Lorenzana, Ortíz López és León család által irányított csoportok, mind a közép-amerikai transznacionális bandák – Mara Salvatrucha (MS-13) és Barrio 18 –, mind a mexikói drogkartellek, például a Los Zetas és a Sinaloa-­kartell, kiveszik a részüket.64 A bűnözők sikereihez nagyban hozzájárul a büntetlenség kirívóan magas aránya. A legvalószínűbb tehát az, hogy a bűnözők nem kerülnek rács mögé. Ehhez természetesen a rendőrség és a politikai szféra komplicitására is szükség van.

			Külkapcsolatok

			Guatemalának kiemelt fontosságúak az Amerikai Egyesült Államokkal, Mexikó­val és a közép-amerikai államokkal kialakított kapcsolatok. Az USA-val ez a nexus a 20. század jelentős részében feszültségekkel volt terhelt a United Fruit Company hatalmas befolyása miatt, valamint azért, mert az USA aktív szerepet játszott az 1954-es guatemalai puccsban. Az Amerikai Egyesült Államok hidegháborús külpolitikája hozzájárulhatott továbbá a guatemalai polgárháború elhúzódásához. 1999-es guatemalai látogatása során Bill Clinton amerikai elnök elismerte és bocsánatot kért az országa által elkövetett hibákért.65 A Guatemalából elmenekültek egy része az USA-ban telepedett le, amely mára jelentős guatemalai közösséggel rendelkezik, s onnan érkezik a hazautalások jelentős része. Az Amerikai Egyesült Államok Guatemala első számú kereskedelmi partnere, ugyanakkor az USA export-import struktúrájában Guatemala nem szignifikáns. Az USA számára mégsem elhanyagolható a közép-amerikai ország, mivel az illegális migráció és kábítószer-csempészet olyan kihívás, amelyet – illetve az ezekkel kapcsolatos fellépést – szívesen externalizálna, akár guatemalai területre. Erre példa többek között a Trump-adminisztráció idején megkötött guatemalai–amerikai egyezmény, amely Guatemalát biztonságos harmadik országgá nyilvánította. Az USA így számos közép-amerikai menedék­kérőtől „megszabadulhat”, ugyanakkor ezeknek az embereknek egy része pontosan a közbiztonság hiánya és az erőszak miatt hagyta el eredeti lakóhelyét, s Guatemala nemhogy nem mentes ezektől a problémáktól, de a kitoloncoltak akár ugyanazokkal a bandákkal – lásd marák – is szembetalálhatják magukat, amelyek elől elmenekültek.66 Az Amerikai Egyesült Államok és Guatemala közötti kapcsolat hagyományosan aszimmetrikus.

			A mexikói–guatemalai viszony harmonikusabb, bár itt is voltak hullámvölgyek. Egy halászati incidens nyomán 1959 elején Mexikó megszakította a diplomáciai kapcsolatokat, azonban ezeket még ugyanabban az évben normalizálták.67 A polgárháborús évek, a Mexikóba érkező menekültáradat ugyan feszültségeket szült, azonban ezek már nem feszítették szét a hivatalos kereteket. Az 1990-es évektől kezdve Mexikó, Guatemala, El Salvador és Honduras tárgyalásokat folytatott egy szabadkereskedelmi egyezmény kialakításáról. Ennek aláírására 2000-ben került sor, és 2001-ben lépett életbe. 2010-ben Mexikó­városban tárgyalások kezdődtek egy tágabb, Mexikó és a közép-amerikai országok közötti szabadkereskedelmi együttműködésről. Ebben már Nicaragua és Costa Rica is szerepelt. A megegyezést hamar, 2011-re tető alá hozták, és 2013-ra mindegyik fél ratifikálta.68 2018 augusztusában, nem sokkal választási győzelme után a leendő mexikói elnök, Andrés Manuel López Obrador találkozott Jimmy Morales guatemalai vezetővel Chiapasban, Mexikóban. 2020-ban újabb kétoldalú találkozóra került sor, a bilaterális kapcsolatok előremozdítása céljából.

			Természetesen Guatemalának nagyon fontosak a közép-amerikai földhíd államaival ápolt kapcsolatok is. Az ország a kezdetektől, az 1950-es évektől részt vett a közép-amerikai integrációs folyamatokban. A Közép-amerikai Parlament (PARLACEN) felállításának az ötlete a 80-as években született meg, első ülését 1991-ben tartotta. Jelenleg hat állam (Guatemala, El Salvador, Honduras, Nicaragua, Panama és a Dominikai Köztársaság) 20-20 képviselője vesz benne részt. Nem tagja viszont a földhíd leggazdagabb állama, Costa Rica és a volt brit gyarmat, Belize. A PARLACEN székhelye Guatemalában van. 

			Guatemala és az 1981-ben függetlenedett Belize között területi vita áll fenn. A konfliktus megoldásában próbált bizalomépítő mechanizmusok révén segíteni az Amerikai Államok Szervezete, azonban a feszültség időnként felerősödik. Például 2016-ban lelőttek egy 13 éves guatemalai tinédzsert a határon, mire Guatemala 3000 fegyverest küldött a területre, és ideiglenesen hazarendelte nagykövetét Belizéből.69 Úgy tűnik, az évtized második felében mégis sikerült a feleknek a rendezés módjáról megegyezniük: 2019-ben a területi vita kérdésében a Hágai Nemzetközi Bírósághoz fordultak.

			A guatemalai polgárháborút lezáró békefolyamatban fontos szerepet játszott az ENSZ MINUGUA békefenntartó missziója, amely kezdetben 1997 januárja és májusa között egy nagyjából 150 fős kontingenssel felügyelte a fegyverszünet betartását. A misszióba 16 országból érkeztek résztvevők, köztük öt latin-­amerikai államból.70 A misszióvezető és egyben az ENSZ főtitkárának különleges megbízottja Jean Arnault francia diplomata volt, aki később szintén különleges megbízottként a 2010-es években a kolumbiai békefolyamatot segítette, majd 2019 őszétől a bolíviai krízis megoldását. A MINUGUA 1997 után is Guatemalában maradt, szerepe viszont átalakult (mediátor, külföldi segélyek koordinátora stb.). Működését 2004-ben fejezte be. Alig pár évvel később kezdte meg munkáját a korábban már említett, az ENSZ által felállított, addig precedens nélküli szerv, a büntetlenség elleni nemzetközi bizottság – Comisión Internacio­nal contra la Impunidad en Guatemala, CICIG.71 

			Bár Guatemala az ENSZ alapító tagja, a Biztonsági Tanács (BT) munkájában csak a polgárháborús időszak lezárásával és a belpolitikai konszolidáció után vehetett részt közvetlenül. A BT nem állandó tagja volt 2012 és 2013 között. Mára Guatemala maga is békefenntartó, a Kongói Demokratikus Köztársaságban 2010 óta működő MONUSCO békefenntartó misszióban 150 guatemalai kéksapkás is részt vesz. 

			Magyar vonatkozás

			„Közép-Amerika földjét tűzből, vízből és álomból gyúrt irodalom járja át. Egyfajta vulkáni láva, értékes ásvány, szent kőolaj” – írta Miguel Ángel Asturias.72 A Nobel-díjas guatemalai író (1899–1974) járt Magyarországon. Sőt, Pablo Neruda chilei költővel közös kötetet készítettek magyarországi élményeikről Comiendo en Hungría (Megkóstoltuk Magyarországot) címmel. Az eredetileg spanyol nyelven készült útleírás, „gasztronómiai élménybeszámoló” magyar, angol és francia fordításban is megjelent, és hozzájárult ahhoz, hogy a (hispán) világban jobban megismerjék a magyar konyhát, a magyar tájakat, és általánosságban Magyarországot. Asturias számos munkája – elsősorban regények, továbbá rövidebb írások – látott napvilágot magyarul. Ilyenek: Az a félvér nőszemély (2011, 1968); Forgószél (1985); A kincses úrfi (1976, 1970); Elbeszélések (1972); Elnök úr (1971, 1959) és A Zöld Pápa (1968). „Könyveink célja nem a szenzációhajhászat, hogy helyet foglaljunk a betűk köztársaságában. Emberek vagyunk, akiket a vér, a földrajz és az élet összeköt azzal a több száz, több ezer, több millió nélkülöző amerikaival, akik nyomorúságban szenvednek termékeny és gazdag Amerikánkban. Regényeink célja, hogy mozgósítsák azokat az erkölcsi erőket, amelyek arra szolgálnak, hogy meg tudjuk védeni ezeket az embereket.”73

			Honduras

			A közép-amerikai államok többségének zászlaja kék-fehér-kék tagolású, amelynek leggyakoribb magyarázata, hogy a két óceánt és a közöttük fekvő földhidat szimbolizálja. Honduras esetében a fehér sávon öt csillag látható, amelyek az összetartozást jelképezik, a rövid életű, 1823–1838 között fennálló Közép-­amerikai Egyesült Tartományokra utalnak, amikor is a mai Guatemala, El Salvador, Honduras, Nicaragua és Costa Rica egy államot alkotott. Az össze­tartozásra emlékeztet a hondurasiak köznyelvi elnevezése, a catracho is, amelynek eredete a 19. század közepére nyúlik vissza, és Florencio Xatruch katonai vezetőhöz kapcsolódik,74 aki a területen megjelenő filibuszterek (zsoldosok/­kalózok) ellen harcolt a már önálló közép-amerikai országok által küldött csapatok élén, s rövid időre az egyesült seregek főparancsnoka volt.

			A függetlenség utáni gazdasági és politikai káoszból, továbbá a földhíd geostratégiai elhelyezkedéséből (átjáró a két óceán között) kívánt hasznot kovácsolni többek között William Walker kalandor, akinek céljai közé tartozott egy saját rabszolgatartó állam létrehozása a földszoroson. Csapatát az Amerikai Egyesült Államokban toborozta, amely különböző nációkból állt. Akadtak köztük 1848–1849-es magyar emigránsok is. Például Schlesinger Lajos, aki sokáig Walker bizalmi emberének számított, végül azonban egymás ellen fordultak. Sorsuk eltérően alakult, Walkert a hondurasiak 1860-ban kivégezték, Schlesinger viszont letelepedett, és sikerrel illeszkedett be a helyi társadalomba: elvette a volt salvadori elnök, Joaquín Eufrasio Guzmán lányát, az országban ültetvényt létesített, és később Guillermo Nanne Meyerrel közösen megépíttette az első vasútvonalat Guatemalában San José kikötője és Escuintla között. Az 1880-as megnyitón részt vett a guatemalai, a hondurasi és a salvadori elnök is.75 Schlesinger utolsó éveit Franciaországban töltötte, 1892-ben a Magyar Nemzeti Múzeumnak számos néprajzi tárgyat adományozott.76

			Visszatérve a Közép-amerikai Egyesült Tartományokra, majd az öt állam kialakulására (1838) érdemes megjegyezni, hogy a közép-amerikai államok függetlenségi ünnepe szeptember 15-e. Ez nem 1838-ra, hanem 1821-re, tehát a spanyol koronától való elszakadásra utal, és megegyezik Mexikó függetlenségi napjával, hiszen ezek a területek a gyarmati korban egyetlen egységhez, Új-Spanyolország alkirálysághoz tartoztak. A függetlenségi megemlékezések színfoltja az 1960-as évek óta bevezetett „fáklyafutás”. A fáklyát diákok viszik Guatemalából, a függetlenségi hősök emlékművétől indulva egészen Costa Rica Cartago városáig.

			Gazdaság

			A közép-amerikai országok közül Honduras rendelkezik a legtöbb hegyvidéki területtel. Ásványkincsekben gazdag ország, arany-, ezüst-, réz-, cink- és egyéb készletekben bővelkedik. Az ezüstkitermelés változó ütemben folyik; a legtöbbet az 50-es évek közepén bányászták ki, közel 170 ezer kg-t (1954. január 1-jei adat), míg az 1970-es évek elején, az ezredfordulón és a 2010-es években a mennyiség jelentősen zuhant, 2016-ban mindössze 17 600 kg volt.77 Az aranykitermelés a 20. század második felében nem volt jelentős, a 2000-es években azonban megnőtt, évi 3000 kg feletti értékek is akadtak. Ugyanakkor ezek jóval elmaradnak az 1942-es csúcstól (8018 kg).78 A bányászat jelentőségére utal a hondurasi címerben látható bánya és bányaszerszámok.

			A gazdaság forgandóságára és a készletek végességére kiváló példa San Juancito. Bár a településnek vannak gyarmati előzményei, a 19. század végén vált jelentőssé a Compañía Minera Rosario de Nueva York y Honduras elnevezésű bányavállalat arany- és ezüstkitermelése révén. Bár hivatalosan sosem volt Honduras fővárosa (a függetlenedéstől 1880-ig Comayagua, utána pedig Tegucigalpa a főváros), a 20. század első évtizedeiben az ország gazdasági és politikai központjának számított. Itt működött az első hivatalos amerikai (USA) képviselet az országban. San Juancitóban volt elektromos áram, vezetékes víz, szennyvízhálózat, saját vízerőművel rendelkezett, építettek mozit, sportpályákat stb. Modernebb volt, mint Honduras bármelyik városa. 1954-ben azonban a bányákat bezárták, a cég és (munka hiányában) a lakosság jelentős része elköltözött. Mára romos épületek emlékeztetnek a régi gazdagságra, illetve arra, hogy ez már akkor sem egyenlően oszlott el: San Juancito a külföldiek és a helyiek által lakott, elkülönített részekből állt, még a temetőt is ennek megfelelően alakították ki. A társadalmi szegregáció az embereket nemcsak életük során, hanem még utána is meghatározta.79

			Hondurasnak nemcsak nemesfémlelőhelyei, hanem feltételezések szerint kőolajkészletei is vannak.80 A legjelentősebbeket a miszkító indiánok által lakott tengerparti La Mosquitia területén sejtik, illetve a part menti tenger alatt. 2013-ban a hondurasi kormány szerződést kötött a BG Grouppal (később Shell). A cég 4 + 2 évet kapott a terület feltérképezésére és a kőolajlelőhelyek felkutatására, továbbá 20 + 5 évet a kitermelésre. Jelenleg (2020) kitermelés nem zajlik. A megállapodás nagy port kavart, egyrészt a megfelelő tájékoztatás hiánya miatt, másrészt mert La Mosquitiában van a Río Plátano bioszféra-rezervátum, és a partok előtt a világ második legnagyobb korallzátonya húzódik.81

			2017-re a hondurasi GDP 57%-át a tercier szektor adta, utána következett az ipar (28,8%) és a mezőgazdaság (14,2%).82 Ugyanakkor a primer és a tercier szektor hasonló foglalkoztatási mutatókkal bír, nagyjából a munkaerő 40-40%-át foglalkoztatja. Honduras hagyományos exporttermékei a kávé és a banán. Brazília és Kolumbia után Latin-Amerika harmadik legnagyobb kávétermelője. Évi átlagos kávétermése 2016 és 2018 között meghaladta a 7,4 millió zsákot (1 zsák = 60 kg).83 Az Observatory of Economic Complexity (OEC) adatai szerint 2018-ban az exportnak több mint 40%-át textilipari termékek tették ki, 11,8% volt a kávé és 3,45% a banán. Sikerült tehát bizonyos mértékben diverzifikálni, a mezőgazdasági termékek mellett megjelentek újak az exportstruktúrában, ugyanakkor a textilipar olyan gazdasági ágazat, amely jelenleg a világgazdaság periféria­országaihoz kötődik, nem valószínű tehát, hogy segítene Hondurasnak abban, hogy ebből a perifériából ki tudjon lépni. 

			Honduras legfontosabb kereskedelmi partnere az Amerikai Egyesült Államok; ide irányul az export több mint fele (55,6%, 2018), és innen származik az import közel 50%-a (47,7%, 2018). Jelentős kereskedelmet bonyolít még közép-amerikai államokkal, különösen El Salvadorral és Mexikóval. A Kínai Népköztársaság felvevőpiacként nem jelentős Honduras számára, viszont a behozatal tekintetében igen, a 2010-es évek végére a második legfontosabb származási ország. Nagyjából az összes hondurasi importnak 10%-át tette ki a kínai áru. Tajvan esetében ez az arány 0,9% volt.84 Mindennek az a pikantériája, hogy Guatemalához hasonlóan Honduras továbbra is Tajvant ismeri el, Tajvannal tart fenn diplomáciai kapcsolatokat, következésképpen a Kínai Népköztársasággal nem. 

			Honduras nagyban függ az Amerikai Egyesült Államokban zajló gazdasági folyamatoktól, egyrészt a kereskedelem, másrészt az USA-ban élő hondurasi közösség és a hazautalások révén.85 Nagyjából 1 millió hondurasi élhet az Amerikai Egyesült Államokban; becslések szerint csak 40%-uk legálisan.86 Hondurasban csak 30 ezer USA-állampolgár él, viszont sok az országba látogató amerikai turista. 2019-ben – a hondurasi szigeteknél87 kikötő luxushajókon utazókat is beleszámítva – 1,25 millió amerikai látogatott el a közép-amerikai országba.88 2006-ban lépett életbe a Dominikai Köztársaság, Közép-Amerika és az USA (DR–CAFTA) szabadkereskedelmi egyezménye. Beruházások tekintetében azonban valószínűleg nem fog az elvárt mértékben profitálni ebből Honduras, hiszen az észak-amerikai befektetési kedvet nagyban csökkenti az országban egyre inkább teret nyerő erőszak és bűnözés.

			Történelem és politika

			Honduras politikai életét a nem demokratikus rendszerek jellemezték. Az 1950-es évek közepétől az 1980-as évek elejéig, mintegy két és fél évtizeden keresztül a hadsereg irányította az országot. 1982 óta civil elnökök váltották egymást, azonban a hadsereg továbbra is befolyásos maradt, különösen a 80-as években. Mindez szoros összefüggésben állt az Amerikai Egyesült Államok hidegháborús külpolitikájával. Honduras kulcsfontosságú partnere volt az USA-nak a 80-as években zajló közép-amerikai konfliktusok miatt (nicaraguai, salvadori és guatemalai polgárháború), mivel mindhárom érintett állammal szomszédos. Hondurasban tudtak felkészülni, illetve oda húzódhattak vissza veszteségek esetén a sandinista kormánnyal szemben harcoló nicaraguai contrák, továbbá a gerillák ellen küzdő, a salvadori kormányt támogató paramilitáris és egyéb fegyveres csapatok. Bár az említett országokkal ellentétben Hondurasban nem volt polgárháború, a konfliktusok mély nyomokat hagytak a helyiekben (Hondurasba hurcolt foglyok, kihallgatások, kínzások, kivégzések). Mindezek általában speciális bázisokon zajlottak, mint például a nicaraguai határ közelében található El Aguacate.89

			A hondurasi fegyveres erők 1990 után már nem számíthattak olyan támogatásra az Amerikai Egyesült Államok részéről, mint a hidegháború idején. A bipoláris konfliktus végével Hondurasban így lehetőség nyílt a hadsereg befolyásának csökkentésére. Mindebben fontos szerepet töltött be két elnök, Carlos Roberto Reina (1994–1998) és Carlos Flores (1998–2002). Irányításuk alatt sikerült a hadsereg autonóm pénzügyi forrásait megnyirbálni; megszűnt a katonai titkosszolgálat, a rendőrség hadsereg alá rendelése és a sorkötelezettség; továbbá a védelmi miniszteri poszt civilek kezébe került. 

			Maradt ugyanakkor a kétpólusú politikai élet, amelyben a Liberális Párt (Partido Liberal, PL) és a Nemzeti Párt (Partido Nacional, PN) fölénye érvényesült. Ezek több mint 100 éves múltra visszatekintő konzervatív politikai csoportosulások. Köztük az ideológiai különbség nem jelentős. A progresszív csoportok azonban nem tudtak érvényesülni a hagyományos politikai életben. A változásra 2013-ban került sor, amikor is a választásokon indult a 2009-es puccsot elutasító politikai erőkből szervezett Szabadság és Újraalapítás Párt (Partido Libertad y Refundación, LIBRE).

			A hondurasi elnökválasztások és maga a politikai élet az 1980-as évek elejétől a 2000-es évek elejéig (nagyjából) demokratikus keretek között zajlott. Ezt a folyamatot szakította meg Manuel Zelaya elnök hatalomból való eltávolítása 2009-ben. Magára a vértelen puccsra június 28-án a hajnali órákban került sor, amikor 200 fegyveres – részben katona, részben rendőr – vette körül az elnök házát, akit azon nyomban még pizsamában repülőgépre ültettek, és Honduras elhagyására kényszerítettek. Az ország irányítását Roberto Micheletti, a Kongresszus elnöke vette át. A változást és az ideiglenes elnököt támogatta többek között Óscar Rodríguez Maradiaga bíboros.90 

			A puccs miatt több regionális szervezet – például az Amerikai Államok Szervezete (AÁSZ)91 és a SICA – felfüggesztette Honduras tagságát. A 2009-es elnökválasztásokat a hivatalos végeredmény szerint nagy fölénnyel, a szavazatok 57%-ával Porfirio Lobo (PN) nyerte meg. Lobo elnökségét (2010–2014) nemzetközi elszigeteltségben kezdte meg, amelyet egy-másfél év alatt tudott enyhíteni. Egyre több kormány ismerte el, a SICA és az AÁSZ is visszafogadta Hondurast sorai közé. Végül Zelaya 2011-es hazatértével az ország helyzete rendeződött a nemzetközi porondon. Lobót az elnöki székben Juan Orlando Hernández (PN) követte (2014–2022).92 Ciklusa alatt alkotmánymódosításra került sor, így lehetővé vált az ország elnökének újraválasztása. Hernández élt is a lehetőséggel 2017-ben, ennek a választásnak az eredményét azonban többen vitatják. A szavazatok 57%-ának feldolgozásakor – amikor az ellenzéki jelölt, Salvador Nasralla, az Ellenzéki Szövetség a Diktatúra Ellen (La Alianza de Oposición contra la Dictadura) 5%-kal vezetett – a szerver „felmondta a szolgálatot”, s a javítások elvégzése után a hivatalos végeredmény szerint Hernández nyert, 50 ezer szavazattal (42,95% vs. 41,42%).93 Az Amerikai Államok Szervezetének választási megfigyelői nem fogadták el az eredményt, és új választások kiírását javasolták. „A 2017-es választások nem voltak sem tiszták, sem szabadok, ami a választások utáni erőszakhoz, megtorláshoz, a demokrácia és az emberi jogok további eróziójához vezetett.”94 Ugyanakkor az Amerikai Egyesült Államok és az Európai Unió elismerte Hernández győzelmét, aki 2018-ban megkezdte második ciklusát.

			Hernández irányítása alatt jelentős hatalomkoncentráció és a politikai élet militarizálódása figyelhető meg. A hadsereg közép- és magas rangú vezetőiből már nagyjából 800–1000 fő került különböző állami kulcspozíciókba.95 Az elnök támogatottsága a lakosság részéről csökken (62% 2015-ben, 47% 2016 és 2017-ben, 41% 2018-ban), de így is jelentős, különösen, ha figyelembe vesszük, hogy a latin-amerikai átlag 2018-ban 32% volt, s Hondurasnál jobb értéket a földhídon csak Costa Rica ért el, 53%-kal.96

			A Latinobarometro felmérése alapján a demokrácia támogatottsága az országban jelentősen csökkent: 64%-ról (1999) 34%-ra (2018) esett vissza.97 A kiábrándultság, a fatalizmus (úgy sem lehet mit csinálni) és a félelem a társadalom politikai aktivitásában is megmutatkozik. Bár a hondurasi alkotmány szerint az országban a választójog nemcsak univerzális, hanem gyakorlása kötelező a választási névjegyzékben szereplőknek, a választásokra kevés szavazó megy el, az áltagos részvétel a 21. században 56% volt.98 2018-ban csak a lakosság 23%-a gondolta azt, hogy az ország előre halad. Ez egyébként magasabb, mint a meglehetősen kiábrándító latin-amerikai átlag, amely 20%.99

			Bűnözés, bandák, kábítószer-kereskedelem, korrupció

			Szándékos emberölések tekintetében gyakran Hondurashoz és El Salvadorhoz köthetők a legrosszabb statisztikák világviszonylatban. 2018-ban El Salvadorban a 100 ezer főre jutó emberölések száma elérte az 52-t, utána következett Jamaica (44) és Honduras (39).100 Figyelemre méltó, hogy mindhárom ország a tágabb értelemben vett Közép-Amerikában található. Venezuela esetében minden bizonnyal az összes eddig említett érték felett járnánk, hivatalos statisztika azonban nincs. 

			Hondurasban az emberölések száma mintegy két évtizeden keresztül, 1990 és 2010 között növekvő tendenciát mutatott, majd 2011-ben tetőzött. A 100 ezer főre jutó emberölések száma elérte a 88-at. 2011 és 2018 között ezt sikerült a felére csökkenteni,101 azonban 2019-ben a gyilkosságok száma újra emelkedésnek indult, 4,5%-os növekedést mutatott. Az Universidad Nacional Autónoma de Honduras által gondozott Observatorio Nacional de la Violencia kiadvány szerint102 havonta átlagosan 321 ember esik gyilkosság áldozatául Hondurasban, napi 11 fő. Az áldozatok többsége 18 és 39 év közötti.103 A lakosság továbbra is a közbiztonság hiányát tartja az ország legfontosabb kihívásának, azonban a százalékok csökkennek: 71% 2014-ben, 61% 2016-ban és csak 43% 2018-ban. Ennek hátterében más – például gazdasági jellegű – problémák előtérbe helyeződése állhat.104 Az országon belül a második legnépesebb városnak, a 700 ezres San Pedro Sulának van a legrosszabb híre – 2013-ban 187-es gyilkossági rátát produkált105 –, a település jelentős részeit bandák tartják ellenőrzésük alatt. A mexikói Consejo Ciudadano para la Seguridad Pública y la Justicia Penal szervezet által összeállított, a világ 50 legveszélyesebbnek tartott városát felsorakoztató listát San Pedro Sula éveken keresztül vezette. A 2010-es évek végére a helyzet valamelyest javult: a listán továbbra is látható San Pedro Sula, de kevésbé prominens helyen. Szerepel még a hondurasi főváros, Tegucigalpa. Elgondolkodtató, hogy az említett listán az 50 városból 43 latin-amerikai.106 

			A burjánzó erőszaknak és bűnözésnek összetett okai vannak. A Világbank a következő tényezőket emelte ki: gyors urbanizáció, tartósan fennálló szegénység és egyenlőtlenség, társadalmi kirekesztettség, politikai erőszak, szervezett bűnözés, posztkonfliktusos környezet és kultúra, növekvő kábítószer-használat és -kereskedelem, autoriter családi struktúrák.107 Honduras, El Salvador, Guatemala mára óhatatlanul a transznacionális bandákat (mara) juttatja az ember eszébe: Barrio 18 és Mara Salvatrucha, avagy MS-13. A marák eredete az 1960-as évekre nyúlik vissza, amikor is Los Angelesben a bevándorló mexikóiak saját bandát hoztak létre, hogy megvédjék magukat a helyi csoportoktól. A létre­jövő Barrio 18-ba hamarosan más latin-amerikai bevándorlók is beléptek, és elvesztette mexikói jellegét. Sok volt a közép-amerikai, hiszen a földhídon az 1980-as években három országban (El Salvador, Guatemala és Nicaragua) is polgár­háború zajlott. Az évtized második felében, valószínűleg a Barrio 18-on belüli szakadás eredményeképpen salvadori bevándorlók alakították meg az MS-13-at (a szervezetről részletesen lásd az El Salvador fejezetet). A két banda hamarosan egymás riválisa és halálos ellensége lett.108 1997 áprilisától lépett életbe az Illegal Immigration Reform and Immigrant Responsibility Act of 1996 az Amerikai Egyesült Államokban, amely kimondta, hogy az egy év börtönbüntetésre vagy annál hosszabb időre ítélt, amerikai (USA) állampolgársággal nem rendelkező személyeket származási országukba haza kell toloncolni. „1998 és 2005 között az USA közel 46 ezer elítéltet deportált Közép-Amerikába. […] A deportáltak 90%-a három ország (Guatemala, El Salvador és Honduras) között oszlott meg.”109 A polgárháborús időszakban meggyengült, posztkonfliktusos gazdaságok azonban nem sok lehetőséggel kecsegtettek a deportáltak sikeres integrálását illetően. Tovább rontotta az esélyeket a Mitch hurrikán. Az 1998-as természeti katasztrófa az utóbbi 200 év legnagyobb pusztítással járó hurrikánja volt a nyugati féltekén. A halálos áldozatok száma meghaladta a 10 ezret, a fedél nélkül maradottaké az 1 milliót. A legnagyobb csapás Hondurast és Nicaraguát érte. „Az ország alapvető infrastruktúrájának 75%-a megsérült vagy teljesen tönkrement. A mezőgazdaságunk romokban. A legfontosabb agrártermé­keink, az exporttermékeink megsemmisültek – nyilatkozta a hondurasi elnök, Carlos Flores. – Ez olyan csapás, amely egyszer történik egy országban. De nekünk ez az egy országunk van, úgyhogy talpra kell állnunk.”110 A területre látogató volt amerikai elnök, Jimmy Carter úgy vélekedett, hogy Hondurasnak és Nicaraguának akár 15 évre is szüksége lehet ahhoz, hogy gazdaságilag teljesen helyreálljon.111 Szinte ugyanekkor kezdődtek a már említett deportálások az Amerikai Egyesült Államokból. „Hazatérve tehát azokba az országokba, amelyeket alig ismertek [hiszen többségük kisgyerekként került az USA-ba], a deportáltak reprodukálták azokat a struktúrákat és magatartási formákat, amelyek az Amerikai Egyesült Államokban számukra támogatást és biztonságot nyújtottak. Létrehozták a mara közép-amerikai egységeit. A helyi bandákat (pandilla) pedig kitúrták vagy soraikba integrálták.”112 Taglétszámuk és befolyásuk nő, a UN Office on Drugs and Crime szerint csak Hondurasban a két szervezet legalább 36 ezer új tagra tett szert a 2010-es évtizedben.113 2019-ben az MS-13 és a Barrio 18 felkerült a 10 legveszélyesebb latin-amerikai bűn­szervezet listájára.114

			Közép-Amerika tranzitzóna a kábítószer-csempészet számára; a dél-amerikai drog Közép-Amerikán keresztül jut az Amerikai Egyesült Államokba. Az, hogy a csempészet milyen mértékben zajlik a földhídon keresztül, és milyen mértékben a karib-térségi szigetek beiktatásával, folyamatosan változik. Meg­növekedett szerepe volt a földhídnak az 1980-as években, amikor a polgárháborús helyzetet kihasználva nemcsak fegyverek és muníció utazott az országok között, hanem kábítószer is (lásd a Panama fejezetben Manuel Noriega panamai diktátor tevékenységét). Ebben a dél–észak üzletben volt érdekelt a hondurasi Rivera Maradiaga klán is, a Los Cachiros, amelynek a működése már a poszt­hidegháborús időszakra tehető. Kolumbiai szervezetektől vásároltak kábítószert, elsősorban kokaint (Nicaraguában és Hondurasban), majd azt mexikói vevőknek adták tovább. A Los Cachiros szoros együttműködést alakított ki a Sinaloa-­kartellel. 2015-ben azonban a klán két vezetője, a Javier Eriberto, Davis Lionel testvérpár feladta magát az Amerikai Egyesült Államokban. Vallomásaik alapján új adatokra derült fény, illetve megerősítést kaptak a már sejtett összefonódások a kábítószerüzlet és a hondurasi politikai és gazdasági elit között.

			2015-ben Haitin letartóztatták Fabio Lobót, Porfirio Lobo volt hondurasi elnök fiát kábítószer-kereskedelem miatt (az Amerikai Egyesült Államokba juttatott be kokainszállítmányokat). 2017-ben az USA-ban 24 év börtönre és pénzbírságra ítélték, „70 évesen szabadulhat”, írta a hondurasi La Prensa.115 Lobo feleségét a hondurasi hatóságok ítélték el sikkasztás és pénzmosás vádjával, így egyre inkább szorul a hurok a politikus körül. Ráadásul a Los Cachiros azt vallották, hogy kétszer fizettek egyenként nagyjából félmillió dolláros összeget Porfirio Lobónak annak érdekében, hogy büntetlenséget és védelmet élvezzenek, továbbá üzleti lehetőségekhez juthassanak, ha megválasztják elnöknek – ami egyébként 2009-ben megtörtént.116 

			A Los Cachiros tanúvallomásai az Hernández családdal kapcsolatos szálakra is rávilágítottak. A jelenlegi elnök, Juan Orlando Hernández testvérét, Antonio Hernándezt 2018 novemberében Miamiban tartóztatták le kábítószer-­kereskedelem vádjával, ügyének tárgyalása 2019 őszén kezdődött.117 A bíróság szerint a kábítószerüzletben az elnök is érintett. Juan Orlando Hernández azonban visszautasította a vádakat azzal, hogy ezek „gyilkosok tanúvallomásain alapszanak”. A hondurasi fővárosban az elnök mellett szimpátiatüntetést szerveztek, amelyen kb. 7000, főleg vidéki, szervezett buszokkal Tegucigalpába szállított hondurasi vett részt.118

			A Rivera Maradiaga-vallomások a Rosenthal családot is súlyosan érintették. A Rosenthalok a két világháború között vándoroltak ki Romániából, és telepedtek le Hondurasban. Jaime Rosenthal már San Pedro Sulában született 1936-ban, és hozzá kötődik a Banco Continental megalapítása (1974), amely fénykorában Honduras 10 legnagyobb bankja közé tartozott. Miután napvilágot látott, hogy a bankon keresztül 2004 és 2015 között kábítószer-kereskedelemből származó jövedelmeket mostak tisztára, bezárták. Jaime Rosenthal 82 évesen 2019-ben szívrohamban elhunyt. Unokaöccsét, Yankel Rosenthalt – hondurasi üzletember, volt kabinettag, Juan Hernández első kormányában miniszter és az egyik leghíresebb hondurasi focicsapat, a Marathón elnöke volt – Miamiban letartóztatták, és 2018-ban 29 hónap börtönbüntetésre és 50 ezer dollár pénzbüntetés megfizetésére ítélte egy USA-­bíróság.119 2020 elején szabadult.120 Jaime fia, Yani Rosenthal szintén pénzmosás miatt ült három évet az Amerikai Egyesült Államokban, és 2020 augusztusában tért vissza Hondurasba. A sors fintora, hogy politikai körökben arra számítanak – sőt többen felajánlották már támogatásukat is –, hogy 2021-ben elnökjelöltként indul a választásokon a Partido Liberal színeiben.121 A hondurasi alvilággal fenntartott szálak és az, hogy az Amerikai Egyesült Államokban börtönbüntetést kellett letöltenie, úgy tűnik, nem törte meg politikai karrierjét.

			Nagy kihívás az országban a korrupció. Honduras besorolása a Corruption Perceptions Indexen a 2010-es évek második felében folyamatosan romlott, a 111. helyről (2015) a 146.-ra csúszott le (2019), és azonos helyezést ért el Guatemalával. Rosszabb besorolást Latin-Amerikából – a Karib-térséget nem számítva – csak a mély válságban levő Venezuela kapott (173.).122 

			Maga Hernández elnök az Amerikai Államok Szervezete segítségét kérte abban, hogy Honduras csökkenthesse a korrupció és a bűnözés mértékét. Ezért kezdte meg működését az országban a Mission to Support the Fight against Corruption and Impunity in Honduras (MACCIH) elnevezésű AÁSZ művelet. A MACCIH-hoz köthető a Rosa Elena Bonilla de Lobo elleni nyomozás és bírósági ügy, amikor is a volt elnök (Porfirio Lobo) felesége többek között sikkasztás (4 nappal azelőtt, hogy férje átadta az ország irányítását 2014-ben, nagyjából félmillió dollárnak megfelelő, 12 millió lempirát utalt át saját bankszámlájára) és pénzmosás miatt került rács mögé.123 Bár eredetileg 58 évre ítélték, 2020-ban szabadlábra helyezték. Mivel a MACCIH megkérdőjelezte a politikai elit büntetlenségét, továbbá „túl hatékonynak” bizonyult, a hondurasi vezetés már nem támogatja, sőt akadályozni próbálja működését.

			Társadalom

			Közép-Amerikában kiugróan magas azoknak a gyilkosságoknak az aránya, amelyeket nők ellen követnek el (feminicidio). 100 ezer nőre Hondurasban 6,2; El Salvadorban 3,3 gyilkosság jut.124 Ez Latin-Amerikán belül a legmagasabb. Hondurasban minden 23. órában egy nő emberölés áldozatává válik.125 A jelenség rövid időre nemzetközi nyilvánosságot kapott, amikor a 2014-es Miss Honduras verseny 19 éves győztese és nővére „eltűnt”, majd kiderült, hogy utóbbi élettársa ölte meg őket számos lövéssel. Az Universidad Nacional Autónoma de Honduras kutatásai szerint a nők ellen elkövetett gyilkosságok 41%-ánál tapasztalható a test megcsonkítása, elcsúfítása vagy más kegyetlenség.126

			Hondurasban az abortusz illegális, még nemi erőszak, vérfertőzés esetén, illetve akkor is, ha az anya életét a terhesség veszélyezteti.127 A hondurasi lányok egyharmada 18 éves kora előtt megy férjhez – ez 16 éves kortól legális volt egészen 2017-ig, amikor a Kongresszus új törvényt fogadott el, amelynek értelmében a 18 éven aluliak házasságkötése nem megengedett.128 

			A hondurasi nők 1954-ben kaptak választójogot. 2020-ban nagy valószínűséggel a következő politikusnők voltak a legismertebbek: Xiomara Castro de Zelaya, Manuel Zelaya volt elnök felesége, a 2013-as elnökválasztás második legtöbb szavazatot szerzett jelöltje; Rosa Elena Bonilla de Lobo, Porfirio Lobo volt elnök felesége, aki bírósági ügyei miatt híresült el; továbbá Iroshka Elvir de Nasralla, a 2015-ös Miss Universe szépségverseny hondurasi résztvevője, aki 2016 óta Salvador Nasralla felesége, potenciális first lady, de emellett saját politikai karrierben is gondolkodik. Mind Xiomara, mind Rosa Elena és Iroshka befolyásos, ugyanakkor ez nem függetleníthető a férjüktől. Támogatottságuk mögött a házastársuk, illetve a hozzá kötődő politikai erők állnak.

			Az egészség, az oktatási eredmények, a politikai szerepvállalás és a munkaerőpiac dimenzióit figyelembe vevő genderegyenlőtlenségi indexen (Gender Inequality Index, GII) 2019-ben Honduras a 100. helyen állt 189 országból. Összehasonlítás­képpen El Salvador a 85., Nicaragua a 101. és Guatemala a 119. helyen végzett.

			A hondurasiak többsége az ország nyugati részében él. Más közép-amerikai országokkal ellentétben Hondurasnak nem egy, hanem két nagyobb városa van: a 700 ezres San Pedro Sula és a 1,5 milliós Tegucigalpa. Ugyanakkor a hondurasiaknak kevesebb mint 60%-a él városban (58,4%).129 Az 1982-es alkotmány szerint az ország fővárosa Tegucigalpa és Comayagüela ikervárosok. Balázs Dénes 1981-ben kiadott úti beszámolójában Budapesthez hasonlítja ezeket: a hegyes-dombos Tegucigalpa „Buda”, a sík Comayagüela „Pest”, míg a két részt elválasztó folyó itt a Río Choluteca.130 Mivel a legfontosabb hivatalok mind Teguci­galpában találhatók, mára ezt szokás fővárosként megnevezni.

			A hondurasiak általában vallásosak, azonban a lakosságnak kevesebb mint a fele római katolikus: 46% a Pew Research Center (2014) és 34% a CIA (2020) szerint.131 Az adventista, pünkösdi és egyéb felekezetek egyre inkább teret nyernek, különösen a lakosság marginalizált szegmenseiben, közösségépítő, alfabetizációs és egyéb programjaikkal. A háztartások 61,9%-a élt a szegénység­küszöb alatt 2018-ban; 38,7%-a mélyszegénységben.132 A nagyjából 9 milliós népességből 2 millióan éltek elektromos áram nélkül (2019).133 A társadalmon belüli különbségek óriásiak, Latin-Amerikában Honduras a legmagasabb Gini-indexet produkáló országok közé tartozik. Ennek értéke 2016-ban – amikor ugyan jelentkeztek már nehézségek, de mégis a szubkontinens mögött volt 10 jó, gazdasági fellendülést hozó év (2004–2013), amelynek eredményeit részben társadalmi felzárkóztatásra is fel lehetett használni – 50 volt. 

			A népesség többsége mesztic. Az őslakosokat több etnikum, például chorti, lenka, maja, paja, pipil és tuahka csoportok alkotják. A spanyol hódítók ellen harcoló lenka indián vezető, Lempira (meghalt 1537) nevét viseli a hondurasi fizetőeszköz (lempira) és Puerto Lempira kikötőváros, Gracias a Dios tartomány székhelye. Utóbbi nagyjából megfelel a miszkító indiánok által lakott La Mosqui­tia területének. A miszkítók a földsávon élő bennszülöttek és fekete rabszolgák, a garífunák pedig fekete rabszolgák, karibiak és arawak indiánok leszármazottai, az ország tengerparti régióiban élnek. 

			Hondurasban a születéskor várható átlagos élettartam 74,6 év (2020). Az írástudók aránya – hivatalos adatok szerint – nem éri el a 90%-ot (2016).134

			Kivándorlás

			A klímaváltozás, a megélhetés hiánya, a rossz közbiztonság, az erőszak, a korrupció, az alacsony életszínvonal mind növeli a kivándorlási hajlandóságot. Ezt tovább erősítik az Amerikai Egyesült Államokban élő hondurasi diaszpórával való kapcsolatok (például információcsere, a migrációból fakadó kockázat csökkenése). Az USA-ba történő (illegális) belépés, továbbá az odáig vezető út Közép-Amerikán és Mexikón keresztül óriási kockázatokat rejt nemcsak a távolság, hanem a migránsok kifosztására szakosodott bűnszervezetek miatt is. Annak érdekében, hogy meg tudják magukat védeni, egyre gyakoribbá vált, hogy nagyobb csoportok indultak el egyszerre. Így alakultak ki az ún. migránskaravánok. 

			Az első nagy, a nemzetközi és a magyar sajtóban is port kavaró migránskaraván 2018. október 13-án indult el a hondurasi San Pedro Sulából. Egy több mint 1000 fős csoport kelt útnak, hogy gyalog az Amerikai Egyesült Államokba érjen. Napi átlag 30 km gyaloglással két hét alatt átlépték a hondurasi–guatemalai és a guatemalai–mexikói határt. Számuk 7000-re duzzadt.135 Az USA-kormányzat megpróbált nyomást gyakorolni mind Mexikóra, mind a közép-amerikai államokra. Donald Trump kilátásba helyezte, hogy katonákat küld az USA–mexikói határra, továbbá hogy felfüggesztik a segélyeket Hondurasnak, El Salvadornak és Guatemalának. Minden bizonnyal ezzel összefüggésben a mexikói kormányzat ideiglenes munkavállalási engedélyt ajánlott fel a karaván azon tagjainak, akik Mexikóban kérnek menedékjogot. Az „Estás en tu casa” program továbbá orvosi ellátással, iskoláztatással és lakhatási támogatással is kecsegtetett.136 A többség azonban kitartott az eredeti terv mellett. November 4-én érték el Mexikóvárost, és november 13-án – összesen közel 4400 km megtétele után – Tijuana városánál az USA–mexikói határt.137 Az USA-hatóságok az amerikai oldalon 2019 elejére több ezer főt fogtak el, és deportáltak. Volt, aki végül Mexikóban maradt, mások hazamentek. A karavánban részt vevők többségének tehát nem teljesült az álma, nem tudtak új életet kezdeni az USA-ban.138 Ennek ellenére újabb és újabb karavánok indulnak Közép-Amerikából.

			A klímaváltozás, a 2010-es évek második felére jellemző, évek óta tartó szárazság egyre szélesebb társadalmi csoportok megélhetését veszélyezteti, és kényszeríti őket lakóhelyük elhagyására. 2019 augusztusában például a hondurasi kormány szükségállapotot rendelt el, mivel az aszály miatt az ország déli részén a kukoricatermésnél 72%-os, a babtermésnél 75%-os veszteségeket becsültek.139 Ugyanakkor 2019 tavaszától megváltozott a mexikói kormány politikája, már nem engedi át ezeket az embercsoportokat az USA-határig, hanem megpróbálja a karavánokat az ország déli határszakaszán feltartóztatni.140 A bevándorlás kérdése továbbra is jelentős feszültségeket fog okozni az USA–hondurasi viszonyban, illetve ha a mexikói álláspont tartósnak bizonyul, a hondurasi–mexikói relációban is. A Világbank a Mexikóból és Közép-Amerikából a 21. század közepéig útnak induló klímamenekültek számát 1,4 és 2,1 millió közé teszi.141

			Külpolitika

			1969. július 14–19. között zajlott Honduras és El Salvador között a „százórás háború”. Ennek hátterében nemcsak a 19. század óta fennálló határvita állt, hanem aktuális gazdasági és politikai érdekek. A 60-as évek végére „mintegy 300 ezer salvadori bevándorló élt és dolgozott a szomszédos Hondurasban. Salvadori bevándorlók tették ki a földművesek egyötödét az országban.”142 A velük kapcsolatos ellenérzések egyre erősödtek. Maga a konkrét fegyveres összecsapás nem sokkal az 1970-es mexikói labdarúgó-világbajnokság selejtezői után tört ki, ezért is nevezik futballháborúnak. Mivel az egyik meccset Honduras, a másikat El Salvador nyerte, szükség volt a továbbjutás eldöntéséhez egy harmadik összecsapásra. A növekvő feszültség miatt a találkozót semleges területen, Mexikóban rendezték. A rendes játékidő 2:2-es eredményt hozott, a harmadik, döntő találat a hosszabbításban született. Így történetében először El Salvador kijutott a világbajnokságra. Nem sokkal később a két ország már hadban állt egymással. A háború salvadori támadással indult. A kezdeti sikerek után azonban a salvadori csapatok egyre erőteljesebb ellenállásba ütköztek. Mindkét oldalnak voltak ellátási gondjai. Végül az Amerikai Államok Szervezetének nyomására fegyverszünetet kötöttek, amely július 20-ától lépett érvénybe.143

			„Mindkét kormány elégedett: napokon keresztül Honduras és El Salvador a nemzetközi lapok első oldalain szerepelt; a világ figyelme rájuk irányult. A harmadik világbéli kis országoknak egyetlen esélyük van arra, hogy a nemzetközi érdeklődés középpontjába kerüljenek, ha vért ontanak” – írta szarkasztikusan a helyszínen tartózkodó Ryszard Kapuściński lengyel újságíró.144 Annak ellenére, hogy a fegyveres konfliktus csak néhány napig tartott, feltűnően nagyok voltak az emberveszteségek, különösen a civilek között. Mintegy 2000-en haltak meg, elsősorban a hondurasi oldalon.145 Közel 100 ezer salvadori kényszerült lakhelyének elhagyására. Mindkét ország gazdasága megsínylette a háborút; a hondurasi azonban nagyobb mértékben.146

			Siker volt az Amerikai Államok Szervezetének, hogy tető alá hozta a tűzszünetet, ugyanakkor kudarcnak számított, hogy magát a fegyveres konfliktust, tehát a háború kitörését nem tudta megakadályozni. Latin-amerikai országok között utoljára 1941-ben volt háború147 – Peru és Ecuador között. 

			A futballháború a mai napig kísért. Az indulatok és a lappangó feszültség a 2010-es dél-afrikai vb kvalifikációs meccsei során mutatkozott meg. Az USA–Honduras találkozóra 2009-ben Hondurasban került sor, pár hónappal Manuel Zelaya megbuktatása után, amikor az ország olyan ideiglenes kormány irányítása alatt állt, amelyet a nemzetközi közösség nem ismert el. Végül az USA csapata 3–2-re győzött. Hondurasnak azonban volt még egy utolsó esélye Dél-Afrikába kijutni. A sors fintora, hogy El Salvador ellen kellett játszania. A meccset végül a hondurasi válogatott 1–0-ra megnyerte, így az ország 1982 után másodszorra is vb-szereplési lehetőséghez jutott.148

			Kihívások és lehetőségek

			Honduras bemutatásából nem hiányozhat a prehispán múlt. Az ország nyugati részén fekszik Copán, a legfontosabb maja romvárosok egyike. Itt található az ún. hieroglifalépcső. „2200 szépen faragott kőből épül fel, többségük máig olvasható. Az egyetlen gond velük, hogy összeolvasva nem adnak ki értelmes szöveget. Ennek az az oka, hogy egy régebbi földrengés miatt a templom beomlott, a 19. századi önjelölt régészek pedig nem ismervén a maja írásjeleket, véletlenszerűen rakták a köveket egymás mellé.”149 Az országban számos más prehispán rom is található, a Río Plátano bioszféra-rezervátum területén állítólag több mint 200.150 Van azonban egy, amely évtizedek óta mozgatja az emberek fantáziáját: Ciudad Blanca, más néven Ciudad del Dios Mono, azaz a Majomisten városa. 2012-ben a National Geographic lehozott egy cikket, amely szerint egy kis repülőre szerelt speciális LiDAR-szkennerrel sikerült megtalálni a várost. Pontos helyet azonban nem közöltek, sőt képeket is alig, azzal az indoklással, hogy ez a régészeti leletek biztonságát szolgálja.151 Aztán évekig jóformán semmit sem lehetett a Fehér városról hallani. 2017-ben végül megjelent Douglas Preston könyve, amelyet A Majomisten elveszett városa címmel 2018-ban Magyarországon is kiadtak.152

			A prehispán emlékek egyszerre jelentenek óriási kincset és felelősséget. Kihívásként jelentkezik többek között az állagmegőrzés és a régiségcsempészet, továbbá az, hogy az aktuális gazdasági érdekek miatt (mezőgazdasági területek növelése, fakitermelés stb.) ne pusztuljanak el a még fel nem tárt romok.

			Magyar vonatkozás

			2019-ben Ferenc pápa Pintér Gábor érseket (Kunszentmárton, 1964–) nevezte ki Hondurasba apostoli nunciusnak. A szentszéki diplomata korábban Haitin, Bolíviában, Svédországban, Franciaországban, a Fülöp-szigeteken, Ausztriában és Fehéroroszországban szolgált.153

			El Salvador

			Amerika „Hüvelyk Matyija”,154 a 21 ezer km2-es El Salvador az amerikai szárazföld legkisebb országa. Hasonlóan a többi latin-amerikai államhoz alárendelt, periferikus szerepben integrálódott a világpiacba. Azonban a többi közép-­amerikai államtól eltérően, amelyek mindkét óceán felé nyitottak, El Salvadornak nincs atlanti kijárata – a kikötői a Csendes-óceán partján találhatók –, így nehezebben tudott a függetlenedés után az euroatlanti kereskedelembe bekapcsolódni. Ezen némileg enyhített a panamai vasútvonal megnyitása az 1850-es években,155 majd a Panama-csatorna megépítése (1914-től működik). El Salvador 19. századi történetének nagy részét gazdasági nehézségek és politikai instabilitás jellemezte. 1824 és 1842 között a salvadori erők 40 csatában vettek részt;156 23 államfő irányította az országot. Az 1871 és 1886 közötti kevesebb mint két évtized alatt El Salvadornak hat különböző alkotmánya volt. Utóbbi már a modernizációs folyamatok részének tekinthető, amelyek a századfordulótól gyorsultak fel.

			A 19. században a salvadori mezőgazdaság húzótermékének számított az indigó, a kávé és a kakaó. Az indigó iránti kereslet azonban a 19. század második felében hanyatlásnak indult a mesterséges színezőanyagok elterjedése miatt. Így a kávé vált az ország legjelentősebb exporttermékévé. 1880 és 1914 között a kávéexport értéke több mint 1100%-kal emelkedett.157 A kávéból származó gazdagságból azonban csak keveseknek jutott. A kávétermelés növekedése egyre nagyobb birtokkoncentrációval párosult, az indiánok kiszorultak eredeti területeikről, a közösségi földek (ejido) egyre inkább magánkézre, pontosabban néhány család kezébe kerültek. Ők voltak az ún. las catorce familias. A salvadori oligarchia azért nem csak 14 családból állt, Richard Haggerty például a számot pár százra teszi. Tény azonban, hogy a gazdasági, és ezzel össze­függésben a politikai hatalom a kis létszámú csoport kezében összpontosult. 1929-re az exportbevételek 90%-át a kávé szolgáltatta.158 A gazdasági világválság azonban a kávé iránti kereslet rohamos csökkenését és a termék árának zuhanását eredményezte. A salvadori „kávéköztársaság” összeomlott.159 

			Politikai élet

			Az országban meglévő társadalmi különbségek tovább mélyültek, a nagy gazdasági válság az elitnél hátrányosabban érintette a marginalizált rétegeket, amelyeknek körülményei elviselhetetlenné váltak. A földművesek (zömében indiánok) fegyvert ragadtak. Az ország élén ekkor Maximiliano Hernández Martínez tábornok állt, aki 1931-ben puccs révén jutott hatalomra. A felkelés hírére az Amerikai Egyesült Államok és Nagy-Britannia hajókat küldött Közép-Amerikába. Hernández tehát úgy érezhette, hogy gyors és határozott beavatkozást várnak tőle, máskülönben külső intervencióra számíthat. Mindez hozzájárulhatott a kormány erőszakos fellépéséhez, amely az 1932-es mészárlás néven híresült el. A mai napig vita tárgyát képezi, hogy a felkelést valójában ki szervezte és irányította. Maguk a bennszülött parasztok, és ebbe a mozgalomba kapcsolódott be az 1930-ban megalakult salvadori kommunista párt, vagy fordítva, a kezdeményezők maguk a kommunisták voltak – Farabundo Martí,160 Alfonso Luna,161 Mario Zapata,162 Abel Cuenca163 stb. –, s ők mozgósították a földműveseket? Mindenesetre a létrejövő kombináció, a „vörös indiánok” felkelése a hatalom szemében a lehető legrosszabb forgatókönyv volt. Hernández Martínez közel 30 ezer indián lemészárlásával és a kommunista párt tagjainak kivégzésével válaszolt. „Salvadorinak lenni annyi, mint félig holtnak lenni” – írta Roque Dalton költő. A 32-es mészárlás választóvonal az ország történetében. A vérfürdő hozzájárult a bennszülött kultúra és hagyományok eltűnéséhez (culturicidio), az Hernández-kormány konszolidációjához, sőt ahhoz is, hogy a megfélemlített lakosság felett évtizedeken keresztül a katonaság gyakorolja a politikai hatalmat. Ugyan 1944-ben Hernández Martínezt megbuktatták, a második világháborút követő, Latin-Amerikára általánosságban jellemző demokratizálódási hullám El Salvadort elkerülte. Hernández bukása után csupán egy másik katonatiszt vette át az ország irányítását, maga a katonai diktatúra egészen az 1980-as évek elejéig fennállt. Ezzel El Salvador csúcstartó latin-amerikai viszonylatban, itt irányította az országot legtovább katonai diktatúra: 50 évig. 

			A katonai vezetés nem tudta/akarta a társadalmi problémákat felszámolni, amelyek egyre intenzívebbé váltak. A kiutat a kormány a nemzeti érzelmek felkorbácsolásában, a bűnbak, egyúttal közös ellenség (Honduras) megtalálásában látta. Az 1969-es futballháború (lásd Honduras fejezet) azonban tovább rontott a helyzeten. A fegyveres konfliktust mindkét ország gazdasága megsínylette, az alig pár napos összecsapásnak összesen 4000 áldozata volt (civilek és katonák), és legalább 80 ezerre teszik azon salvadoriak számát, akik kénytelenek voltak Hondurasból elmenekülni.164 Mégis, a salvadori vezetés saját győzelmeként ünnepelte a háború kimenetelét, 1969. augusztus elején a fővárosban katonai parádét tartottak, és az ország más pontjain is szerveztek ünnepségeket, felvonulásokat és egyéb rendezvényeket. Egy évvel később már nem a győzelmet, hanem a nemzeti egység napját (Día de la Unidad Nacional) ülték meg. A sors fintora, hogy a háború a salvadori hivatalos történelembe mint Guerra de la legítima defensa került be (azaz a legitim védelem háborúja), ugyanakkor az első támadást a salvadori hadsereg hajtotta végre.165 

			Az a nemzeti egység, amelyet a katonai kormányzat maga körül szeretett volna létrehozni, tiszavirág-életűnek bizonyult, és közvetlenül a háború után szertefoszlott. Újra előtörtek a rövid nacionalista fellángolás által ideiglenesen háttérbe szorított gazdasági, társadalmi és politikai feszültségek. A katonai kormányzat ezek orvoslása helyett a problémákkal kapcsolatos elégedetlenség erőszakos elnyomására törekedett. A 70-es években sorra alakultak meg a változást fegyverrel is elérni kívánó gerillaszervezetek.166 A válasz a hatalom részéről szisztematikus erőszak és terror volt. Az ellenzéki vagy másként gondolkodó mozgalmak erőszakos felszámolása önkényes letartóztatások, gyilkosságok, a vezetők eltüntetése által (desaparecidos) bevett gyakorlattá vált.167 

			Számos szerzetes és pap vált az állami erőszak áldozatává, minekutána a társadalom marginalizált rétegeivel álltak közvetlen kapcsolatban, tisztában voltak az őket ért atrocitásokkal, és próbáltak tiltakozni, továbbá ezeket a csoportokat támogatni. Közéjük tartozott Rutilio Grande jezsuita szerzetes,168 akinek az élete, és különösen erőszakos halála nagy hatással volt Óscar Romeróra, aki 1977-ben lett San Salvador érseke. „Azoknak, akiknek van hangjuk, beszélniük kell azokért, akiknek nem lehet” – vallotta. Egyre erőteljesebben állt ki a polgárháború befejezése, az erőszak megszüntetése mellett. Kritizálta a kormányt, elítélte az állami terrort. „Amikor az egyház hallja az elnyomottak sírását, nem tehet mást, mint hogy megkérdőjelezi azokat a fennálló társadalmi struktúrákat, amelyek megalapozzák és állandósítják a segélykérők nyomorát.” 1980 februárjában az érsek levelet intézett a Fehér Házhoz, amelyben az El Salvadornak küldött katonai segélyek felfüggesztését kérte. Az amerikai vezetés ignorálta a kérést. Ekkorra Romero élete már nagy veszélyben forgott. 1980. március 23-án többek között a következőket mondta: „Szeretnék felhívást intézni a fegyveres erők felé. Pontosabban a Nemzeti Gárda, a rendőrség és a katonaság tagjai felé. […] Testvéreim, ti ugyanannak a népnek a fiai vagytok. A saját testvéreiteket ölitek. Bármilyen emberi parancs felett áll Isten törvénye: ne ölj! […] Az egyház mint az isteni jogok és Isten törvénye, az emberi méltóság védelmezője nem maradhat csendben ennyi szörnyűség láttán. Azt akarjuk, hogy a kormány vegye komolyan, hogy semmire sem jók a reformok, ha ennyi vér áztatta ezeket. Isten nevében, és ennek a sokat szenvedett népnek a nevében, amelynek fájdalmas kiáltása napról napra egyre hangosabban ostromolja az egeket, esedezem, könyörgöm, parancsolom: fejezzétek be az elnyomást!”169 Egy nappal később az érsek már halott volt; misézés közben mesterlövész lőtte le. Bár a gyilkosság körülményei a mai napig tisztázatlanok, a megrendelés a legfelsőbb körökből érkezhetett. A szálak Roberto D’Aubuisson ezredeshez170 vezettek.171 

			A hatalom nem kímélte a felsőoktatást sem. Fegyveresek többször megszállták az Universidad de El Salvador létesítményeit (1972, 1980 és 1989), és támadásokat intéztek az Universidad Centroamericana ellen.172 Merénylet következtében veszítette életét 1980 októberében Félix Ulloa, az Universidad de El Salvador rektora. Gépkocsijára mintegy 40 lövést adtak le, de a támadást látszólag szerencsésen megúszta – a sofőrrel ellentétben – két lőtt sebbel. Aznap éjjel azonban a kórházban szívrohamban elhunyt. A merénylet teljes kivizsgálását, az ügy újranyitását kezdeményezte 2020-ban az Universidad de El Salvador, ami minden bizonnyal nemcsak a 40 éves évfordulóhoz köthető, hanem ahhoz is, hogy a jelenlegi salvadori alelnök, Félix Ulloa Garay a volt rektor fia.

			Egy hónappal a Félix Ulloa elleni merénylet után, 1980 novemberében gyilkosság áldozata lett Enrique Álvarez Córdova, a leggazdagabb salvadoriak egyike, a las catorce familias tagja, az egyik legnagyobb kávéültetvényes.173 A híres sportember (kosárlabda), aki korábban háromszor volt az ország mezőgazdasági minisztere, szükségszerűnek látta a társadalmi különbségek mérséklését. El Jobó-i ültetvényén szövetkezeti formával kísérletezett. A hatalom célkeresztjébe került, ugyanis a katonai junta és az állami erőszak ellen kiálló, ellenzéki Frente Democrático Revolucionario (FDR) civil szervezet elnöke volt.

			A biztonsági erők által elkövetett gyilkosságok 1980-ra elérték a havi 1000-et.174 A kormányzat egyre kevésbé bízott a lakosságban, hatalmát erőszakkal próbálta konszolidálni. A katonai vezetés aggodalmait tovább fokozta, hogy 1979-ben Nicaraguában megdőlt a Somoza-diktatúra, és a Sandinista Nemzeti Felszabadítási Front vette át a hatalmat, amely példaként és inspirációként szolgált a salvadori baloldalnak. Különböző gerillamozgalmak, kiegészülve a kommunista párt fegyveres szárnyával (Fuerzas Armadas de Liberación, FAL) 1980 októberében megalakították a Farabundo Martí Nemzeti Felszabadítási Frontot (FMLN), amely 1981 januárjában megindította az Ofensiva final fegyveres műveletet a kormány ellen.175

			1980 mérföldkő El Salvador történetében. Innen számítjuk a salvadori polgárháború kezdetét. Ekkor következett be a több mint 300 áldozatot követelő sumpoli mészárlás.176 Ebben az évben hozta létre az amerikai hadsereg a felkelők likvidálására a Batallones de Infantería de Reacción Inmediata (BIRI) fegyveres salvadori egységeket.177 1980-ban halt erőszakos halált Óscar Romero, Félix Ulloa és Enrique Álvarez Córdova és számos más salvadori. 1980-ban alakult meg a Farabundo Martí Nemzeti Felszabadítási Front. Végül, de nem utolsósorban szintén ebben az évben jött létre Los Angelesben az MS-13, eredetileg azzal a céllal, hogy a salvadori bevándorlók – akiknek a száma a romló salvadori helyzet miatt egyre nőtt – a helyi bandákkal szemben megvédhessék magukat. Rájuk később még visszatérünk.

			A salvadori polgárháborúnak számos olvasata létezik. A hidegháború idején regnáló paradigma szerint a konfliktus külső aktorok (Kuba és a Szovjetunió) behatolásának az eredménye, amelyek az országban kommunista fordulatot próbáltak kierőszakolni. Manapság már gyakoribb az a nézet, hogy a polgárháború az országban felgyülemlett társadalmi, gazdasági és politikai feszültség miatt tört ki. A földek és a jövedelmek kevés kézben koncentrálódtak, minimális volt a felfelé irányuló társadalmi mobilitás esélye, tömegek éltek szegénységben és mélyszegénységben, és a katonai diktatúra ellehetetlenítette, hogy a szükséges változások politikai úton következhessenek be. Már a 70-es években számos fegyveres gerillacsoport alakult, egyre többen gondolták úgy, hogy változás kell, és ezt csak erőszakos úton lehet elérni. 

			A polgárháború óriási emberi és anyagi veszteségeket okozott El Salvadornak. „1987-re az ország gazdasági teljesítménye az 1978-as szint 80%-a körül mozgott. Az export csak a harmadik legfontosabb bevételi forrásnak számított, a külföldi segély és az ország határain kívül élő salvadoriak által hazautalt összegek után.”178 A polgárháború különösen nagy károkat okozott a salvadori infrastruktúrában. A Lempa folyó alsó szakasza az országot kettészeli, éppen ezért a folyón átívelő hidak stratégiai jelentőséggel bírtak. Az FMLN a hidak felrobbantása mellett döntött az ország keleti és nyugati részének elszigetelése céljából. Az emblematikus, 700 m hosszú Puente de Oro, azaz az aranyhíd179 megsemmisítésére 1981-ben került sor, az FMLN, kubai gerillák és ETA-tagok közreműködésével. Az ETA szintén részt vett 1984 elején a Puente Cuscatlán felrobbantásában, amely a pánamerikai főútvonal (Carretera Panamericana) részét képezte.180 1987 közepéig a salvadori gazdaságot ért polgárháborús károk összessége (tönkrement vagy megsemmisült mezőgazdasági termelés, infrastrukturális kár, hadigazdaság) 1500 millió amerikai dollárra volt tehető.181

			A konfliktus következtében 1989-re legalább 75 ezren meghaltak,182 600 ezren az országon belül menekültek el más területre (az össznépesség 5,2 milliós volt), és több mint 1,5 millióan elhagyták El Salvadort.183 Sokan az Amerikai Egyesült Államokba igyekeztek, azonban az USA nem fogadta be menekültként a salvadoriakat, hiszen ezzel saját külpolitikáját kérdőjelezte volna meg. 

			A polgárháború belső, azaz salvadori problémák miatt tört ki, azonban a hidegháborús kontextus, az Amerikai Egyesült Államok és a Szovjetunió szembenállása jelentősen befolyásolta a konfliktus folyamatát és kimenetelét. A Szovjetuniónak nem fűződtek elsődleges érdekei Latin-Amerikához. A terület jelentőségét az adta, hogy az ellenfél az USA számára volt kulcsfontosságú. Ha tehát a Szovjetunió be tudta tenni a lábát Latin-Amerikába, ezzel egyrészt borsot törhetett az USA orra alá, elvonhatta figyelmét más, a szovjetek számára fontosabb területekről, és a nagyvilág előtt tanúbizonyságot tehetett nagyhatalmiságáról azzal, hogy egy tőle több ezer km távolságra levő régióban is meg tudott jelenni. Az USA-nak nem forogtak kockán gazdasági érdekei El Salvadorban, az országgal minimális kereskedelmet folytatott, jelentős amerikai beruházások sem voltak az országban, amelyeket veszély fenyegetett volna. El Salvador földrajzi közelsége miatt számított alapvető fontosságúnak az USA biztonsága szempontjából. Ronald Reagan így nyilatkozott: „El Salvador közelebb van Texashoz, mint Texas Massachussetts­hez. Közép-Amerika egyszerűen túl közel van és a stratégiai tét túl magas ahhoz, hogy figyelmen kívül hagyjuk annak a veszélyét, hogy olyan kormány szerzi meg a hatalmat, amely ideológiai és katonai kapcsolatokat ápol a Szovjetunióval.”184 A polgárháború során az Amerikai Egyesült Államok körülbelül 6 billió dollárt költött a lázadók letörésére.185 Az, hogy az Amerikai Egyesült Államok beavatkozott a salvadori konfliktusba, számos következménnyel járt. Megakadályozta a felkelők győzelmét, megerősítette a salvadori hadsereget, időben elnyújtotta a fegyveres konfliktust és az ezzel járó károkat és szenvedést.186 Az USA Vietnám után, és különösen a nicaraguai események fényében hajlamos volt a legrosszabb forgató­könyv alapján látni a salvadori eseményeket. A dominóelv alapján a vezetés attól tartott, hogy Kuba és Nicaragua után El Salvador lehet a kommunizmus következő bástyája Latin-Amerikában. Az északról érkező anyagi támogatást csak a salvadori halálosztagok amerikai állampolgárok ellen elkövetett atrocitásai akasztották meg. Először ideiglenesen 1980-ban (négy apáca meggyilkolása), majd véglegesen 1989-ben (hat jezsuita szerzetes megölése).187 Az USA-támogatás elapadása hozzájárult a béketárgyalások sikerességéhez.

			A békefolyamatban jelentős szerepet játszott az ENSZ. A békét végül Mexikóban írták alá 1992-ben (chapultepeci egyezmény). Alapvető pontjai: tűzszünet és háborús cselekmények lezárása; emberi jogok tiszteletben tartása; demokratizálódás; megbékélés; agrárreform; a volt harcosok visszaintegrálása a civil társadalomba.188 A Farabundo Martí Nemzeti Felszabadítási Front politikai erővé alakult, és az ország egyik legfontosabb pártjává vált. Azonban éveken keresztül az elnökválasztásokat a konzervatív Alianza Republicana Nacionalista (ARENA) nyerte meg, az 1989 és 2009 közötti két évtized során mindig ARENA-elnök állt El Salvador élén. A konzervatív időszak azonban nem hozott jobb életkörülményeket a lakosság többsége számára, bár a kezdet biztató volt. 1990 és 1995 között El Salvador évi átlagos GDP-növekedése elérte az 5,9%-ot, és ezzel a negyedik legmagasabb volt a latin-amerikai országok között. A növekedés azonban az 1990-es évtized második felében elkezdett lassulni, átlag 3,9%-os volt. 2000 és 2008 között a Latin-­Amerikát érintő kedvező gazdasági trendek ellenére El Salvador sereghajtóvá vált, a régió három legkevésbé növekvő országa közé került.189 A Világbank adatai szerint ebben az időszakban a salvadori GDP átlagosan 2%-kal nőtt, míg a latin-­amerikai átlag – a Karib-térséget is beleszámítva – 3,5% körül mozgott.190 A 20 éves ARENA-­vezetés során a minimálbér reálértéke több mint 10%-kal csökkent a kereskedelemben és az iparban dolgozók esetében, míg a mezőgazdasági szektorban mintegy 20%-kal zsugorodott.191 A lakosság kormányzó párttal szembeni növekvő elégedetlenségét tetézte a világválság. 2009-ben a GDP változása negatívba fordult (–3,5%), az export 17%-kal, a hazautalások 9%-kal csökkentek. 30 ezer bejelentett állás szűnt meg, az informális szektorban – ahol a lakosság fele dolgozott – a veszteségek még nagyobbak lehettek. A megélhetési nehézségek, a növekvő társadalmi különbségek tovább rontották a közbiztonságot. 100 ezer főre 71 gyilkosság jutott 2009-ben.192 Mindezek erősítették a kormányból való kiábrándultságot, és hozzá­járultak ahhoz, hogy a lakosság a változás mellett döntsön. Ezt erősítették a nemzetközi trendek is. Ekkorra a dél-amerikai elnökök többsége az új baloldalhoz tartozott, teret nyert az ún. rózsaszín dagály. A salvadori lakosság is ki akart olyan alternatívát próbálni, amelyre a hidegháború idején nem volt lehetősége. A 2009-es választásokat az FMLN jelöltjei, a Mauricio Funes (elnök) és Salvador Sánchez Cerén (alelnök) páros nyerte, majd a 2014-est Salvador Sánchez Cerén (elnök) és Óscar Ortiz (alelnök). Míg Funes inkább médiaszemélyiségként volt ismert mint újságíró és rádiós, és a mérsékelt baloldalhoz kötődött, addig Sánchez Cerén és Ortiz az FMLN soraiban harcolt a polgárháborúban, s a harci cselekményekben parancsnokként (comandante) irányító szerepük volt. Politikai vezetői funkciójuk tehát az FMLN sikeres átalakulásaként is értelmezhető, ahogy fegyveres gerillaszervezetből az ország legnagyobb támogatással bíró politikai pártjává vált. Az FMLN azonban nem tudott a várakozásoknak megfelelni. Kormányzásának népszerűsége így a kezdeti nagy lelkesedés után csökkent: 2009-ben 83, 2010-ben 71, 2011-ben 63, 2013-ban 66% értett egyet a kormány lépéseivel. A gazdasági problémák még inkább megingatták a bizalmat: 2015-ben a lakosság 37%-a; 2016-ban 33%; 2017-ben 17%; 2018-ban pedig 22%-a támogatta a kormányt.193

			A kiábrándultság egyik alapvető oka, hogy az FMLN irányítása nem hozott strukturális változást, inkább hatalomváltásként értékelhető. Kilenc év FMLN-­irányítás után, 2018-ban mindössze a salvadoriak 9%-a nyilatkozott úgy, hogy szerintük az ország jó úton halad, fejlődik.194 Nem szabadult meg az ország a korrupciótól. Sőt, míg 2010-ben El Salvador a Korrupcióérzékelési Indexen (CPI) a 78. helyen állt, 2020-ban a 104.-en. A latin-amerikai országok általában rontottak helyezésükön a 2010-es évek második felében, s nem ritka a 100. hely körüli helyezés. Mégis, ez a pozícióvesztés El Salvador esetében elsősorban az FMLN-kormányzatokhoz köthető. A közbiztonság sem javult, a 100 ezer főre jutó emberölések száma 71-ről 105-re nőtt 2009 és 2015 között.195 Utána látványos csökkenés mutatkozik a statisztikai adatokban (2018: 52 fő), azonban többször felröppent a hír, hogy ez nem a kormány hatékony fellépésének az eredménye, hanem esetleg valamilyen, a marákkal kötött titkos egyezségből fakad, vagy pedig egyszerűen annak az eredménye, hogy a bandák taktikát változtattak, már nem hagyják az utcán heverni a holttesteket, hanem eltüntetik azokat. Erre utalhat, hogy míg a gyilkosságok száma csökkent, az eltűnteké (desaparecidos) nőtt. Mindenesetre a javuló statisztikák nem vágnak egybe a lakosság biztonságpercepciójával. Mindezek hozzájárultak ahhoz, hogy a 2019-es salvadori választásokon összeomlott az 1990-es évek óta fennálló kétpárti rendszer. A lakosság sem az ARENA, sem az FMLN jelöltjét nem akarta. A voksok több mint 50%-át (első körben) a Gran Alianza por la Unidad Nacional, GANA (Nagy Szövetség a Nemzeti Egységért; a rövidítés jelentése: nyer) színeiben Nayib Bukele szerezte meg. A nagy áttörést számára a 2021. februári parlamenti és önkormányzati választások hozták meg, hiszen mindkettőn saját pártja, a Nuevas Ideas diadalmaskodott. Az egykamarás törvényhozó testület (Asamblea Legislativa) 88 székéből 56-ot szereztek meg, megalapozva az elnök szilárd támogatását. Az új képviselők a legelső ülésen megszavazták a legfelsőbb bíróság tagjainak és a főügyésznek az elmozdítását. A lépés heves nemzet­közi reakciót váltott ki, kritikával illette többek között a Fehér Ház és az Amerikai Államok Szervezetének főtitkára. 

			Korrupció, bandák és migráció

			El Salvador változik: kérdés, hogy jó vagy rossz irányba. Optimizmusra adhat okot, hogy úgy tűnik, a politikai elit büntetlensége már a múlté. Mauricio Funes (FMLN) ellen elnöksége után korrupció vádjával eljárás indult, ezért elhagyta az országot. Élettársával, a szintén körözött Mitchell Guzmán Sigüenzával 2016 óta Nicaraguá­ban él, ahol 2019-ben megkapták az állampolgárságot. „Apósát”, a pénzmosás miatt körözött José Carlos Guzmán Berdugót azonban a Costa Rica-i hatóságok 2020-ban kiadták El Salvadornak,196 volt feleségét, az ex-first lady Vanda Pignatót 2018-ban tartóztatták le El Salvadorban korrupciós vádakkal.197 Élias Antonio Saca volt elnököt (ARENA) szintén letartóztatták. Közpénzek elsikkasztása miatt 10 év börtönbüntetésre ítélték, továbbá nagyjából 300 millió dollár visszafizetésére.198 A korrupciós botrányok ellenére a 2010-es évek végén a salvadoriak mindössze 3%-a gondolta úgy, hogy az ország legfőbb kihívása a korrupció.199 Ennél alacsonyabb értéket csak Nicaragua (2%), Venezuela és Uruguay (1-1%) produkált. Uruguay kivételével elmondható, hogy az értékek nem azért olyan kedvezőek, mert minimális a korrupció, hanem azért, mert ezek az országok egyéb, a mindennapi életet még inkább meghatározó kihívásokkal néznek szembe.200 

			A kivándorlás El Salvadorból nagyjából egy évszázada folyamatosnak tekinthető. Fő célpont az Amerikai Egyesült Államok, ahova a salvadoriak érkezése az 1970-es évektől gyorsult fel a katonai vezetést jellemző állami erőszak, majd a polgárháború miatt. A salvadoriak közül sokan Kaliforniában telepedtek meg. 1980-ban, valószínűleg a Barrio-18 bandából kiszakadt salvadori tagokból alakult meg az MS-13, avagy a Mara Salvatrucha szervezet Los Angelesben. Elnevezésükben a trucha ravaszságot jelent, a salva pedig El Salvadorra utal. A mara szó valószínűleg a gyilkos (marabunta) hangyák nevéből ered, utalhat az agresszi­vitásra és a csoporthoz tartozásra is. Mára a transznacionális bandákat szokás általában maráknak hívni, így az MS-13 mellett a Barrio 18-at is. Mindkét szervezet az USA-ban alakult, és bűnözői tevékenységét is ott folytatta (autólopások, védelmi pénzek szedése stb.) az 1980-as és 1990-es években. Számos bandatag rács mögé került, ami a szervezeteket az új rekrutáltak miatt jelentősen nem gyengítette meg, ugyanakkor egyrészt azzal járt, hogy a börtön­falak között kiépültek és megerősödtek kapcsolataik például mexikói szervezetekkel, másrészt az 1996-os Illegal Immigration Reform and Immigrant Responsibility Act értelmében deportálhatókká váltak. A törvény 1997 tavaszán életbe lépett (lásd Honduras fejezet), öt évvel a salvadori polgárháború lezárása után. A lakosságnak több mint a fele a szegénységi küszöb alatt élt, a jövedelmek rendkívül egyenlőtlenül oszlottak meg (a Gini-index 54,5%-ot mutatott 1998-ban),201 és az ország továbbra is a világ leg­erőszakosabb területei közé tartozott, a 100 ezer főre jutó emberölések száma 114 volt.202 A posztkonfliktusos területre „hazaérkező” deportáltak (sokan nem beszéltek spanyolul, életük döntő hányadát az Amerikai Egyesült Államokban élték le) jelentős része nem tudott vagy nem is akart beilleszkedni. Létrehozták tehát amerikai (USA) mintára saját szervezeteiket El Salvadorban. A helyi bandákat integrálták vagy eliminálták. Kihasználva az állami kontroll gyengeségét az MS-13 és a Barrio-18 is kialakította, és ellenőrzés alatt tartotta saját területét, ahol élet és halál urává vált. A kormányok erőszakkal próbálták útját állni a bandáknak. A 2000-es évek elején megszületett a Vasököl- és Szuper Vasököl-törvény (Mano dura és Super Mano dura). Azonban az erőszak erőszakot szült, a helyzet csak rosszabbodott. A lakosság az FMLN-be helyezte bizalmát, 2009-ben a párt – története során először – megnyerte az elnökválasztást. Nem sokkal később azonban, 2010 júniusában a Barrio 18 felgyújtott egy utasokkal teli buszt.203 A 17 áldozatot követelő támadás után Mauricio Funes elnök bejelentette, hogy visszatér a Vasököl-politikához. A burjánzó erőszak és a hanyatló közbiztonság kivándorlási hullámot generált, ironikus módon pont az Amerikai Egyesült Államokba. Az USA-ban élő salvadori lakosság (El Salvadorban születettek és leszármazottaik) száma 700 ezer főről (2000) 2,3 millióra emelkedett (2017). Elsősorban Kaliforniában (32%), Texasban (15%) és New Yorkban (9%) telepedtek le.204 A salvadoriak felének nincs USA-­állampolgársága. Ők többségükben hivatalos papírok nélkül (indocumentados) élnek az Amerikai Egyesült Államokban, vagy ideiglenes jogi státusszal bírnak.205 Mindezek miatt kitoloncolás veszélye fenyegeti őket. 2014 és 2018 között az USA 110 ezer salvadorit deportált. Becslések szerint 2015 táján napi 200-an vándoroltak ki El Salvadorból, és az USA naponta 100 főt deportált vissza. Közülük 30-40-en újra elindultak. Az út veszélyessége miatt egyre gyakoribb, hogy a kivándorlók nagyobb, több száz vagy ezer fős csoportokban vágnak neki az útnak. A 2010-es évek második felében kialakult a migráns­karaván jelensége (lásd Honduras fejezet). 

			Kihívások

			Annak ellenére, hogy jelentős az elvándorlás, az ország kihívásai között szerepel a népesség növekedése. 1960-ban 2,77 millióan éltek az országban, 2000-ben 5,89 millióan, jelenleg 6,5 millióan (2021). A népsűrűség 313 fő/km2 (2021), amely Latin-Amerikában a legmagasabb (a Karib-térséget nem számítva). Guatemala 167, Costa Rica 100 fő/km2 értékkel dobogós, a sereghajtó pedig a legalacsonyabb népsűrűséggel rendelkező Paraguay (18 fő/km2).206 

			A magas népsűrűség összefüggésben áll a nagymértékű környezetkárosodással, amely különösen érzékenyen érintette az ország vízkészletét. Az ívóvíz mennyisége és elérhetősége El Salvador legnagyobb kihívásai közé tartozik. 2016-ban több mint 600 ezer fő nem jutott egészséges ivóvízhez, és további 1 millió salvadori hozzáférése nem volt megfelelő (mennyiség vagy minőség tekintetében). Óriási különbség tapasztalható város és vidék között: vidéken a háztartások kevesebb mint 60%-át éri el a kiépített vízhálózat; ez a városokban 85%.207 A szennyvíz legtöbbször közvetlenül a folyókba jut. A szennyezés mellett a vízhiány is jelentős problémát okoz. Guatemala, Honduras, Nicaragua és El Salvador az ún. száraz folyosóban található, amely nagymértékben kitett a klímaváltozásnak. A térségben kevesebb csapadék hull, ugyanakkor egyre gyakoribbak a szélsőséges időjárási körülmények; az évekig tartó száraz időszak során hirtelen, áradásokat okozó nagy esők és viharok is előfordulnak.

			El Salvador természeti katasztrófáknak (földrengés, vulkánkitörés, földcsuszamlás, cunami stb.) eleve kitett ország, mivel a csendes-óceáni tűzgyűrűn helyezkedik el. Több működő vulkán található az ország területén. Ilyen például az Izalco, amelyet csendes-óceáni világítótorony néven is ismertek, hiszen mintegy 200 éven át folyamatos vulkáni aktivitást mutatott, s ezáltal a hajósoknak tájékozódási pontként szolgált. Utolsó kitörése 1966-ban volt. 1917-ben tört ki a San Salvador vulkán, amely közvetlenül a hasonnevű főváros mellett fekszik, és az egy időben jelentkező földrengésekkel együtt jelentős károkat okozott. 2005-ben a Santa Ana, 2013-ban a San Miguel vulkán tört ki. El Salvadorban található továbbá Joya de Cerén, amelyet amerikai Pompejiként is szokás emlegetni, mert a prehispán települést vulkánkitörés pusztította el. Romjai látogathatók. Földrengésekről már a gyarmati időszakból is tudni, például az 1625-ös földmozgás romba döntötte San Salvador jelentős részét. A modern kori földrengések közül az 1986-os (1000–3000 halott, több tízezer sebesült) és a 2001-es járt a legnagyobb emberi és anyagi veszteséggel. 

			Az ország legnagyobb folyója a Río Lempa, amely Guatemalában ered, majd Hondurason keresztül éri el El Salvadort. Közép-Amerika legnagyobb folyója, több mint 400 km hosszú. Több vízi erőmű található rajta, az 1950-es években épített, majd a következő évtizedben kibővített 5 de noviembre erőmű, a 70-es években létesített Cerrón Grande208 és a 80-as évekbeli 15 de septiembre. Az ország energiaigénye egyre növekszik, így nagy kihívást jelent az ellátás garantálása. 2019-ben az energiaellátás 69%-át fosszilis energiahordozókból biztosították, a bioenergia 19,6, a vízenergia 3,5 és a geotermikus energia 3,4%-ot tett ki.209 Jelenleg új vízerőmű épül: a 3 de febrero. Kérdés, hogy a mega­beruházás összegét és az építkezés környezetkárosító hatásait kompenzálni tudja-e a megtermelt energia (azt is figyelembe véve, hogy a klímaváltozás által különösen érintett El Salvadorban szárazabb időjárás várható).

			Külkapcsolatok

			El Salvadornak kiemelkedően fontos az Amerikai Egyesült Államokkal kialakított kapcsolat. Legfontosabb kereskedelmi partnere az USA, amelynek területén jelentős salvadori bevándorló közösség él. El Salvador számára egyre jelentősebb bevételnek számítanak a diaszpóra által hazaküldött jövedelmek. Míg a hazautalt összegek 1990-ben a salvadori éves GDP 7,6%-ának feleltek meg, addig ez az arány 2000-ben 15%, 2010-ben 18,8%, 2019-ben már 20,9% volt.210 Az Amerikai Egyesült Államoknak is fontos El Salvador, bár más megfontolások miatt. Itt a geopolitika játszik kiemelkedő szerepet, továbbá az, hogy mind az illegális bevándorlás, mind a kábítószer-kereskedelem esetében a Fehér Ház szeretné a problémát externalizálni, s nem saját, hanem salvadori területen kezelni. A sors fintora, hogy azáltal, hogy az USA a 90-es évek végétől tömegesen deportálta a börtöneiben levő salvadoriakat, hozzájárult a salvadori közbiztonság rohamos hanyatlásához, a közép-amerikai marák megerősödéséhez, ami viszont eddig nem tapasztalt migrációs hullámot indított el pontosan az Amerikai Egyesült Államok irányába. A migráció, a marák és a kábítószer-kereskedelem a 21. századi kétoldalú kapcsolatok meghatározó kihívása marad.

			El Salvadort különleges szálak fűzik a Közel-Kelethez. Az arab világon kívül Latin-Amerikában élnek a legnagyobb palesztin csoportok. El Salvadorban is népes a palesztin közösség; az első generációs bevándorlók közül sokan ugyan­abból a városból, Betlehemből származnak. Sikeresen integrálódtak, mára a politikai életben is aktívak. 2004 és 2009 között vezette az országot a jobboldali ARENA párt színeiben a palesztin gyökerekkel rendelkező Antonio Saca. Legfőbb riválisa az elnöki posztért Schafik Hándal volt,211 aki szintén palesztin felmenőkkel bír. Az országot 2019 óta irányító Nayib Bukele is palesztin leszármazott. A palesztin közösség erejét és a salvadori–palesztin kapcsolatok intenzitását mutatja, hogy San Salvadorban van Jasszer Arafat tér és -szobor, amelyet közvetlenül a palesztin vezető halála után, 2005-ben avattak fel a Jeruzsálem sugárút (Avenida Jerusalén) mentén. A salvadori fővárosban még Palesztina tér is van. Ennek emléktábláján a következő felirat áll: „Ezt a teret Istennek és azon palesztinok millióinak szenteljük, akiket az ENSZ 1948. május 14-ei határozata területeikről elűzött.”

			A Palesztina tértől mindössze pár száz méterre található az Izrael tér. Különösen a jobboldali és szélsőjobboldali salvadori kormányok ápoltak jó kapcsolatot Izraellel (például Antonio Saca kormánya). Fontos hozzáfűzni, hogy a 70-es évtized második felében, közvetlenül a polgárháború kitörését megelőző években (1975–1979) a salvadori fegyverimportnak több mint 80%-a Izraelből érkezett, továbbá izraeli és USA-támogatással jött létre a salvadori titkosszolgálat, az ANSESAL,212 amelynek tagjai gyakran a The School of the Americas intézményben kaptak kiképzést. Mind az ORDEN,213 mind az ANSESAL felelős volt az ún. halálosztagok meg­szervezéséért, valamint rendszeres és közvetlen ellenőrzéséért. Ezek az egységek salvadori civilek ezreit ölték meg a „nemzetbiztonság” nevében.214

			El Salvador és Izrael az 1950-es években létesített diplomáciai kapcsolatot. Az azóta eltelt hét évtizednyi idő alatt, kisebb kihagyásokkal, mindkét ország működtetett külképviseletet a másik területén, bár ennek helye a salvadori képviselet esetében többször változott. A nagykövetséget eredetileg Jeruzsálemben létesítették, azonban 1980-ban – 13 más nemzettel egyetemben – Jeruzsálemből Tel-Avivba költöztették, az ENSZ Biztonsági Tanács 478-as számú határozatának megfelelően,215 így tiltakozva az ún. Jeruzsálem-törvény ellen, amely kimondja, hogy Izrael egységes, oszthatatlan fővárosa Jeruzsálem. 1984-ben – amikor Izrael újra megnyitotta San Salvador-i nagykövetségét, amelyet a polgárháborús helyzet miatt öt évvel korábban bezárt – a salvadori képviselet visszaköltözött Jeruzsálembe,216 és egészen 2006-ig ott működött, majd újra Tel-Avivba költözött. További fejlemény, hogy 2011-ben El Salvador felvette a diplomáciai kapcsolatokat Palesztinával. Még ugyanabban az évben hivatalos látogatáson El Salvadorban járt Mahmúd Abbász palesztin vezető is. Míg 2016-ban Izrael bezárta nagykövetségét San Salvadorban anyagi források hiányára hivatkozva, Palesztina 2018-ban megnyitotta legmagasabb szintű képviseletét217 a salvadori fővárosban.218

			Az izraeli–salvadori kapcsolatok bemutatása nem lenne teljes José Arturo Castellanos (1893–1977) ezredes nélkül. A salvadori diplomata és katonatiszt a második világháború idején Genfben konzulként dolgozott – többek között Mandl Györggyel, avagy George Mandel-Mantellóval –, és hamis papírok segítségével mintegy 40 ezer zsidó életét mentette meg. 2010-ben posztumusz megkapta a legmagasabb izraeli elismerést, a Világ Igaza kitüntetést.219

			Az 1970-es évektől kezdve egyre több állam ismerte el a Kínai Népköztársaságot, ami a Tajvannal fenntartott diplomáciai kapcsolatok megszakításához vezetett. A 21. századra már csak a világ országainak egy kicsiny és egyre fogyatkozó csoportját fűzték diplomáciai szálak a szigetországhoz, többnyire latin-amerikai és karibi országokat. A régió legjobb gazdasági mutatóival rendelkező államok, mint Panama, Costa Rica és a Dominikai Köztársaság, a 21. században álltak a Kínai Népköztársaság mellé, és szakították meg diplomáciai kapcsolatukat Tajvan­nal. 2019 márciusában már csak 17 állam ismerte el Tajvant a világon, ezek közül 9 volt latin-amerikai: 4 a közép-amerikai földhídon (Belize, Guatemala, Honduras és Nicaragua), 4 karibi szigetország és 1 dél-amerikai állam (Paraguay). A listán nem szerepel El Salvador, mert Sánchez Cerén kormánya 2018-ban a Kínai Népköztársaság diplomáciai elismerése mellett döntött. Azóta már működik salvadori nagykövetség Pekingben, jelenleg (2021) ügyvivő vezeti. 2019-ben az újdonsült salvadori elnök, Nayib Bukele hivatalos látogatást tett a Kínai Népköztársaságban. Kína infrastrukturális beruházásokat és vissza nem térítendő támogatást ígért. Bukele utóbbiból új nemzeti futballstadiont, nemzeti könyvtárat, víztisztító műveket és egyéb projekteket finanszírozna.220

			Magyar vonatkozás

			Van egy népszerű legenda – városi mendemonda – egy titokzatos külföldiről, aki több mint 50 évet élt a kicsi El Salvadorban. A 19. század utolsó harmada táján érkezett, és a 20. században hunyt el. Justo Armas – így hívta magát – elegánsan öltözködött, mégis mezítláb járt mindenhová. Állítólag egy, a múltjához kapcsolódó fogadalom miatt, de a pontos okot senki sem ismeri. A salvadoriak egy része meg van győződve arról, hogy Justo Armas (fordítható igaz fegyvereknek) csak az álneve, és hogy valójában a Habsburg-család tagja lehetett. A legnépszerűbb verzió, hogy nem más volt, mint Habsburg Miksa, Ferenc József öccse, a volt mexikói császár. A bökkenő azonban az, hogy a hivatalos történetírás szerint Miksát a mexikóiak 1867-ben kivégezték Querétaróban. Rolando Déneke salvadori építész, amatőr történész Mexikóba utazott, hogy levéltári kutatásokat végezzen annak érdekében, hogy bebizonyítsa, miszerint Justo Armas valójában Miksa, azaz Miksát nem végezhették ki Mexikóban (mást végeztek ki helyette, vagy nem halt meg stb.). A mexikói történészeket sokként érte, hogy egy olyan közeli országban, mint El Salvador, másképp vélekednek az 1860-as évek eseményeiről, s lehetségesnek tartják azt, hogy Benito Juárez kivételt tett, és futni hagyta a Habsburg-herceget. Justo Armas/Miksa potenciális létezése árthat a feddhetetlen és mindenkor a törvények szellemében eljáró Benito Juárez mítoszának és az azt magában foglaló mexikói nemzeti identitásnak. A salvadori legenda ezért mexikói rémálommá is válhatott volna. Nem véletlen, hogy mióta a salvadori történet ismertté vált, szinte minden, a korszakot taglaló mexikói könyv szerzője próbálja azt megcáfolni (ugyanakkor be is emelték a tudományos életbe azáltal, hogy ismertették). A Justo Armas-legenda valóságtartalmát innen, Magyarországról nem lehet megítélni. Mégis, valószínűbbnek látszik, hogy Habsburg-leszármazott helyett Justo Armas a Mexikóba küldött 6000 közép-európai önkéntes egyike lehetett.221 A téma irodalmi feldolgozása Santiago Miralles spanyol diplomatához és íróhoz kötődik, míg Johann Georg Lughofer a tudományos eredményeket kívánta összefoglalni és rendszerezni.222 Utóbbi kötet magyarul is megjelent.

			A második mexikói császárságról és az európai önkéntesekről rendelkezünk korabeli magyar nyelvű leírásokkal. A legrészletesebb Pawlowszky Ede könyve: Miksa császár mexikói szerencsétlen expeditiójának leírása. Kiváló tekintettel Queretaro 70 napig tartó ostromára; amely először 1882-ben jelent meg Budapesten, majd bővített második kiadása 1894-ben. A magyar önkéntesekről Tardy Lajos állított össze listát.223

			Nicaragua

			Nicaragua Közép-Amerika legnagyobb állama, a földhíd közepén helyezkedik el. Ezért is szokták Közép-Amerika szíveként emlegetni. A régió legnagyobb édesvízkészletével rendelkezik; itt található a több mint 8000 km2 kiterjedésű Nicaragua- avagy Cocibolca-tó és a nagyjából 1000 km2-es Managua-, más néven Xolotlán-tó. Az ország neve a Nicarao névből eredhet. Egyesek szerint Nicarao prehispán cacique (helyi vezető) volt, és Nicaragua az ő földjét jelenti. Mások úgy vélik, hogy Nicarao magát a területet jelenti, ahova Kolumbusz negyedik útja során, a 16. század elején érkezett, és ehhez kapcsolták később a spanyolok az agua (víz) szót. 

			A gyarmati időszakban a spanyol hatóságok mérsékelt érdeklődést tanúsítottak a terület iránt, a britek azonban meglátták benne a lehetőséget, és egyre intenzívebb jelenlétet alakítottak ki a mai Nicaragua keleti, Atlanti-óceán felőli részén. Először kereskedelmi lerakatként, majd logisztikai központként használták a partvidéket, amely kalózakciók kiindulópontja is volt, aztán magát a területet is megszerezték. Egészen 1787-ig brit kézen maradt, mint Mosquito protektorátus,224 majd az 1820-as évek elején a függetlenedő Mexikó, később a Közép-amerikai Egyesült Tartományok, végül Nicaragua részévé vált – legalábbis papíron. Valójában az országba csak a 19. század végén integrálódott, de a Kelet–Nyugat kettősség a 20., sőt a 21. századra is megmaradt Nicaraguában. A nyugati rész lakottabb, spanyol ajkú mesztic népességgel bír, míg a keleti oldal – amelyet érdekes módon nem karibi, hanem atlanti régiónak szoktak nevezni – etnikailag és nyelvileg is sokszínű: élnek itt sumo és ráma őslakosok, miszkító indiánok (bennszülöttek és afrikai rabszolgák leszármazottai), garífunák.225 

			Az atlanti part még ma is meglehetősen elszigetelt, a közlekedési hálózat Nicaragua nyugati területein koncentrálódik, az ország két része közötti utazás nehézkes. Managuából nagyjából hatórás autóút után lehet elérni Bluefieldsbe (a dél-atlanti autonóm régió kb. 350 km-re található fővárosa), a Managuától 500 km-re levő Puerto Cabezasba (az észak-atlanti autonóm régió fővárosa) pedig több mint 10 órát kell autózni. A Bluefields és Puerto Cabezas közötti közúti közlekedés nem a tengerparton, hanem az ország belsejében levő Managuán keresztül javasolt. Bár a 19. században épültek vasútvonalak az országban, ezek a 20. század második felére elavultak (a Somoza-diktatúra több mint 40 éve alatt nem fejlesztették a vasúti rendszert), és a különböző természeti csapások (földrengések, hurrikánok) is nagy kárt okoztak. Végül a gazdasági racionalitás alapján az 1990-es években megkezdődött a még működő vonalak felszámolása. A 21. századra megszűnt a vasúti közlekedés az országban. Az utazás leggyorsabb módja a belföldi légi járatok igénybevétele. 

			Gazdaság és társadalom

			Nicaragua a világgazdaság perifériaországa. Exportcikkeinek döntő részét textilipari, bányászati (arany, ezüst, volfrám, cink) és mezőgazdasági termékek (kávé, fa, hús) teszik ki. Legfontosabb kereskedelmi partnere – a feszült kétoldalú politikai viszony ellenére – az Amerikai Egyesült Államok: 2019-ben a kivitel 60%-a, a behozatal megközelítőleg 30%-a kötődött az USA-hoz. Mexikó és a többi közép-amerikai állam szintén jelentős szereppel bír Nicaragua gazdaságában. 

			A hazaküldött összegek folyamatos emelkedést mutatnak a 21. században; 2021 márciusában meghaladták a 190 millió dollárt.226 A 2010-es évek elején a hazautalások a nicaraguai GDP nagyjából 9%-ának feleltek meg, azonban ez az arány tovább nőtt az évtized második felében (13,47%, 2019). A 4,74%-os világ­átlagnak ez többszöröse,227 ami jól mutatja a nicaraguai gazdaság gyengeségét. A pénz elsősorban az Amerikai Egyesült Államokban, Costa Ricában és Spanyol­országban élő nicaraguai közösségektől érkezik. „A Costa Rica–Nicaragua hazautalási folyosó továbbra is az egyik legfontosabb ilyen típusú dél–dél folyosó az amerikai kontinensen, és a közép-amerikai országok között zajló hazautalások több mint fele ezen keresztül bonyolódik.”228 

			Costa Ricában él a legnépesebb nicaraguai közösség külföldön. Eleinte a nicaraguaiak szezonális munkákra érkeztek (banán, kávé), idővel azonban, főleg az otthoni helyzet romlásával, egyre többen maradtak. A 2010-es évek közepe óta, különösen a 2016-os vitatott elnökválasztási események és a 2018-as tüntetések erőszakos leverése, általánosságban véve a politikai alternatívák beszűkülése és a rendszer diktatúrába fordulása miatt a külföldre távozó nicaraguaiak száma nő. A szomszédos Costa Rica mellett (ahol az országban élő külföldiek mintegy ¾-ét teszik ki) az Amerikai Egyesült Államok népszerű és gyakori célpont még.

			Nicaragua a legszegényebb államok közé tartozik az amerikai kontinensen. Bár az egy főre jutó GDP a polgárháború lezárása óta megtriplázódott (1990: 1975 USD, 2020: 5570 USD), a közép-amerikai országok többsége ennél gyorsabban fejlődött és/vagy kedvezőbb értékekről indult. Egyedül a hondurasi adatok változtak hasonló módon, míg Nicaragua és a többi állam (kisebb mértékben Guatemala és El Salvador, nagyobb mértékben Panama és Costa Rica) összevetésében a különbségek nőttek. A Costa Rica-i GDP/fő nagyjából négyszerese, a panamai ötszöröse a nicaraguainak. A nicaraguai adatok 2017-ben voltak a legmagasabbak (6004 USD), azóta átlagosan 4%-os csökkenést mutattak. Ez a kedvezőtlen tendencia a Covid–19-pandémiával felgyorsult. 

			4. táblázat. Egy főre jutó GDP vásárlóerő-paritáson (USD)

			Forrás: World Bank: GDP per capita PPP (2021b)

			A latin-amerikai (–7,7%) és a közép-amerikai átlagnál (–6,6%) a nicaraguai gazdaságot makroszinten kevésbé rázta meg a koronavírus-járvány; 5,5%-os GDP-csökkenéssel zárta a 2020-as évet.229 Ugyanakkor nem szabad elfelejteni, hogy a pandémia a marginalizált rétegeket fokozottabban érinti, így hosszú távú társadalmi-gazdasági hatásokra kell felkészülni. Nicaraguában a lakosság háromnegyede a járvány (és a korlátozások) által leginkább sújtott informális szektorban dolgozott/dolgozik.230 Mivel a lakosság közel egyharmada (29,6%, 2014) már a pandémia előtt is a szegénységküszöb alatt élt – a kormány aránylag sikeres felzárkóztatási programjai ellenére231 –, megtakarítások hiányában a bevételek mérséklődése, elvesztése (munkanélküliség növekedése, külföldről hazaküldött összegek és állami támogatás csökkenése) végzetes lehet; a szegényeket mélyszegénységbe, míg a középrétegek egy részét szegénységbe taszíthatja. Az emberi fejlettségi mutató (Human Development Index) 189 országból a 128. helyre rangsorolta Nicaraguát 2020-ban. 10 évvel korábban 115. volt 169 államból. Nem tudott előrelépni.

			5. táblázat. HDR-adatok Nicaraguára vonatkozóan

			Forrás: UNDP: Human Development Report 2010. New York, United Nations, 2010. és UNDP: Latest Human Development Index Ranking. New York, United Nations, 2020b

			A lakosság a 20. században számottevően megnőtt, 1950 és 2000 között csaknem megnégyszereződött (1950: 1,3 millió; 2000: 5,1 millió fő). A növekedés üteme az 1970-es évektől kezdett lassulni, azonban a nicaraguaiak száma az előre­jelzések szerint 2070 környékén lesz a legmagasabb, ekkor közel 9 millióan fognak az országban élni.232 Jelenleg 6,7 millióan laknak Nicaraguában (2021), és a lakosok többsége a nyugati részeken koncentrálódik. Itt találhatók a leg­népesebb városok: a főváros, Managua, amely az ország egyetlen több mint 1 millió főt számláló települése; a 200 ezres León; majd számos nagyjából 100 ezres város, úgymint Masaya, Chinandega, Granada stb. Az egykor fővárosaspiráns Granada nevezetes gyarmati korból megmaradt épületeiről és az évente megrendezésre kerülő nemzetközi költészeti fesztiválról. Kulturális központ; számos irodalmár, például Ernesto Cardenal katolikus pap és költő szülőhelye. Az egykori vetélytárs, León Nicaragua másik kulturális fellegvára. Egyeteme 1812-ben jött létre, már a függetlenségi harcok időszakában, s így a leóni lett a gyarmati kor utolsó egyetemalapítása Latin-Amerikában. Leónban található Latin-Amerika harmadik legnagyobb katedrálisa. Itt nyugszik a nicaraguai költő és diplomata, Rubén Darío.233 A 20. századi modernista irányzatok atyjának tekintett és a „spanyol nyelv hercegének” is nevezett Darío nevét viseli a költő szülővárosa Nicaraguában, amelyet 1920 óta Ciudad Daríónak neveznek, továbbá a nicaraguai Nemzeti Színház. A Leónban összpontosuló liberális politikai elit és a konzervatívok bástyájának számító Granada vetélkedését és viszályát elkerülendő a 19. század közepétől Nicaragua fővárosa Managua lett.

			Politikai élet

			Nicaragua politikai életét autoriter és diktatórikus kormányzatok jellemezték. Az Amerikai Egyesült Államok többször beleszólt az ország irányításába, azonban nem a politikai rendszer jellege, hanem geostratégiai megfontolások alapján. A 20. század elején például megbuktatták José Santos Zelaya elnököt, mert célja volt az Amerikát átszelő csatorna megépítése Nicaraguá­ban, ugyanakkor az USA-nak már Panamához kötődtek közvetlen érdekei. 1914. augusztus 5-én került sor a Bryan–Chamorro-szerződés aláírására, alig néhány nappal azután, hogy az Osztrák–Magyar Monarchia július 28-án hadat üzent Szerbiának. Az okmányt William Jennings Bryan USA külügyminiszer és Emiliano Chamorro nicaraguai tábornok írta alá. Az Amerikai Egyesült Államok megkapta a jogot, hogy bármikor a jövőben – időbeli korlátozás nélkül – csatornát építhessen Nicaraguában, valamint hogy a Csendes-­óceánra nyíló Fonseca-öbölben234 tengerészeti bázist tarthasson fenn 99 éven keresztül, továbbá hasonló feltételekkel, azaz 99 évig (fenntartva a hosszabbítás lehetőségét) bérleti jogot formálhatott az ország atlanti partjától nagyjából 70 km-re található Kis és Nagy Kukorica-szigetre.235 A szomszédos államok tiltakoztak, és a Közép-amerikai Bírósághoz fordultak, amely jogosnak ítélte fenntartásaikat, azonban a szerződés életben maradt.236 Az USA stratégiai érdekeinek védelmében amerikai fegyveres erők érkeztek Nicaraguába 1912-ben, és 1925-ig maradtak, majd rövid kihagyás után újra visszatértek (1926–1933).237 Ellenük, s általánosságban az idegen katonai jelenlét ellen, a szuverén Nicaraguáért harcolt Augusto C. Sandino gerillaserege. 

			Az 1930-as évek elején Nicaraguában tehát számolnunk kell külföldi megszálló erővel (USA), az amerikaiak ellen küzdő gerillákkal és az USA által létrehozott Nemzeti Gárda (1925-ben jött létre, amerikaiak képezték ki tagjait helyiekből) tevékenységével, továbbá a begyűrűző gazdasági világválság és az 1932-es – Managuát romba döntő – földrengés negatív gazdasági és társadalmi hatásaival. A krízis enyhítésének egyik mérföldköve az amerikai tengerészgyalogosok kivonása volt (1933). Herbert Hoover amerikai elnököt részben belső okok (kiadások csökkentése a gazdasági világválságot követően; Nicaraguában elesett amerikai tengerészgyalogosok számának és az ezzel kapcsolatos hazai kritikáknak a mérséklése), részben külső okok vezérelték. Megváltozott a nemzetközi környezet; az Amerikai Egyesült Államok német és japán kapcsolataiban feszültségek jelentkeztek. Éppen ezért vált fontossá, hogy az USA javítsa a nexust a latin-amerikai államokkal, hogy azok inkább hozzá húzzanak, ne találhasson a német és a japán vezetés könnyen szövetségesekre a régióban. Az amerikai megszálló erők távozásával megindultak a béketárgyalások. 1934 januárjában egy ilyen, az elnöki palotában tartott megbeszélésről távozott Sandino, amikor a Nemzeti Gárda tagjai, illetve a Gárdához köthető személyek meggyilkolták. A szervezet vezetője 1933 óta az az Anastasio Somoza García volt, aki 1936-ra magához ragadta az ország irányítását, miután kiebrudalta az elnöki székből feleségének nagybátyját, Juan Bautista Sacasát. 

			1936 és 1979 között a Somoza család irányította az országot, ez az időszak az ún. Somoza-diktatúra. Ebben a családi diktatúrában az elnöki székben először az apa, majd fiai ültek. Anastasio Somoza mind politikai, mind gazdasági téren saját kezébe kívánta venni az irányítást. Amikor az ország élére került, csak egy kis kávéültetvénye volt, 20 évvel később, halálakor legalább 60 millió dollárra rúghatott személyes vagyona. Övé volt Nicaragua megművelhető földterületének 10%-a, 51 szarvasmarhatelep, 46 kávéültetvény, számos gyár és fővárosi ingatlan.238 Az 1940–50-es évek gazdasági fellendülése nem az ország vagy annak lakossága, hanem sokkal inkább Somoza vagyonát gyarapította. Végül 1956-ban Rigoberto López Pérez költő és zeneszerző lelőtte a diktátort. Ugyan az USA támogatásával még egy panamai kórházban küzdöttek az életéért, pár nap múlva Anastasio Somoza meghalt. Az irányítást fiai vették át; először Luis Somoza Debayle (1967-ben 44 évesen szívrohamban elhunyt), majd öccse, a West Pointon végzett, keményvonalas Anastasio Somoza Debayle. A család vagyona tovább nőtt, a 70-es évek végére 400–500 millió dollár közé becsülték. A Somozák kezén voltak az ország legnagyobb cégei (például vasúttársaságok, nemzeti légitársaság, bankok, újságok, az ország egyetlen tv-adója, építkezési anyagok gyártása stb.).239 Közben az átlagember egyre nehezebben tudott megélni. „A Somoza-rendszer utolsó három évében az egy főre eső GDP 1069-ről 680 dollárra zuhant (1995-ös USD-árfolyamon számolva). 1979-ben az államadósság GDP-arányos értéke elérte a 80%-ot.”240 A politikai szabadság­jogok hiánya, az ellenzék elnyomása, az általános szegénység, vele szöges ellentétben pedig a Somozák gazdagsága egyre nagyobb elkeseredést és feszültséget szült. Az utolsó csepp a pohárban az 1972-es földrengés lehetett, amely a főváros, Managua nagy részét romba döntötte. A Nemzeti Gárda a rászorulók segítése helyett fosztogatott, és a külföldi segélyek jelentős része a Somoza családot gazdagította.241 Egyre többen látták a fegyveres felkelést szükségesnek. Az 1962-ben megalakult és Augusto Sandino nevét felvevő Sandinista Nemzeti Felszabadítási Front (FSLN) soraiban is a fegyveres alternatíva hívei erősödtek meg. Úgy gondolták, hogy akár erőszakos úton is a hatalom átvételére kell törekedni. Erre végül is 1979-ben került sor. Anastasio Somoza Debayle elmenekült az országból. A bukott diktátort Alfredo Stroessner katonai diktatúrája fogadta be, de a luxuséletet folytató Somoza nem sokáig élvezhette a paraguayi vendégszeretetet, mert 1980-ban az argentin Ejército Revolucionario del Pueblo (ERP) gerilla­szervezet egyik kommandója likvidálta.

			A sandinista hatalomátvétel után Nicaraguában 5 tagú junta alakult az ország irányítására. A meghirdetett programban politikai pluralizmus, vegyes gazdaság és el nem kötelezett – a bipoláris világ egyik táborához sem húzó – külpolitika szerepelt. A terveket azonban jelentősen módosították a hidegháborús koordináták. A sandinisták konzervatív, jobboldali diktatúrát győztek le, így a bipoláris világban automatikusan „balosnak” számítottak. Ráadásul pont olyan időszakban, amikor a két szuperhatalom viszonya megromlott – 1979-től, az afganisztáni szovjet intervenciótól számítjuk a kis hidegháború időszakát. Az Amerikai Egyesült Államok ezért még érzékenyebben reagált a közép-amerikai eseményekre, s mindenképpen szerette volna elkerülni azt, hogy „második Kuba” jöjjön létre. A határozottabb fellépést támogatta maga az új amerikai elnök, a republikánus Ronald Reagan (1981–1989) is. 

			A sandinistáknak azonban nemcsak az USA-val kellett felvenniük a küzdelmet, hanem maga az ország is megosztottnak bizonyult. Míg a sandinisták célja az egységesítés volt, az atlanti részek meg szerették volna őrizni különböző­ségüket. A korábbi időszakokban a központi kormányzatok által elhanyagolt régió – amely így a Somoza-diktatúrától is kevésbé szenvedett, mint az ország többi része – nem örült a sandinisták figyelmének.242 Az alfabetizációs kampány például, amely egyébként nagy sikernek örvendett, az ország keleti részeiben ellenérzéseket szült, mivel kezdetben csak spanyolul folyt, s ez a helyi nyelvek gyengüléséhez, feladásához vezethetett volna. Az atlanti parton élők úgy érezhették, a központi kormányzat rájuk települ, elnyomja hagyományaikat, míg a sandinista vezetést meglepetésként érte Nicaragua másik, általuk kevéssé ismert atlanti/karibi arca. A keleti részeken élők autonómiát akartak, a managuai politikai vezetés azonban elzárkózott ettől. A feszültség fegyveres összecsapásokhoz vezetett. A kormány ellen harcoló bennszülött, elsősorban miszkító indiánokból szerveződött csapatokat és Nemzeti Gárda-tagokat (együtt contrák) 1981-től az Amerikai Egyesült Államok is támogatta. A contrák elleni harc a nicaraguai költségvetés egyre nagyobb hányadát emésztette fel, az évtized végére már a kormány bevételének a felét. A polgárháborús helyzetet megsínylette a mezőgazdasági termelés (fegyveres konfliktus által tönkretett területek; konfliktuszónákból elmenekülő lakosság), a felzárkóztatási programok (nem jutott rájuk elegendő pénz) s a sandinisták által a Somoza-diktatúra megdöntésekor még hangoztatott politikai pluralizmus. A politikai rendszer egyre zártabbá vált,243 fokozódtak a gazdasági nehézségek. A sandinisták a szocialista világhoz fordultak segítségért; nicaraguai delegációk Magyarországon is többször megfordultak. „A nicaraguai vezető szerint – írta összefoglalójában dr. Várkonyi Péter Daniel Ortega magyarországi látogatásával kapcsolatban 1985-ben – elsősorban a külső források biztosíthatják, hogy a sandinista rendszer gazdasági alapjai fennmaradjanak. Alapvető külső forrásként a szocialista országok maradtak meg Nicaragua számára. Ezért kérik, hogy mostani segélykérésüket barátaik politikai megfontolások alapján bírálják el.”244 10 millió dollár (USD) kormányhitelt kértek – magyar termékek vásárlására –; helyette Magyarország 30 millió forint térítésmentes árusegélyt biztosított.

			Az évtized második felétől az Amerikai Egyesült Államok fokozta a gazdasági nyomást a sandinista vezetésen; 1985-től embargót vezetett be a nicaraguai árukra. Nem sokkal később azonban kipattant az Irán–contra-botrány, s ez változást hozott az USA Nicaragua-politikájában. Kiderült, hogy amerikai fegyvereket adtak el a fegyverembargó alatt álló Iránnak – amerikai túszokért cserébe –, s a fegyverüzletből befolyó összeg a contrák támogatását szolgálta. Az amerikai kongresszus mindezek következtében 1987-től megtiltott bárminemű katonai segítségnyújtást a contráknak. A contrák USA-segítség nélkül nem tudtak győzni,245 azonban ekkorra már a sandinisták sem voltak elég erősek ahhoz, hogy a maguk javára billentsék a mérleg nyelvét.

			Bár a polgárháború miatt jelentősen gyengült a sandinisták belső támogatottsága, úgy gondolták, hogy egy népi forradalom (mint a sandinista) nem veszíthet az urnáknál, így magabiztosan indultak az 1990-es választásokon. Addigra azonban a lakosság már belefáradt az éveken keresztül húzódó fegyveres konfliktusba, békét akart. Ugyan Daniel Ortega akkor még nagyon népszerű volt, a többség mégis a Somozák által 1978-ban meggyilkoltatott Pedro Joaquín Chamorro Cardenal sajtómágnás özvegyére, Violeta Chamorróra szavazott. „Rám szavaztak, mert 50 év Somoza-uralom és 10 év sandinista irányítás után gyökeres változást akarnak” – nyilatkozta Doña Violeta.246 Célja a nemzeti megbékélés, a béke és a gazdasági jólét alapjainak megteremtése volt. Chamorrót a 14 pártból álló Unión Nacional Opositora (UNO, Nemzeti Ellenzéki Unió) támogatta, egy olyan rendkívül heterogén koalíció, amely közös nevezőre talált a sandinisták megdöntésében, viszont a kormányzás terén már nem feltétlenül értett egyet. Violeta Chamorro kormányzásával kapcsolatban a rugalmasságot és az empátiát gyakran említik.247 Mindkettőre szüksége volt ahhoz, hogy az átmenet időszakában politikai támogatottságának legalább egy részét megtarthassa, és hogy az országban dúló fegyveres harcoknak véget vethessen. A contrák 1990 júniusában tették le a fegyvert. Egyes csoportjaik azonban tovább harcoltak (ReContras), ellenük a Recompas lépett fel. A sors iróniája, hogy idővel közeledni kezdtek, mivel mindkét csoport elutasította a kormány politikáját. Így jött létre az ún. Revueltas nagyjából 2000 fős csapata. Bár sokan ellenezték, Violeta Chamorro megerősítette Humberto Ortega Saavedrát pozíciójában, továbbra is a hadsereg főparancsnoka maradt, de már nem a sandinista seregé, hanem az átalakuló nicaraguaié. A leköszönő elnök, Daniel Ortega testvérére, a sandinista népi hadsereg (Ejército Popular Sandinista, EPS) alapítójára és vezetőjére hárult tehát a feladat, hogy a katonák számát csökkentse, a hadsereget modernizálja, és erősítse a civil kontrollt. Humberto Ortega „megtartása” egyszerre volt gesztus a sandinisták felé és kompromisszum, „Violeta nem a háborút nyerte meg, hanem a választásokat”.248 

			Chamorro elnöki ciklusa politikai és gazdasági liberalizációt hozott. A romokban heverő gazdaság helyreállítására a kormány 1991 márciusában meghirdette az IMF-fel együtt kidolgozott és a szervezet által felügyelt gazdasági stabilizációs tervet. A jelentős nemzetközi segítségnek is szerepe lehetett abban, hogy rövid átmeneti időszakot követően a makrogazdasági mutatók jelentősen javultak. 

			Chamorro nyitottságához családi háttere is hozzájárulhatott. Fia, Carlos Fernando beállt a sandinisták közé, az FSLN hivatalos lapjának (Barricada) a főszerkesztője volt, és Daniel Ortega 1984-es elnökválasztási kampányának médiával és propagandával kapcsolatos részét irányította. Ugyanakkor lánya, Cristiana végigkísérte Violeta elnökségét és veje, Antonio Lacayo kulcsembernek számított a kabinetben mint Ministro de Presidencia – akár miniszterelnöknek is fordíthatnánk.249 Violeta meggyilkolt férje, Pedro Joaquín Chamorro és Ernesto Cardenal, a felszabadítási teológia egyik vezéralakja, a sandinista időszak kulturális minisztere unokatestvérek voltak.

			Doña Violetát az ország élén Arnoldo Alemán Lacayo (1997–2002) követte. A jogi végzettséggel bíró Alemán a sandinisták esküdt ellenségének számított. Ebben politikai nézetei mellett személyes és családi háttere is szerepet játszhatott. Apja a Somoza-időszakban magas pozíciót töltött be, az 1979-es forradalommal azonban nemcsak ezt vesztették el, hanem a család birtokainak egy részét is államosították. Alemánt 1980-ban a sandinisták letartóztatták, és 7 hónapig fogva tartották ellenforradalmi tevékenység gyanújával. Emiatt nem vehetett részt apja temetésén 1980-ban Miamiban.250 Az El Gordónak (A kövér) becézett joviális politikus 1990–1995 között Managua népszerű polgármestere volt, ami sokat segített sikeres elnökválasztási kampányában. Alemán azonban saját zsebre is dolgozott, s fontos volt számára, hogy elnöksége után is büntetlen maradhasson, és hogy a politikai hatalomból továbbra is részesüljön. Ezzel egy időben az FSLN nagy kihívásokkal küszködött: Augusto C. Sandino születésének 100. évfordulóján, 1995-ben megalakult a rivális Movimiento Renovador Sandinista (MRS) párt; az 1996-os elnökválasztáson az FSLN jelöltje, Daniel Ortega a szavazatok 38%-ával csak 2. lett, és nem sokkal később nevelt lánya, Zoilamérica Narváez Murillo feljelentette nemi erőszak és szexuális zaklatás vádjával.251 

			Félretéve korábbi ellentétüket Alemán és Ortega politikai alkut (El Pacto) kötött az ezredfordulón. Ennek része volt a választási rendszer módosítása, amelyet a Partido Liberal Constitucional (Alkotmányos Liberális Párt) és az FSLN támogatásával keresztül is vittek. A változtatás értelmében ezentúl egy politikai erőnek elég volt legalább a szavazatok 35%-át megszerezni és minimum 5%-kal vezetni a második helyezett előtt ahhoz, hogy már az első körben megnyerje a választásokat.252 Ez a módosítás nagyon fontos volt Ortegának, hiszen a sandinisták támogatottsága általában 40% körül mozgott. Második kör esetében, amikor a két legtöbb szavazatot kapott jelölt méri össze erejét, nem volt valós esélyük, hiszen nem tudták volna a támogatói bázisukat jelentősen bővíteni, az ellenzék összefogása mellett. Ugyanakkor várható volt, hogy az új feltételeknek meg tudnak majd felelni. Továbbá Alemán a törvényhozás tagja lehetett elnöksége után, mivel a Pacto a volt elnöknek fenntartott egy képviselői széket. Így Alemán büntetlenséget szerezhetett. Az elnöki székben korábbi alelnöke, Enrique Bolaños Geyer (2002–2007) követte. Bolaños korrupcióellenes lépései csakhamar elődjéhez is elvezettek. Alemánt korrupció és pénzmosás vádjával 2003-ban mégis elítélték, 20 év szabadságvesztésre. Egészségi okokból azonban nem börtönben, hanem házi őrizetben kezdte el letölteni büntetését.253 Nem sokkal később azonban, Daniel Ortega hatalomra kerülésével, felmentették. Alemán egyébként felkerült a Transparency International top 10-es, a világ legkorruptabb vezetőit felsorakoztató listájára (Latin-Amerikából Alberto Fujimori perui elnök 600 millió dollárral a hatodik, Alemán 100 millió dollár zsebre tett pénzzel a kilencedik helyen végzett).254 

			Daniel Ortega a 2006-os választásokat megnyerte. Ehhez kellettek az új választási szabályok és a vetélytárs politikai erők megosztottsága. A második és harmadik helyen végzett jelöltek 28 és 27%-ot, azaz 55%-ot kaptak összesen. Ortega csak a szavazatok 38%-át szerezte meg (a szokásos 40% körüli eredménnyel zárt),255 azonban mégis nyert, hiszen megvolt a 35% voks és az 5%-os előny, ami ekkortól már elegendőnek számított. Választási győzelme illeszkedett a rózsaszín dagály – az (új) baloldal hatalomra kerülése – jelenségéhez a régió­ban. 2011-ben Ortega az akkor érvényes alkotmány alapján nem indulhatott volna, mivel kétszer már betöltötte az elnöki pozíciót – egyszer az 1980-as évek második felében, egyszer pedig 2007–2012 között –, ennek ellenére a politikus újra versenybe szállt az elnöki székért, és a hivatalos végeredmény alapján a szavazatok 62%-át szerezte meg. Ez szavazóbázisának jelentős növekedését mutatja a 2006-os eredményekkel összehasonlítva. A statisztika szépséghibája, hogy több nemzetközi megfigyelő (például AÁSZ, EU) nem ismerte el a választások eredményét. A 2016-os választásokra megfigyelőket már nem is hívtak. A hivatalos végeredmény szerint Ortega 72%-ot könyvelhetett el, 10%-kal többet, mint az előző elnökválasztáson. A politikai szféra Ortega 2007-es hatalomra kerülésével egyre inkább beszűkült. Az ellenzék nemcsak hogy nem egyenlő esélyekkel indul a választásokon, de vezetőit megpróbálják ellehetetleníteni. 2021-ben újra elnökválasztásokat tartottak. Cristiana Chamorro – Doña Violeta lánya és a 2015-ben repülőgép-szerencsétlenségben elhunyt Antonio Lacayo özvegye – bejelentette, hogy indulni szeretne. A 65 éves újságíró minden bizonnyal sokakban felidézte az 1990-es sandinista választási vereség emlékét, édesanyja győzelmét. Letartóztatták, házi őrizetbe került; pénzmosással vádolták meg, amelyet a vád szerint a Violeta Chamorro Alapítvány bonyolított volna. Szintén letartóztatták unokatestvérét, Juan Sebastián Chamorro közgazdász-vállalkozót, aki a 21. század elején pénzügyminiszter-helyettes volt Enrique Bolaños elnöksége alatt, és a 2021-es választásokon elnökjelöltként kívánt indulni. Hasonló sorsa jutottak Daniel Ortega egyéb potenciális riválisai is. A diplomata Arturo Cruz Sequeirát; az újságíró Miguel Mora Barberenát; a konzervatív párt vezetőjét, Noel Vidaurrét, aki Violeta Chamorro elnöksége idején külügy- és gazdasági miniszterhelyettes volt (1990–1992); Medardo Mairenát, a vidéki parasztság szószólóját; továbbá Félix Alejandro Maradiagát256 is letartóztatták a hatóságok. 

			A 2021 novemberi választásokon a hivatalos statisztikák szerint a szavazók 65%-a járult az urnákhoz, míg az Urnas Abiertas NGO szerint a részvétel mindössze 18,5%-os volt.257 Sokan bojkottálták a választást, hiszen az ellenzéki vezetők bebörtönzése, a nemzetközi, pártatlan választási megfigyelők hiánya és általánosságban az országban uralkodó politikai viszonyok nyilvánvalóvá tették a hivatalos végeredményt: Ortega győzelmét.258 A kis híján 76 éves politikus „stílusosan” közel 76%-kal nyerte az elnökválasztást. Pártja a Nemzet­gyűlés 90 helyéből 75-öt szerzett meg.259 A választások eredményét nem ismerte el az Amerikai Egyesült Államok, az Európai Unió, valamint számos latin-amerikai ország sem. Ugyanakkor Oroszország, Venezuela és Kuba vezetői támogatásukról biztosították Ortegát.

			Külkapcsolatok

			A sandinista vezetés és a szocialista világ között intenzív kapcsolati háló jött létre a 80-as években. Azonban ezek elsősorban politikai-ideológiai alapokra épültek, amelyek a hidegháború végével megszűntek. A volt szocialista országok külpolitikai orientációt váltottak, elfordultak a korábban „kötelező” kapcsolatoktól. Nicaragua sem volt többé prioritás. Magyarország például már 1990-ben átköltöztette nagykövetségét Managuából San Joséba, Costa Rica fővárosába. 1993 óta, amikor is anyagi nehézségekre hivatkozva utóbbit bezárta, nem működik magyar nagykövetség a közép-amerikai földhídon.

			Az 1990-es választásokat megnyerő Violeta Chamorro elsősorban az Amerikai Egyesült Államokkal és a nyugati világgal kereste a kapcsolatokat, természetesen a latin-amerikai regionális partnerek mellett. Chamorro győzelmével a sandinisták ellenzékbe kerültek, és abban is maradtak egészen a 21. század elejéig, Daniel Ortega 2006-os választási győzelméig. Utóbbi elsősorban belső nicaraguai folyamatokkal magyarázható, s az előző fejezetekben részletesen tárgyaltuk is. Azonban fontos megemlíteni a regionális kontextust, amely nem más, mint a rózsaszín dagály, azaz a latin-amerikai (új) baloldal hatalomra kerülése a régió számos országában. A sandinisták visszatérése az ország élére ebbe szervesen illeszkedett. Ortega elnöksége a külpolitikai orientáció módosulásához vezetett, belépett a Fidel Castro és Hugo Chávez által megálmodott, kubai–­venezuelai tengelyen alapuló antiimperialista ALBA bolivári szervezetbe (2007). Venezuela kiemelt kapcsolat lett, Ortega első elnöki ciklusa alatt a venéz állam Nicaragua harmadik legfontosabb kereskedelmi partnerévé vált. A nicaraguai vezetés a politikai támogatásért cserében gazdasági segítséget, kedvező áron kőolajat, beruházásokat, segélyeket kapott. Chávez halálával (2013), az olajárak bedőlésével, a venezuelai politikai, gazdasági és humanitárius válság elmélyülésével azonban Venezuela már nem tudta tovább támogatni Nicaraguát. Új partnerek után kellett nézni. A latin-amerikai államok azonban egyre inkább elzárkóztak a diktatórikus közép-amerikai országtól.

			Kézenfekvőnek tűnt Oroszország, hiszen annak idején, első elnöksége során (1980-as évek második fele) Ortega a Szovjetunióval baráti viszonyt ápolt, többször járt személyesen Moszkvában és a szocialista tömb országaiban. A nicaraguai érdeklődés egybeesett azzal a putyini külpolitikai nyitással, amely vissza kívánta szerezni a Szovjetunió pozícióit (legalábbis részben) a latin-­amerikai régióban. Az orosz kapcsolat mellett szólt az is, hogy a nicaraguai hadsereg felszerelése nagyrészt szovjet, illetve posztszovjet. 

			Új partnerként jelentkezett a Kínai Népköztársaság. Kína számára Nicaragua politikai okok miatt fontos, egyike volt azon kevés országnak a Földön, amely még mindig elismerte Tajvant. A Kínai Népköztársaság növekvő gazdasági jelenléte és az Ortega-rendszer fokozódó nemzetközi elszigetelődése azonban 2021 decemberében elhozta a pekingi vezetés által várt váltást. Nicaragua felvette a diplomáciai nexust Kínával, és megszakította kapcsolatait Tajvannal. 

			2013 nyarán a nicaraguai törvényhozás megszavazta, hogy óceánközi csatorna épüljön az országban. A koncessziót egy kínai vállalkozó kapta meg 50 évre. Az eredeti tervek szerint a csatorna építése 2014 decemberében kezdődött volna, azonban 2021 nyaráig erre nem került sor. A csatorna esetében érdemes visszanyúlni a 19. századig. Az 1800-as években, különösen a kaliforniai aranylázzal egyre fontosabbá vált az, hogy a kontinens atlanti partjáról a csendes-óceáni partvidékre (biztonságosan és olcsón) lehessen utazni. Akkoriban a legnépszerűbb opciók a következők voltak: 1. átkelés a Tehuantepec-­szoroson Mexikóban, 2. átkelés Nicaragua területén, 3. átkelés a Panama-szoroson (szárazföldi úton, hiszen ekkor még nem volt csatorna) és 4. Dél-Amerika körbehajózása. A nicaraguai alternatívát sokan választották, mert a San Juan folyón fel lehet hajózni a Cocibolca-tóig, s onnan csak 12 mérföldet kellett megtenni szárazföldön ahhoz, hogy a Csendes-óceán partvidékére érjenek. Nem véletlen, hogy William Walker Közép-Amerikában próbált szerencsét zsoldosseregével, és 1856-ban Nicaragua elnökének kiáltotta ki magát. Ezt az útvonalat próbálta megszerezni, jelentős anyagi haszon reményében.260 Walkert végül elkapták, és 1860-ban kivégezték. Az óceánközi csatorna végül Panamában épült meg, a közlekedés 1914-ben indult meg rajta. Csaknem 100 évvel később, a 21. században újra komolyan felmerült egy Nicaraguát átszelő csatorna terve. Most azonban már másképp kellene megépíteni, hiszen a hajók sokkal nagyobbak, több árut szállítanak. Így sem a San Juan folyó, sem a Cocibolca-tó mélysége nem lenne elegendő, ezek medrét kotorni kellene. Azaz a csatorna megépítése költséges lenne, továbbá olyan jelentős környezeti változásokat indukálna, amelyek közép- és hosszú távon egyáltalán nem biztos, hogy megérnék az országnak. 

			Nicaragua külpolitikai mozgástere egyre inkább beszűkül az Ortega-­kormányzat diktatórikus irányítása miatt. Az ALBA-n kívül az ország viszonya a nemzetközi szervezetekkel általában konfliktusos. Az, hogy az Ortega-rendszer nemzetközileg egyre kevésbé szalonképes, anyagiakban is megmutatkozik. Míg az 1990-es években Nicaragua azon országok közé tartozott, amelyek a legtöbb nemzetközi segélyt kapták, azóta ezek az összegek jelentősen csökkentek. 

			Bár a legnagyobb nicaraguai diaszpóra Costa Ricában található, a két ország viszonya a feszültségektől nem mentes. A 2010-es években a közös határ többször képezte vita tárgyát.261 Továbbá a Costa Rica-i vezetést aggasztja, hogy Nicaragua orosz tankokat vásárolt.262

			Magyar vonatkozás

			Míg az 1959-es forradalom Kuba, és Kubán keresztül Latin-Amerika felé terelte a szocialista világ érdeklődését, a Somoza-diktatúra 1979-es megdöntése, a sandinisták hatalomra kerülése a régión belül Közép-Amerikára irányította a figyelmet. A magyar külpolitikában Latin-Amerika korábban elsősorban Mexikót és Dél-Amerikát jelentette, a 80-as években azonban a korábbi fehér folt, Közép-Amerika „berobbant” ebbe a kapcsolatrendszerbe. 1980-ban Magyarország nagykövetséget nyitott Managuában, sorra érkeztek a földhídon zajló konfliktusokkal kapcsolatos jelentések (három országban dúlt polgárháború), és jelentek meg Közép-Amerika történelmével, folklórjával, irodalmával, aktualitásaival kapcsolatos kötetek, részben magyar, részben magyarra fordított külföldi szerzők tollából. A magyar politikai vezetés ugyan lelkesnek mutatkozott a nicaraguai változásokkal kapcsolatban, azonban a kezdetektől fogva aggasztották ennek költségvonzatai. A magyar gazdaság állapota egyre kevésbé engedte meg azt, hogy a kormány politikai-ideológiai alapon eszközöljön kiadásokat Latin-Amerikában. Ugyanakkor a nicaraguai vezetők a szocialista világot – és benne Magyarországot – sokkal erősebbnek és fejlettebbnek hitték, mint az valójában volt. A magyarországi látogatások során is a legmodernebb gyárakat, városrészeket tekintették meg, és azt hihették, hogy ez az általános fejlettségi szint. Így kevesellték a támogatást. A KGST–Nicaragua Vegyes Bizottság 4. ülésszakán 1987-ben a magyar delegáció kínos helyzetbe került. Rejtjeltáviratban a következőt írták haza: „Daniel Ortega elnök a delegációvezetők részére adott fogadáson, valamint Henry Ruiz külgazdasági együttműködési miniszter a plenáris ülésen – érzékeltetve álláspontjukat, miszerint Magyarország lehetőségei alatt támogatja Nicaraguát – a magyar segítségnyújtást látványosan és következetesen az utolsó helyen említette, amikor a szocialista országok segélyeit értékelte.” Felmerült, hogy a nicaraguai vezetést tájékoztatni kellene a magyar gazdasági helyzetről, hogy „megfelelően” értékeljék a magyar segítségnyújtást. A managuai magyar nagykövet szerint a nicaraguaiak „egyes szocialista országokat nem azok körülményei szerint, hanem adományaik nagyságának megfelelően sorolják barátaik közé”.263 Az említett feszültségek ellenére a 80-as évtizedben a magyar–nicaraguai kapcsolatok látványosan fejlődtek. Azonban, mivel elsősorban politikai-ideológiai alapokra épültek, s ezek eltűntek a rendszer­váltással, 1990 után a magyar–nicaraguai kapcsolatok is látványos leépülésnek indultak. A magyar nagykövetség Managuából átkerült Costa Rica fővárosába, San Joséba, ahol hamarosan bezárták.264 

			A 80-as évekbeli nicaraguai–magyar együttműködés és szolidaritás érdekes mementója a chinandegai mezőgazdasági szakiskola, amelynek felépítését Magyarország biztosította. Az anyagi hátteret részben egy szolidaritási sorsjegyakcióból, részben kiadványokból, például az 1986-os labdarúgó-­világbajnokságon elszenvedett magyar kudarc (6:0-s vereség a szovjet válogatottól) okait vizsgáló munka, T. András Emil Mundial zárt kapuk mögött című könyvének (KISZ, 1986) bevételéből fedezték. Az iskola Magyarországról a nicaraguai Corinto kikötőjébe szállított, nagyrészt előre legyártott elemekből készült, a költségek 50-55 millió forintra rúgtak.265

			Costa Rica

			Kolumbusz negyedik útja során járt a mai Costa Rica területén, neki szokták tulajdonítani a „gazdag part” elnevezést. A terület azonban a gyarmati időszakban nem kecsegtetett nagy perspektívával, ellenkezőleg, a központtól távol eső, jelentős bányászati kincsekkel nem rendelkező vidék a Spanyol Birodalom szegény, marginalizált, alig lakott szeglete volt. A közép-amerikai földsáv meghódítására 1519 és 1523 között került sor két irányból, a mai Mexikó és Panama felől.266 Az 1520-as években jött létre az első európai település, Villa de Bruselas, azonban kérészéletűnek bizonyult az európaiak belső viszályai és a helyiekkel való ellenséges viszony miatt. Az 1560-as évektől indult meg jelentősebb – de számszerűleg még mindig kicsiny – európai betelepedés.267 Juan Vázquez de Coronado ebben az évtizedben alapította meg Cartago városát, amely a gyarmati időszakban a terület központjának számított. 

			Gazdaság és társadalom

			A kávé, majd a banán lett a független Costa Rica fő exportterméke. Utóbbit a United Fruit Company honosította meg az ország keleti partvidékén ültetvényes formában a 19. század végén és a 20. század elején. A kávé jelentős része Puerto Limónon keresztül hagyta el az országot, ezért ide, a kikötőhöz épült az ország vasútvonala 1890-ben. A kávé és a banán, továbbá más trópusi gyümölcsök, például az ananász, jelenleg is fontos exportcikkek, azonban Costa Rica exportpalettáján a legjelentősebb szerepet 2020 táján már az orvosi műszerek és az ortopédiai eszközök játszották (együtt 30%, 2019-ben). Ez szembetűnő különbség más közép-amerikai államokkal összehasonlítva, ahol a mezőgazdaság mellett a textilipar számít húzóágazatnak, és exportcikkeik nem vagy csak kismértékben tartalmaznak hozzáadott értéket. Costa Rica legfőbb exportpartnere az Amerikai Egyesült Államok, de fontos felvevőpiac még Mexikó és a közép-amerikai országok. 2019-ben az USA-ba ment az export 38%-a.268

			Fontos bevételi forrás a turizmus. A turizmusból származó jövedelmek folyamatos, átlagosan 5%-os emelkedést mutattak a 21. században – kis megtorpanással a 2008-as gazdasági válság környékén. 2019-ben tetőztek, közel 4000 millió dollárral,269 utána viszont kevesebb mint a felére zsugorodtak.270 A koronavírus-járvány miatt 2020-ban a Costa Ricába beutazó külföldiek száma alig haladta meg az 1 millió főt. Több mint 50%-uk az Amerikai Egyesült Államokból érkezett (kb. 435 ezer fő). A nicaraguaiak és a kanadaiak száma haladta meg még a 100 ezret.271 Összehasonlításképpen 2019-ben több mint 3 millióan érkeztek az országba; 1,3 millióan csak az USA-ból.272 A 21. század első évtizedében a turizmusból származó jövedelmek a GDP 9-10%-ának feleltek meg, majd a 2010-es években ez az arány 6-7%-ra mérséklődött.273 Népszerűek Costa Rica természeti szépségei: tengerpartok (például Dominical, Tamarindo), erdők, vulkánok, vízesések; a nemzeti parkok és az ökoturizmus nyújtotta lehetőségek Costa Rica védjegyévé váltak a nemzetközi turizmusban.

			Costa Rica területe a közép-amerikai földsávból és a Kókusz-szigetből áll, összesen 51 100 km2. A parttól kb. 500 km-re található Kókusz-szigeten hajdanán gyakori látogatók voltak a csempészek és a kalózok, több elrejtett kinccsel kapcsolatos legenda is kötődik az alig több mint 20 km2-es földdarabhoz. Előszeretettel látogatták kincsvadászok, expedíciók tucatjai indultak annak reményében, hogy megtalálják majd az ún. limai kincset. A történet szerint 1820-ban, amikor már José de San Martín függetlenségért harcoló csapatai Limát fenyegették, az ott székelő spanyol alkirály megegyezett William Thompson brit kereskedővel, hogy a város kincseit a hajóján helyezik biztonságba. A kincsekkel azonban Thompson meglépett, az értékek ismeretlen helyre kerültek. Nem sokkal később a spanyolok a hajót elfogták, kalózkodás miatt az egész legénységet felakasztották. Csak Thompsont és az első tisztet hagyták életben, cserébe azért, hogy az ellopott értékekhez elvezetik őket. Thompsonék a Kókusz-­szigetre vitték a spanyolokat. Ott azonban megszöktek; örökre nyomuk veszett a kincsekkel együtt. Ez még a 19–20. században is megmozgatta az emberek fantáziáját. A Kókusz-szigeten élt egy ideig például a német kalandor August Gissler, akit a Costa Rica-i kormány még a sziget kormányzójának is kinevezett, azonban Gissler sem talált semmit. A Kókusz-sziget az 1970-es évek óta természet­védelmi terület, 1997-től a világörökség része.

			Costa Rica nem bír jelentős geostratégiai pozícióval, s nagyrészt ennek köszönheti, hogy megkímélték a külföldi fegyveres intervenciók. Nem úgy, mint a szomszédos Nicaraguát és Panamát. A stratégiai jelentőség hiánya ebben az esetben inkább előnynek bizonyult, az USA Costa Ricában nem hajtott végre fegyveres beavatkozást. 

			Costa Rica történetében ritkák a fegyveres összecsapások. Mindössze az 1920-as évek elején volt egy rövid konfliktusa Panamával, majd 1948-ban tört ki polgárháború az országban, amelyet 1949-ben a hadsereg megszüntetése követett (1949-es alkotmány, 12. cikk).274 Costa Rica nem rendelkezik hadsereggel; van ugyanakkor rendőrség, légierő és parti őrség. A közbiztonsági helyzet sokkal kedvezőbb, mint a földhídon tőle északra elhelyezkedő államok esetében. A 100 ezer főre jutó emberölések száma Costa Ricában 2015-ben 11,5 volt, míg a közeli El Salvadorban 103. Ugyanakkor kihívást jelent, hogy Costa Ricába ne szivárogjanak be a transznacionális bűnszervezetek, és ne romoljon a közbiztonság. 1990 és 2010 között a gyilkosságok száma szinte folyamatosan emelkedett, 4,4-ről 11,5-re 100 ezer főre számítva.275 Ennek negatív hatásait a lakosság is megérezte. Nem véletlen, hogy 2010-es beiktatási beszédében Laura Chinchilla – Costa Rica első női elnöke – a következőt ígérte: „biztonság, biztonság, nagy biztonság.” A Costa Rica-i értékek az utóbbi években nem változtak jelentősen, a 2015–2020 közötti időszakban átlagosan 11-12 gyilkosság jutott 100 ezer főre.276 

			„Közép-Amerika Svájca” gazdasági és politikai életét tekintve is kiegyensúlyozottabb, mint a környékbeli országok. A korrupció mértéke is jóval alacsonyabb. Világviszonylatban Costa Rica a 42. helyet szerezte meg 2020-ban a Korrupcióérzékelési Indexen (CPI). Ezzel Latin-Amerikában a harmadik helyen végzett Uruguay (21.) és Chile (25.) után. Mégis, a társadalmi különbségek itt is jelentősek. A Világbank által 2019-ben mért 48,2-es Gini-együttható nem kedvezőbb, mint a latin-amerikai átlag, még ha alacsonyabb is, mint például a Brazíliában becsült érték (53,4).277 

			Konfliktus és béke

			Az 1980-as években a közép-amerikai földhíd három országában is (Guatemala, El Salvador és Nicaragua) polgárháború dúlt. A konfliktusokat a hidegháborús polarizáció tovább mélyítette, és időben meghosszabbította. Miután a Mexikó, Vene­zuela, Kolumbia és Panama alkotta Contadora-csoportnak (lásd Panama fejezet) nem sikerült a közép-amerikai konfliktusok pacifikálásában döntő előrelépést elérnie, Costa Rica elnöke saját kezdeményezéssel lépett elő. 1986 májusára elérte, hogy a közép-amerikai országok elnökei – José Napoleón Duarte (El Salvador), Marco Vinicio Cerezo Arévalo (Guatemala), José Azcona H. (Honduras), Daniel Ortega Saavedra (Nicaragua) és Óscar Arias Sánchez (Costa Rica) – a guatemalai Esquipulasban közös dokumentumot írjanak alá. Az aláírás helyéről elnevezett Esquipulas I egyezmény kimondja többek között, hogy „létre kell hozni, illetve ki kell egészíteni a megértésre és együttműködésre vonatkozó erőfeszítéseket olyan intézményi mechanizmusokkal, amelyek lehetővé teszik a párbeszéd, a közös fejlődés, a demokrácia és a pluralizmus – a térség békéjének és a közép-amerikai integráció alapvető elemeinek – megerősítését”.278 Az aláíró felek megegyeztek egy Közép-amerikai Parlament felállításában (Parlamento Centroamericano), amelynek tagjait általános választójog alapján közvetlenül választja a részt vevő országok lakossága. A dokumentum hangsúlyozta továbbá, hogy „a béke Közép-Amerikában csak hiteles, pluralista és részvételi demokrácián alapuló folyamat eredménye lehet, amely magában foglalja a társadalmi igazságosság előmozdítását, az emberi jogok tiszteletben tartását, az államok szuverenitását és területi integritását, valamint minden nemzet jogát arra, hogy szabadon, bármiféle külső beavatkozás [és nyomásgyakorlás] nélkül döntsön saját gazdasági, politikai és társadalmi berendezkedéséről”.279 A kezdeményezés kedvező fogadtatása nyomán a Costa Rica-i elnök 1987 januárjában meghirdette a Plan Arias para la Paz programot. Ezt sem az Amerikai Egyesült Államok, sem a Szovjet­unió nem támogatta, hiszen egy bipoláris világban egy konfliktusgócot nem piciny régióbeli országok, hanem nagyhatalmak szoktak megoldani, ugyanakkor Costa Rica mérete, földrajzi közelsége, a közös kulturális-történelmi háttér és az ország kiegyensúlyozott politikai és gazdasági élete hozzájárult ahhoz, hogy hiteles és elfogadható közvetítő lehessen a közép-amerikai konfliktusokban. Arias végül 1987 nyarára elérte, hogy újabb egyezményt fogadjanak el a közép-amerikai elnökök. Augusztus 7-én írták alá az Esquipulas II megállapodást, amely tovább egyengette az utat a polgárháborús viszonyok békés rendezéséhez. 11 pontban foglalták össze a tartós béke kialakításának feltételeit: 1. nemzeti megbékélés (párbeszéd a kormány és az ellenzék között; amnesztia; nemzeti megbékélési bizottságok felállítása); 2. ellenségeskedések beszüntetése; 3. demokratizálás; 4. szabad választások; 5. irreguláris erők és felkelő mozgalmak támogatásának beszüntetése; 6. saját terület használatának tilalma más államok megtámadására; 7. fegyverzet-ellenőrzés és -korlátozás; 8. menekültek helyzetének rendezése; 9. együttműködés, demokrácia, szabadság a békéért és a fejlődésért; 10. nemzetközi ellenőrzés és a békefolyamat nyomon követése; 11. kötelezettségvállalások végrehajtásának ütemterve.280 

			Az ütemterv alapján az aláírástól (1987. augusztus 7.) számított 90. napon életbe lépnek az amnesztiára, a tűzszünetre, a demokratizálásra, az irreguláris erők és felkelő mozgalmak támogatásának beszüntetésére és a saját terület más államok megtámadására való felhasználatának tilalmára vonatkozó megegyezések. Az aláírástól számított 120. naptól a megegyezésben felállított nemzetközi bizottság (Comisión Internacional de Verificación y Seguimiento)281 elemezni fogja a kötelezettségvállalások végrehajtását, és jelentést készít. Az Esquipulas II aláírásától számított 150. napon (1988 januárja) találkozik az öt közép-amerikai elnök, és az elkészült jelentés alapján meghozzák a további szükséges lépéseket.282

			Az Amerikai Egyesült Államok azért sem támogatta az Esquipulas-megegyezéseket, mert azoknak a nicaraguai sandinista kormány is részese volt, amelyet az USA nem ismert el legitimnek, és a többi közép-amerikai államtól külön kívánta kezelni. Ugyanakkor a nemzetközi közösség kiemelkedő fontosságúnak tartotta a tárgyalássorozatot, és a békefolyamat előmozdításáért 1987 decemberében Óscar Arias kapta meg a Nobel-békedíjat. „A béke soha véget nem érő folyamat – vallotta –, számos országban, számos ember által hozott döntések eredménye, gyümölcse. Hozzáállás és látásmód, életforma, a problémák és konfliktusok megoldásának módja.”283 A Nobel-díjjal járó pénzjutalom segítségével Arias 1988-ban létrehozta a Fundación Arias para la Paz y el Progreso Humano (Arias Alapítvány a Békéért és az Emberi Fejlődésért) szervezetet, amelynek célja a demokrácia és a nemek közötti egyenlőség előmozdítása, a leszerelés és a demilitarizálás.284

			A közép-amerikai békefolyamat haladt előre. A társadalmi igény a békére, az óriási ember- és anyagi veszteségek, továbbá a nemzetközi környezet kedvező alakulása (hidegháború vége, ideológiai megfontolások szertefoszlása, az USA csökkenő érdeklődése Latin-Amerika irányába) mind hozzájárult a sikerhez. 1990-ben Nicaraguában szabad választásokat tartottak. Az ország elnöke Violeta Chamorro lett. A salvadori polgárháború a Mexikóban 1992-ben aláírt chapultepeci megegyezéssel zárult. A legrégibb, a 60-as évek óta zajló guatemalai konfliktus fegyveres része pedig 1996-ban ért véget.285 

			A közép-amerikai elnökök utolsó, még Óscar Arias által kezdeményezett találkozójára 1990 áprilisában a nicaraguai Montelimarban került sor. A monte­limari nyilatkozatban a részt vevő öt ország elnöke nyugtázta az addig elért eredményeket, kiállt a békefolyamat és a demokratizálás folytatása mellett. Hangsúlyozták a nemzetközi támogatás fontosságát, a szegénység és az egyenlőtlenség csökkentésének és a polgárháborús menekültek le-, illetve hazatelepítésének szükségességét, továbbá azt, hogy „a térség súlyos gazdasági és társadalmi helyzetének orvoslásán múlik a térség országainak stabilitása”.286 A találkozóra az Amerikai Egyesült Államok panamai fegyveres intervenciója (1989 vége – 1990 eleje) után került sor. Nem véletlen tehát, hogy a monte­limari nyilatkozat kitér Panamára, s kijelenti, hogy alapvető Panama bevonása a közép-amerikaiak gazdasági és társadalmi fejlődését előmozdító, a demokráciát erősítő regionális folyamatokba, s egyúttal meg is hívták az országot a további egyeztetésekre. A montelimari résztvevők jövőbeli együttműködési területként jelölték meg az egészségügyet és a kábítószer-­kereskedelem elleni küzdelmet.287

			A polgárháborús konfliktusokban való sikeres közvetítés és Óscar Arias Nobel-díja a kis Costa Ricát nemzetközileg ismertebbé és elismertté tette. Ennek azonban voltak előzményei. A pozitív országképhez tartoznak az Amerika-közi emberi jogvédelmi rendszer Costa Ricához kötődő elemei. Ilyen az 1969-ben a Costa Rica-i fővárosban aláírt Emberi Jogok Amerikai Egyezménye, avagy a San José-i paktum.288 Szerepelnek benne polgári és politikai jogok (II. fejezet) – például élethez való jog, emberi bánásmódhoz való jog, rabszolgaság tilalma, személyes szabadsághoz való jog, vallás- és lelkiismereti szabadság, véleménynyilvánítás és gyülekezés szabadsága, törvény előtti egyenlőség, családhoz való jog –, továbbá gazdasági, társadalmi és kulturális jogok (III. fejezet). A jogok mellett megjelennek a kötelességek is (V. fejezet, 32. cikk): „1. Mindenkinek vannak kötelezettségei családja, közössége és az emberiség iránt. 2. Az egyes ember jogait mások jogai, mindenki biztonsága és az általános jólét indokolt szükségletei korlátozzák egy demokratikus társadalomban.”289 Az Egyezményben foglaltak betartatását az aláírók az Emberi Jogok Amerika-közi Bíróságára (AÁSZ-szerv) bízták. 

			Az Emberi Jogok Amerika-közi Bírósága hét, különböző nemzetiségű bírából áll, akiket az Egyezményt aláíró országok jelölnek, és titkos szavazás során, abszolút többséggel választanak meg hat évre az AÁSZ Közgyűlésének keretében. A bírák AÁSZ-tagállamok állampolgárai lehetnek, egyszer újra­választhatók. „A Bíróság értelmezési jogköre jóval szélesebb, mint bármilyen másik, ma is létező nemzetközi bíróságé. Ez azt jelenti, hogy egyrészt nemcsak az Egyezményben részes tagállamok kérhetnek véleményt, de bármely AÁSZ-tag is, másrészt nemcsak az Egyezményt értelmezheti, hanem kiterjeszti minden olyan szerződés értelmezésére, ami az emberi jogok védelmét érinti az amerikai államokban. Harmadrészt az összes AÁSZ-szerv, beleértve a Bizottságot is, kérhet értelmezést, valamint negyedrészt az AÁSZ tagállamai azzal kapcsolatban is fordulhatnak a Bírósághoz, hogy a hazai jogszabályok kompatibilitását vizsgálja meg az Egyezménnyel vagy bármilyen más, fent említett emberi jogi szerződéssel összevetve.”290 A Bíróság székhelye San José.

			Bár az Emberi Jogok Amerikai Egyezményét 1969-ben írták alá, csak 1978-ban lépett életbe, mert az egyezmény 74. cikke alapján szükséges volt legalább 11 állam ratifikációja, s ez évekig elhúzódott.291 Legelőször Costa Rica ratifikálta a dokumentumot (1970), majd tizenegyedikként a kis karibi szigetállam, Grenada (1978). Jelenleg több mint 20 (latin-amerikai és karib-térségbeli) AÁSZ-tagállam a részese, ugyanakkor nem csatlakozott sem az Amerikai Egyesült Államok, sem Kanada.292

			Az Emberi Jogok Amerika-közi Bírósága és Costa Rica kormánya létrehozta az Amerika-közi Emberi Jogi Intézetet. Az emberi jogok terén oktató- és kutató­munkát végző tudományos intézet székhelye San Joséban található, 1980-tól működik. Ugyanebben az évben jött létre a University for Peace (UPEACE), szintén Costa Ricában. Alapítása ENSZ-közgyűlési határozattal történt. Mesterszakos és doktori (PhD) képzéseket nyújt, amelyek elsősorban a béke és konfliktuskezelés (Peace and Conflict Studies) témakörhöz kapcsolódnak. Az intézmény tiszteletbeli elnöke a mindenkori ENSZ-főtitkár. Az egyetem legfőbb szerve a Tanács, amelynek tagjai: a rektor; két tag, akiket az ENSZ-­főtitkár és az UNESCO főigazgatója delegál; a kancellár; a tokiói United Nations University rektora; két, a Costa Rica-i kormány által delegált tag; továbbá 10 olyan, a béke és a biztonság tudományterületén kiemelkedő kutató/oktató, akiket az ENSZ-főtitkár nevez ki az UNESCO-főigazgatóval tartott egyeztetést követően.293

			Energia

			2015 óta Costa Rica elektromos energiájának több mint 98%-a megújuló forrásokból származik. 2021-ben ez az arány elérte a 99,98%-ot (összetétele a 3. ábrán látható).294 

			Costa Ricában található Közép-Amerika legnagyobb vízerőműve, a 2010 és 2016 között épült Reventazón. A sajtó a Panama-csatorna után a régió második legnagyobb építkezéseként emlegette. A gát 130 méter magas és fél kilométer hosszú; a víztározó 700 hektáros.295 Az erőmű 4 turbinával rendelkezik, mind­egyik 73 MW kapacitású.296 2016-ra összesen 60, különböző kapacitású vízerőmű épült fel az országban; a legtöbb az 1990-es években, szám szerint 22. Azóta az építkezések lendülete megtört, mert bár világszerte a vízenergiát a tiszta energiával és a fenntarthatósággal szokták asszociálni, a vízerőműveknek számos hátránya is van, és a lakosság egyre kevésbé támogatja ezeket a beruházásokat a környezeti változások és a magas társadalmi és gazdasági költségek miatt.297 

			3. ábra. Costa Rica elektromos energiájának forrásai (%)

			Forrás: Zúñiga (2021): i. m.

			Costa Rica országimázsának szerves része a zöldenergia, a környezet­védelmi kérdések felkarolása, a fenntarthatóság és az ún. zölddiplomácia. Cél, hogy úgy érjenek el gazdasági növekedést, hogy közben az üvegházhatású gázok kibocsátását csökkentik,298 s egyúttal más országok számára követendő és követhető példává váljanak. Carlos Manuel Rodríguez környezetvédelmi miniszter a kormány ambiciózus környezetvédelmi tervét a következőképp magyarázta: „Ha sikerrel járunk, 2035-ben, az unokáimnak ugyanakkora lesz a szén-dioxid-kibocsátása, mint annak idején, az 1940-es években a nagy­szüleimé volt, és 2050-re Costa Rica szén-dioxid-semlegessé válik.”299 

			Talán a legismertebb Costa Rica-i „zöld” diplomata Christiana Figueres Olsen, akit gyakran emlegettek ENSZ-klímafőnökként, mivel az ENSZ Éghajlatváltozási Keretegyezményének (UNFCCC) a főtitkára volt 2010 és 2016 között, és a 2015-ös párizsi klímaegyezmény főtárgyalója. 2016-ban bejelentette, hogy indul az ENSZ-főtitkári posztért, később azonban – megfelelő támogatás hiányában – visszalépett. Politikuscsaládból származik, apja, José Figueres Ferrer háromszor volt Costa Rica elnöke (1948–1949; 1953–1958 és 1970–1974), míg bátyja, José María Figueres 1994 és 1998 között irányította az országot.

			Politika és hadsereg

			José Figueres Ferrer (1906–1990) a 20. századi Costa Rica-i politika legkiemelkedőbb személyiségei közé tartozik. Az 1948-ban a választási eredmények eltörlését követően kirobbant fegyveres felkelés egyik vezetője volt. A rövid polgárháborús időszak során átvette az ország irányítását, megszüntette a had­sereget, majd az új alkotmány életbelépésével (1949) átadta a hatalmat az 1948-as választások győztesének, Otilio Ulate Blancónak. 1951-ben megalapította a Partido Liberación Nacional politikai pártot, amelynek színeiben kétszer is elnökválasztásokat nyert.

			„A történelem igazat ad ennek a kis országnak, amely korát megelőzve úgy döntött, hogy nem a fegyverekre költ, hanem az emberek egészségére és oktatására” – nyilatkozta Carlos Alvarado elnök 2020-ban abból az alkalomból, hogy ünnepnappá nyilvánította december 1-jét mint a Costa Rica-i hadsereg megszüntetésének napját.300 Annak érdekében, hogy a munkanapok száma változatlan maradjon, egy alkalmat ki kellett venni az ünnepek sorából. A választás október 12-ére esett, amely Latin-Amerikában Día de la Raza, Spanyolországban Día de la Hispanidad néven ismert, háttere Kolumbusz 1492-es útja és megérkezése Amerikába, azaz Európa-centrikus megfogalmazásban Amerika felfedezése. A Día de la Raza már számos latin-amerikai országban új nevet és részben új tartalmat kapott. Bolíviában például 2011 óta dekolonizációs napnak (!) hívják.301 A Costa Rica-i lépés beleillik a földrészen a 21. században egyre markánsabban jelentkező antikolonialista gondolkodásba, és egyúttal hozzájárulhat a helyi, Costa Rica-i identitás erősödéséhez.

			Magyar vonatkozás

			1967-ben a Konjunktúra- és Piackutató Intézet gondozásában Latin-Amerika-­kötet készült, bizalmas, azaz „belső használatra”. Szerzői Huszágh Nándorné és Kádár Béla voltak. Az elemzés a következő országokra terjedt ki: Argentína, Brazília, Mexikó, Chile, Bolívia, Kolumbia, Ecuador, Peru, Uruguay és Vene­zuela. Egy észak-amerikai állam és kilenc dél-amerikai. Nem szerepeltek viszont a kötetben közép-amerikai országok. 20 évvel később, A magyar–latin-amerikai kapcsolatok alakulása 1986-ban és a teendők 1987-ben című, a Külügyminisztérium által készített és a Magyar Nemzeti Levéltár Országos Levéltárában őrzött dokumentum302 már 21 országot tartalmaz: Mexikó, Argentína, Uruguay, Brazília, Kolumbia, Venezuela, Peru, Bolívia, Ecuador, Suriname, Guyana, Costa Rica, Honduras, Dominikai Köztársaság, Guatemala, Haiti, Nicaragua, Panama, Jamaica, Trinidad és Tobago és Barbados.303 A piciny El Salvador kivételével mindegyik közép- és egyúttal ibér-amerikai ország megjelenik. A két dokumentum jól mutatja azt a perspektívaváltozást, amely a magyar külpolitikában bekövetkezett. Az 1959-es kubai forradalom elindította a szocialista világ érdeklődését a szigetország, és Kubán keresztül általánosságban Latin-Amerika felé, azonban a szubkontinens a magyar külpolitikában Dél-Amerikára szűkült. A második világháború után Magyarország a diplomáciai kapcsolatokat a 40-es években csak Ecuadorral (1946) és Argentínával (1949) tudta rendezni, majd az 1950-es években Bolíviával (1952) és Uruguayjal (1956). Jelentős mennyiségi és minőségi változás a 60-as években következett be: Brazília (1961, nagyköveti szinten 1973-tól), Chile (1965), Peru és Venezuela (1969). Az évtized végére Magyarország és a dél-amerikai országok többsége között már volt diplomáciai kapcsolat, ami segítette ezek további kiterjesztését. Az első közép-amerikai állam, amellyel Magyarország diplomáciai szálakat létesített, Costa Rica volt (1970). A magyar indoklás szerint „Costa Rica állásfoglalása a nagy nemzetközi kérdésekben, mint a béke, leszerelés, kolonializmus, közel áll a szocialista pártok álláspontjához”, és érdeklődést mutat az el nem kötelezett államok mozgalma irányában.304 A diplomáciai kapcsolatok felvételét kereskedelmi szerződés követte (1971). A Costa Rica-i külügyminiszter 1971-ben és 1974-ben járt Magyarországon, míg José Figueres volt elnök szintén 1974-ben, a Hazafias Népfront vendégeként.305

			Panama

			1989 végén került sor az „Igaz ügy” hadműveletre (Operation Just Cause), az Amerikai Egyesült Államok fegyveres beavatkozására Panamában. A művelet célja Manuel Noriega tábornok hatalomból való eltávolítása volt. A céllal minden bizonnyal a panamaiak többsége egyetértett, a módszerekkel azonban nem. Közvetlenül karácsony előtt, 1989. december 19–20-án kezdődött az intervenció, egyidejűleg közel 30 célpont ellen hajtottak végre támadást az USA egységei, éjjel, sűrűn lakott területen. Az amerikai veszteség 23 fő volt,306 a panamai oldalon viszont az áldozatok száma több száz katonára és több ezer civilre tehető.307 Utóbbival kapcsolatban azonban rendkívül szűkszavúak a források. Az „Igaz ügy” hadműveletre a kétpólusú világ szétesésekor, az ún. egypólusú pillanat (unipolar moment) hajnalán került sor, közvetlenül a berlini fal leomlása után. Ez volt az első alkalom, hogy az Amerikai Egyesült Államok úgy hajthatott végre jelentős külpolitikai lépést, hogy nem kellett figyelembe vennie a Szovjetunió reakcióját. 

			A fejezet két fő kérdés köré épül: Miért volt szükség a beavatkozásra? Miért fontos az Amerikai Egyesült Államoknak Panama? A kérdések megválaszolása során elemezzük az ország főbb 21. századi politikai, gazdasági és társadalmi folyamatait és az ezekhez kapcsolódó szelektív, történelmi hátteret.

			Geostratégiai kontextus

			Az Észak- és Dél-Amerikát összekötő közép-amerikai földhíd legkeskenyebb része a Karib-tenger és a Csendes-óceán között elterülő Panama-földszoros. 1513-ben Vasco Núñez de Balboa expedíciója kelt át rajta, elsőként Európából. Később a világ hídja (puente del mundo) számos gyarmati expedíció kiindulóhelyéül szolgált. 

			A mai Panama területe a gyarmati időszakban először a perui alkirálysághoz tartozott, később, a Bourbon-időszakban pedig az új-granadai alkirálysághoz. A függetlenedés után Nagy-Kolumbia, majd Kolumbia része. A kolumbiai kormány 1878-ban egy Ferdinand de Lessepshez köthető francia céget bízott meg azzal, hogy a földszoroson keresztülhaladó csatornát építsen. A franciák egyszintes, azaz zsilipek nélküli csatornában gondolkodtak, azonban a kérdéses területen nagyjából 100 méter magas vízválasztóba ütköztek. A legnagyobb nehézséget azonban az 1893-as gazdasági válság okozta, amely nagyban hozzájárult ahhoz, hogy az építkezés sikertelenül záruljon. A vállalkozás csődbe ment, s azóta számos nyelven – magyarul is – használatos a panamázás kifejezés, amely pénzügyi manipulációra utal. A 19. század végén nemcsak a Panama-csatorna építése dőlt be, hanem az az amerikai kezdeményezés is, amely Nicaraguában alakított volna ki vízi átjárót a két óceán között. 

			1901-ben az Amerikai Egyesült Államok elnöke Theodore Roosevelt lett. Irányításával változtak az amerikai prioritások; Nicaragua helyett Észak-­Kolumbiában kívántak csatornát építeni.308 A kolumbiai kormány azonban nem szándékozott az USA-nak adni a koncessziót a franciák bukása után, mert tartott attól, hogy az Amerikai Egyesült Államok túlzott befolyást szerez a régióban. Mivel az USA mindenképpen meg akarta szerezni a csatornaépítés jogát, támogatta a panamai függetlenségi törekvéseket. Például megakadályozta, hogy a kolumbiai csapatok eljussanak Panamavárosba a felkelés leverésére.309 Az 1899 és 1903 között zajlott ún. 1000 napos függetlenségi háború révén Panama önálló országgá vált. Az Amerikai Egyesült Államokkal a panamai kormány nevében Philippe-Jean Bunau-Varilla francia mérnök megkötötte a csatornaszerződést. Bár a Hay–Bunau-Varilla-egyezmény első cikkelye kimondja, hogy „az Amerikai Egyesült Államok garantálja és fenntartja Panama függetlenségét”, a csatornaövezet kialakítása sértette az ország szuverenitását. „Ugyanis a Csatorna Övezet felett az Egyesült Államok rendelkezett minden joggal, úgy mintha szuverén hatalommal bírna. Ezzel a panamai államterület közepéből kiszakadt egy jelentős sáv, amely felett a panamai állam névleges szuverenitással bírt csupán. A Csatorna Övezet külön igazgatás alatt állt, ott a panamaitól eltérő jogrendszer érvényesült – nevezetesen az észak-amerikai –, és eltérő gazdasági fejlődésnek is indult.”310 Az övezet a csatorna mindkét oldalán 5-5 mérföldre terjedt ki, és az USA időkorlát nélküli használati és ellenőrzési jogokat kapott felette.311 Ugyanakkor a frissen függetlenedett ország vezetése nem volt olyan helyzetben, hogy az egyezményt vitathassa.

			Politikai fejlemények

			A zsilipes rendszerű, 82 km hosszú csatorna építése 1904-ben indult, és 1914-re fejeződött be. Napjainkban nagyjából 8-10 órát vesz igénybe egy hajó áthaladása. A 21. század elején, Martín Torrijos elnöksége alatt merült fel, hogy szükség lenne a csatorna kapacitásának bővítésére. A kormány a kérdésben a lakossághoz fordult. A 2006-os népszavazáson, bár alacsony részvétel mellett zajlott (43,35%), az urnákhoz járulók többsége támogatta a bővítést (77,8%).312 A munkálatok 2007-ben kezdődtek, és a terv szerint 2014-ben, a csatorna fenn­állásának 100. évfordulóján készült volna el az immár kétszer akkora kapacitással bíró vízi átjáró. Végül az átadás 2016-ig húzódott. 

			Már kezdettől voltak olyanok panamai részről, akik a csatornaszerződést Panama számára előnytelennek találták, és szerették volna megváltoztatni. Ez a tábor az 1950-es évektől erősödött meg, különösképpen 1956-tól, amikor is Egyiptom államosította a Szuezi-csatornát. Végül is a panamai–amerikai szerződés módosítására 1977-ben került sor az akkori amerikai elnök, Jimmy Carter és a panamai vezető, Omar Torrijos megegyezésének eredményeként. A Torrijos–Carter-szerződésekben az Amerikai Egyesült Államok vállalta, hogy 1999. december 31-éig kivonul a csatornaövezetből, és átadja Panamának a csatornát.313 A megegyezésnek USA-oldalról számos ellenzője volt, többek között Ronald Reagan: „A csatorna nem gyarmati tulajdon. Nem hosszú távú bérlemény. Minden részében szuverén USA-terület, olyan, mint Alaszka […] Megvettük, kifizettük, megépítettük, és meg fogjuk tartani.”314 Bár 1981-ben Ronald Reagan került az elnöki székbe, Omar Torrijos pedig pár hónappal később repülőgép-szerencsétlenségben elhunyt, az egyezmény életben maradt. 1999 legvégén – az ország első elnök asszonya, Mireya Moscoso elnöksége idején – sor került a csatorna átadására. 

			Az 1968-ban puccsal hatalomra került, majd igen népszerűvé váló populista Omar Torrijos (új alkotmány, agrárreform, munkalehetőségek, építkezések) halálával kapcsolatban számos konspirációs elmélet létezik. Közös pontjuk, hogy a repülőgép, amelyen a panamai vezető utazott, nem műszaki hiba vagy emberi mulasztás miatt zuhant le. Ha lelőtték vagy felrobbantották, ki tette ezt? Torrijos kétségtelenül kivívta az új amerikai vezetés ellenszenvét, nemcsak a csatornaszerződés, hanem politikai és külpolitikai orientációja miatt is, amely a hidegháborús viszonyok közepette „veszélyesen” balra mutatott. Támogatta Salvador Allende chilei elnököt, majd az 1973. szeptember 11-ei chilei puccs után megnyitotta országát a chilei menekültek előtt. Segítette a sandinistákat Nicaraguában és a baloldali gerillákat a salvadori és guatemalai polgárháborúban. Kubával normalizálta országa diplomáciai kapcsolatait.315 

			A repülőgép-szerencsétlenséggel kapcsolatban nem érdemes csak az Amerikai Egyesült Államokban gondolkodni. Torrijos másnak is az útjában állhatott. Többek között az általa felkarolt, ambiciózus Manuel Noriegának. Akár egy Noriega által kivitelezett CIA-terv is elképzelhető.316 Mindenestre Noriega sokat nyert Torrijos halálával. 1983 nyarára már a panamai hadsereg élén találjuk, és átvette egyúttal az ország irányítását is. 

			Noriegát jól ismerte az amerikai vezetés. A szegénysorú törvénytelen gyermek számára a katonai pálya jelentette a menekülést a nyomorból. A CIA korán beszervezte; már a 70-es években,317 de az is elképzelhető, hogy ez a kapcsolat egészen a katonai iskolában töltött évekig nyúlik vissza. A sors fintora, hogy a CIA-ügynök Noriegát a 60-as évek végén hatalomra került Omar Torrijos épp a panamai katonai hírszerzés élére nevezte ki. Noriega éveken, évtizedeken keresztül szolgáltatott információkat az Amerikai Egyesült Államoknak, az 1970-es évtizedben többek között a csatornaszerződéssel kapcsolatos panamai álláspontról, fejleményekről. Panamának is dolgozott, de mindenekelőtt saját magának. Kapcsolatait pozíciói, vagyona, befolyásossága növelésére használta fel. Az amerikaiak számára nem volt titok, hogy kábítószer-kereskedelemmel is foglalkozik, azonban nem avatkoztak be, valószínűleg azért, mert úgy gondolták, ha tehetősebb és befolyásosabb lesz, akkor még értékesebb adatokkal tud szolgálni. „Az első kapcsolatok a panamai hadsereg és a kábítószercsempészek között még Torrijos életében jöttek létre.”318 Azonban halála után, és különösen Noriega hatalomra kerülésével a helyzet jelentősen megromlott. Noriega 1982 közepére már több területen is együttműködött a Medellín-kartellel, úgymint a bűnszervezet pénzeinek tisztára mosása Panamában, droglaboratóriumok létesítése az ország területén és drogcsempészet.319 Noriega kihasználta a hidegháborús helyzetet: az Amerikai Egyesült Államoknak szövetségesek kellettek Közép-Amerikában, mivel a térségben három országban (Nicaragua, El Salvador és Guatemala) is polgárháború dúlt, és az USA vezetése nem engedhette meg, hogy a fent említett küzdelmek bármelyikében baloldali erők nyerjenek. Szüksége volt olyan államokra, amelyek segítik a régióban, hogy céljait elérhesse, például közvetve fegyvereket szállíthasson a jobboldali erőknek. Noriega ezt a logisztikai feladatot készséggel vállalta, azonban a fegyverekkel együtt kábítószert is szállított. Az amerikaiak tudtak erről, azonban az ideológiai érdekek (politikai baloldal kiszorítása az USA-hoz közeli közép-amerikai földhídról) prioritást élveztek. „A Noriega saga az Amerikai Egyesült Államok egyik legsúlyosabb külpolitikai kudarca. Az 1970-es és 1980-as években Noriega nemcsak képes volt manipulálni az Egyesült Államok Panama-politikáját, hanem ügyesen növelte befolyását, és szinte abszolút hatalomra tett szert országában. Nyilvánvaló, hogy minden amerikai kormányhivatal, amely kapcsolatban állt Noriegával, szemet hunyt a hozzá kötődő korrupció és kábítószer-kereskedelem felett. […] [Noriega így megalapíthatta] a félteke első narkokleptokráciáját.”320

			Azonban még a rendkívül ügyesen lavírozó „ananászarcnak” – ez volt Noriega gúnyneve, mivel az arca tele volt serdülőkori pattanások hegeivel – is voltak forró pillanatai. Miután a Medellín-kartell meggyilkoltatta Rodrigo Lara Bonilla kolumbiai igazságügy-minisztert (1984), a kartell vezetői Panamába menekültek. Noriega hajlandó volt a biztonságukat garantálni – fizetség fejében. Azonban, mivel egyre inkább nőtt rajta az amerikai nyomás, és nem akarta, hogy kapcsolatai a kolumbiai alvilággal kiderüljenek, hagyta, hogy egy rajtaütés során a hatóságok megtalálják, és felszámolják a kartell (egyik) droglaboratóriumát a határ menti Darién tartományban. A Medellín-kartell vezetői ezt árulásnak minősítették, és megkezdték Noriega likvidálásának tervezését. Az éppen külföldön tartózkodó panamai elnök Fidel Castro közbenjárását kérte a bűnszervezet megbékítéséhez.321 A Castro-féle javaslatot – Noriega fizesse vissza azt az 5 millió dollárt, amelyet a laboratórium védelméért korábban elfogadott, szolgáltassa vissza a kolumbiaiaknak a laboratóriumi felszerelést, és engedje szabadon a rajta­ütés során letartóztatott 23 főt – mindkét fél elfogadta.322 

			Kihasználva a közép-amerikai fegyveres konfliktusok teremtette lehetőséget Noriega tábornok, Fidel Castro, a kolumbiai M-19 gerillacsoport és a Medellín-­kartell együttműködött kábítószer-szállítmányok eljuttatásában Kolumbiából az Amerikai Egyesült Államokba, pénzmosásban (panamai helyszín) és abban, hogy fegyverekkel lássák el a közép-amerikai baloldali gerillákat.323 Az üzletbe a nicaraguai sandinista vezetők is bekapcsolódtak. Az amerikai kormány a 80-as évek végéig nem tett semmit, így majd két évtizeden keresztül gyűltek a bizonyítékok Noriega ellen, mire vádemelésre került sor.324 

			Panamában viszont akadt olyan, aki már az évtized közepén firtatni merte Noriega kábítószeres kapcsolatait: a nicaraguai sandinisták küzdelmét segítő panamai Victoriano Lorenzo-brigád parancsnoka, a néhai Omar Torrijos bizalmi embere, a volt egészségügyminiszter-helyettes, dr. Hugo Spadafora.325 1985. szeptember 13-án panamai kormányerők elrabolták, és megkínozták; kiherélték, ujjairól leszakították a körmöket. A 45 éves orvos-politikus holtteste megcsonkítva, fej nélkül került elő Costa Rica területén, 300 méterre a panamai határtól.326 

			Az amerikai vezetés tudott Noriega illegális tevékenységeiről (kábítószer-­csempészet, fegyverkereskedelem), továbbá arról, hogy az országot diktatórikus módon vezeti, ennek ellenére a 80-as évek első felében nem törekedett a megdöntésére. Érdemes megvizsgálni, hogy mik lehettek azok az egyéb tényezők, amelyek az amerikai álláspontot megváltoztatták. Idetartozhatott a notórius School of the Americas Panamából történő kiebrudalása/elköltöztetése (bár korábban maga Noriega is ebben az iskolában tanult),327 és különösen a panamai vezető regionális ambíciói. 1983 januárjában jött létre az úgynevezett Contadora-csoport Mexikó, Kolumbia, Venezuela és Panama részvételével, azzal a céllal, hogy a közép-amerikai konfliktusokban közvetítsen. A Panamához tartozó Contadora-szigeten alakult meg, s erről is nevezték el. Az Amerikai Egyesült Államok azonban hegemón hatalomként nem nézte jó szemmel a latin-amerikai regionális kezdeményezéseket. Különösen nem a pici Panama ilyen irányú törekvéseit. Bár a Contadora-csoport tevékenysége nem hozott áttörést, precedensként mégis fontos, hiszen hozzájárult a későbbi Costa Rica-i békeközvetítés sikeréhez. A Contadora-csoport idővel kibővült, és 1986-ban felvette a Rio-csoport nevet.328 Több mint 20 latin-amerikai állam alkotta, 2010-ig működött. 

			A 80-as évek polgárháborúiban elszenvedett óriási ember- és anyagi veszteségek végül a tárgyalóasztalhoz kényszerítették a közép-amerikai vezetőket. Azáltal, hogy elindultak a békefolyamattal kapcsolatos egyeztetések, Noriega jelentősége mint az USA szövetségese csökkenni kezdett. Egyúttal felerősödtek a vele kapcsolatos kritikák. Végül 1988-ban két floridai bíróság is vád alá helyezte – először fordult ilyen elő hivatalban levő külföldi elnök esetében.329 Washington ekkor már nyíltan a távozását akarta. Gazdasági szankciókkal és politikai nyomásgyakorlással próbálta térdre kényszeríteni a panamai vezetést. Az ellenzéket például a CIA támogatta az 1989-es választásokon – többek között pénzzel, nyomdai felszereléssel.330 Noriega viszont kijátszhatta a „hazafias kártyát”, mondván ő Panama érdekeit képviseli, míg az ellenzék az USA bérence. Végül amikor úgy tűnt, az ellenzék mégis nyer, egyszerűen semmisnek nyilváníttatta a választás eredményét.331 Az amerikai vezetés ezután a panamai fegyveres erők soraiban próbált lázadást szítani. Sor is került egy puccskísérletre Noriega ellen, amelyet panamai tisztek Moisés Giroldi vezetésével abban a reményben robbantottak ki, hogy az USA-tól logisztikai támogatást kapnak majd. Utóbbira azonban nem került sor. A puccs így elbukott, Noriega pedig leszámolt a puccsistákkal; 11 tisztet kivégeztek.332 Hatalmi vákuum keletkezett, és ebbe az űrbe lépett be az Amerikai Egyesült Államok az 1989-es fegyveres intervencióval. 

			A beavatkozás nem bírta sem az ENSZ, sem az AÁSZ támogatását, az Amerikai Egyesült Államok egyoldalú akciója volt. A küzdelmet az USA a „demokrácia nevében” vívta.333 Noriega a Vatikán panamavárosi követségére menekült, majd később, 1990. január 4-én feladta magát – az USA szerint megtörte a pszichológiai hadviselés (dübörgő rock-, rap- és egyéb zenét bömböltettek neki az amerikaiak), mások viszont inkább az ügyes vatikáni diplomáciának tulajdonítják, hogy elhagyta a menedéket adó épületet.334 A fegyveres támadás éjjelén, 1989. december 20-a első óráiban a Panama-csatorna közelében, a Balboa városától nem messze fekvő Fort Clayton amerikai katonai bázison az 1989. májusi választások Noriega által el nem ismert győztese, Guillermo Endara letette a hivatali esküt.335 Amerikai szempontból a beavatkozás sikeres volt. Az akció gyorsan és kis veszteséggel zajlott le, célját elérte: Panama élére új elnök került, Noriega pedig megbukott, az igazságszolgáltatás kezei közé került.336 Összesen közel 22 évet ült amerikai és francia börtönökben kábítószer-kereskedelem, a Medellín-kartellel fenntartott illegális kapcsolatok és pénzmosás miatt. 2011-ben adták ki Panamának, ahol további 60 év börtön várt volna rá, azonban 2017-ben, 83 éves korában elhunyt.337

			Az „Igaz ügy” hadművelet az USA legnagyobb fegyveres akciója volt Vietnám óta.338 24 ezer főt (katonai ejtőernyősöket, gyalogságot és tengerész­gyalogságot), helikoptereket, harci repülőket és tankokat vetettek be.339 A hadműveletet az a Colin Powell tábornok vezette, aki 2001 és 2005 között az USA külügyminisztere lett. A panamai beavatkozás felkészülésnek is tekinthető későbbi konfliktusokra – mint például az 1991-es öbölháború –, hiszen lehetőséget adott új fegyverek kipróbálására. Az USA sikere Közép-Amerikában egyfajta precedenst teremtett, hozzájárulhatott ahhoz, hogy az amerikai kül­politika hajlamosabb legyen arra, hogy konszenzus keresése és együttműködés helyett inkább egyoldalúan, erővel oldjon meg problémákat.340 

			Ugyanakkor a beavatkozás Panamában óriási sokkot okozott. A fővárost jelentős kár érte; a legsúlyosabb veszteségek a Noriega-pártinak tartott El Chorrillo szegénynegyedet érték, amelyet az inváziós erők a támadás során porig romboltak. Az áldozatokat – akik több ezren lehettek – azonosítás nélkül tömegsírokba temették, a holttestek egy részét elégették.341 25 évvel az események után Juan Carlos Varela panamai elnök bejelentette, hogy bizottságot állítanak fel (truth commission)342 annak érdekében, hogy a lakosság tisztában lehessen a múlttal, és megismerhesse az igazságot. A kitűzött célok közé tartozik, hogy a bizottság azonosítsa az amerikai fegyveres beavatkozás során elhunytakat és sérülteket, továbbá felbecsülje az okozott anyagi kárt. Az Amerika-közi Emberi Jogi Bizottság 2018-ban jóvátétel fizetésére szólította fel az Amerikai Egyesült Államok vezetését.343 Az intervenció 40. évfordulóján, 2019-ben a panamai kormány december 20-át nemzeti gyásznappá nyilvánította.344 

			Gazdaság és társadalom

			A fegyveres beavatkozás a panamai gazdaságnak tetemes kárt okozott: 400 millió és 2000 millió dolláros becslés is akad.345 Az invázió, továbbá az azt megelőző időszakban a Noriega-rendszer ellen alkalmazott amerikai gazdasági szankciók következtében a panamai bruttó nemzeti termék (GNP) 22%-kal csökkent 1988 és 1991 között. Noriega bukása után a szankciók megszűnése, az USA által folyósított segély, továbbá a csatorna 1999-es átadása Panamának segített a gazdaság talpra állásában. Ugyanakkor a társadalmi különbségek nem csökkentek, sőt, az olyan krízishelyzetek, mint a koronavírus-járvány, csak növelték ezeket, hiszen a szegényebb rétegek kitettsége nagyobb volt ezen események negatív következményeit tekintve. A társadalmi különbségeket mérő Gini-indexen a latin-amerikai országok közül 2019-ben Brazília érte el a legkedvezőtlenebb eredményt (53,7%), a második legrosszabb helyen Kolumbia (51,3%), majd Panama végzett 49,8% (2019).346 Minden ötödik panamai kevesebb mint napi 4 balboa, avagy 4 USA-dollár jövedelemmel bír, három­negyedük vidéki. Különösen magas a szegénység az őslakosok között, 90%-uk a szegénységi küszöb alatt él.347 	

			Panama hivatalos fizetőeszköze a balboa, amelyet a 16. századi spanyol felfedezőről és konkvisztádorról neveztek el. Nemcsak egyenértékű a dollárral, hanem dollárban is lehet fizetni Panamában. Olyannyira, hogy balboából már csak fémpénzt készítenek, papír fizetőeszközként az USA-­dollár szolgál. Szintén Balboa nevét viseli az 1941-ben alapított Vasco Núñez de Balboa-érdemrend, amelyet tudományok, művészetek és irodalom terén kiemelkedő teljesítményt nyújtó panamaiak és külföldiek kaphatnak; továbbá a Panama-csatorna csendes-­óceáni bejáratánál fekvő kikötőváros is. Balboát mindössze 10 ezren lakják, az ország legnépesebb városai: a főváros, Panamaváros (1,8 millió fő), majd a jóval szerényebb méretű, Kolumbusz Kristófról elnevezett Colón kikötővárosa (242 ezer fő), továbbá a 190 ezres David és La Chorrera városa. Az ország többi települése 100 ezresnél kisebb. Az ország össznépessége közel 4 millió, a panamaiak többsége az ország középső területein él, különösen a Panama-csatorna környékén.348 

			Az ország etnikailag sokszínű a gyarmati örökség és a 19–20. századi bevándorlás révén. A vallási összetétel is heterogén. A római katolikusok aránya a legmagasabb, de így is csak 48,5%, míg az evangéliumi egyházak tagjai a lakosság 30,2%-át teszik ki.349 A katolikusok alacsony százaléka az USA közelségével (amerikai misszionáriusok) és a jelentős társadalmi különbségekkel magyarázható. A marginalizált rétegek számára – első­sorban közösségi és felzárkóztató programjaik miatt – a neoprotestáns egyházak vonzóbbak. 

			4. ábra. Panama etnikai összetétele, 2010 (%)

			Forrás: CIA (2020c): i. m. 

			A panamai foglalkoztatottak több mint fele az ún. informális gazdaságban dolgozik (56,1%, 2020). Ennél magasabb arányokat Latin-Amerikában csak El Salvadorban (68,5%) és Peruban (68%) találunk; továbbá még a Dominikai Köztársaságban haladja meg ez az érték az 50%-ot (54,5%).350 Az informális gazdaságban dolgozók sokkal inkább kitettek a gazdasági válságoknak. Így várható, hogy a koronavírus-pandémia Panamában mélyebb társadalmi nyomokat hagy, tovább nő például a szegények és gazdagok közötti szakadék. 

			A panamai GDP 75%-át a tercier szektor adja (a Panama-csatornából, az International Banking Centerből és a Colón szabadkereskedelmi övezetből származó jövedelmek, logisztikai szolgáltatások, biztosítások, turizmus stb.).351 A nemzetközi beutazó turizmushoz köthető bevétel a 2010-es években a GPD 10%-a körül mozgott (11,88% 2013-ban; 10,56% 2019-ben).352 A legnépszerűbb látványosságok közé tartozik a Panama-csatorna, a csatornán átívelő hidak,353 a strandok, a tengerpart, a nemzeti parkok, a szigetek (például San Blas, Isla Colón), Panamaváros történelmi belvárosa és a város pénzügyi negyedében található El Tornillo (a csavarhúzó) felhőkarcoló. 

			Panama a magyar közgondolkodásban adóparadicsomként jelenik meg. A 2010-es évek közepén az offshore üzletekben utazó magyarok között azonban népszerűbb volt Ciprus, a Seychelle-szigetek és a volt holland gyarmat, a dél-amerikai Suriname. Panama a negyedik helyen állt.354 2016-ban tört ki a Panama-iratok offshore botrány. 2016 áprilisában a Süddeutsche Zeitung több mint 210 ezer offshore céget érintő dokumentumcsomagot hozott nyilvánosságra. A mintegy 11,5 millió dokumentumot tartalmazó csomag egy panamai tanácsadó cég, a Mossack Fonseca segítségével 1970 és 2015 között létrejött offshore üzletekre derített fényt. Számos volt, illetve jelenlegi vezető politikus, közéleti szereplő, híresség volt az érintettek körében,355 mint például Sigmundur Davíð Gunnlaugsson izlandi miniszterelnök (aki a botrány következtében lemondott). A Panama-iratok szálai még Magyarországra is elértek, bár név szerint csak Horváth Zsolt kecskeméti politikus, volt országgyűlési képviselő szerepelt a dokumentumokban.356

			Magyar vonatkozás

			1876-ban nemzetközi tudományos expedíció tagjaként Közép-Amerikában járt Gerster Béla mérnök és Türr István tábornok, vízügyi szakember,357 hogy egy megépítendő csatornához felmérjék a terepet a mai Panama, akkor még Kolumbia területén. Céljuk egy zsilipek nélküli csatorna megépítéséhez szükséges „műszaki, kiviteli és pénzügyi feltételek” tanulmányozása volt. A csatorna nyomvonalát Gerster jelölte ki az expedíció tapasztalatai alapján. Türr 99 évre koncessziót szerzett a területre a kolumbiai kormánytól (Salgar–Wyse-­szerződés, 1878), majd továbbadta ezt Ferdinand de Lesseps vállalkozásának. Az így nyert hasznot Görögországban a Korinthoszi-szorosnál épülő csatornába fektette be. Az építkezéskor minden bizonnyal a panamai tapasztalatokat is felhasználták (kivitelező: Türr István; főmérnök: Gerster Béla). A Korinthoszi-csatorna ünnepélyes átadására 1893-ban került sor. A Panama-csatorna viszont csak több mint 20 év múlva, 1914-ben nyílt meg, amerikai (USA) építtetők munkája révén.358 

